এটা বান্দৰৰ মৃত্যুত এখন গাঁৱত শোকৰ বন্যা! কৰিলে মুণ্ডন, পাতিলে দহা ভোজ - NEWS8 NorthEast\nHome/ৰাষ্ট্ৰীয়/এটা বান্দৰৰ মৃত্যুত এখন গাঁৱত শোকৰ বন্যা! কৰিলে মুণ্ডন, পাতিলে দহা ভোজ\nএতিয়ালৈকে, মানুহে মানুহৰ মৃত্যুৰ বাবে মৃত্যুৰ ভোজ প্ৰদান কৰে। কিন্তু মধ্য প্ৰদেশৰ ৰাজগড়ৰ পৰা মানৱতাৰ এক অনন্য ঘটনা পোহৰলৈ আহিছে। য’ত এটা বান্দৰৰ মৃত্যুৰ পিছত গোটেই গাওঁখন এনেদৰে শোকবিহ্বল হৈ পৰে যেন তেওঁলোকে নিজৰ আত্মীয়কহে হেৰুৱাইছে।\nকেৱল সেয়াই নহয়, বান্দৰটোৰ অন্ত্যেষ্টিক্ৰিয়াৰ সকলো ধৰ্মীয় কাৰ্যকলাপ গাঁৱৰ মানুহে মিলি সম্পন্ন কৰে।\nএকে সময়তে, গাঁৱত দহা ভোজৰো আয়োজন কৰা হয়, য’ত প্ৰায় ৫০ খন গাঁৱৰ হাজাৰ হাজাৰ লোকে আহাৰ গ্ৰহণ কৰে। গাওঁবাসীৰ বিশ্বাস অনুসৰি ভগবান হনুমানৰ অৱতাৰ আছিল মৃত বান্দৰটো।\nদৰাচলতে, এয়া খিলচিপুৰৰ দালুপুৰা গাঁৱৰ ঘটনা। মৃত্যুৰ ঘটনা। য’ত এটা বান্দৰৰ মৃত্যুৰ পিছত গাওঁবাসীয়ে সোমবাৰে ধৰ্মীয় কাৰ্যকলাপৰ অংশ হিচাপে দহা ভোজৰ আয়োজন কৰে।\nএই দহা ভোজত ৫০ খনৰো অধিক চুবুৰীয়া গাঁৱৰ লোক উপস্থিত থাকে। বান্দৰৰ মৃত্যুত ১১,০০০ তকৈও অধিক লোকে শোক প্ৰকাশ কৰে।\nগাঁওবাসীৰ মতে, সেই গাঁওখনত দীৰ্ঘ সময়ৰ পৰা বাস কৰা বান্দৰটো গাঁওবাসীৰ পৰিয়ালৰ সদস্যৰ দৰে হৈ পৰিছিল। যাৰ বাবে বান্দৰটোৰ মৃত্যুৰ পিছত গাঁওবাসীয়ে মানুহৰ মৃত্যুৰ পিছত কৰাৰ দৰে সকলো ধৰ্মীয় কাৰ্য্য সম্পাদন কৰে।\nআনকি গাঁওবাসীয়ে দান-বৰঙণি তুলি দহা ভোজৰ আয়োজন কৰে আৰু তাৰ বাবে কাৰ্ড ছপা কৰি ওচৰৰ গাওঁসমূহক আমন্ত্ৰনো জনায়।\nগাঁওবাসীয়ে সদৰী কৰা মতে, যোৱা ২৯ ডিচেম্বৰত বান্দৰটোৰ আকস্মিক মৃত্যু ঘটিছিল।\nস্থানীয় লোকে হনুমানৰ অৱতাৰ বুলি বিশ্বাস কৰা বান্দৰটোৰ মৃত্যুত শোকবিহ্বল হৈ পৰে আৰু মানুহক কৰাৰ দৰেই ঢাক-ঢোল বজাই অন্তিম যাত্ৰা বাহিৰ কৰে আৰু অন্তিম সংস্কাৰ সম্পন্ন কৰে। তাৰ পিছত তিলনীৰ দিনা বান্দৰটোৰ অস্থি উজ্জয়িনীত বিসৰ্জন দিয়া হয়।\nবান্দৰটোৰ অন্তিম সংস্কাৰ সম্পন্ন কৰা গাঁওখনৰ হৰি সিং নামৰ লোকজনে ধৰ্মীয় ৰীতি-নীতি পালন কৰি মুণ্ডণ কৰে। ভোজৰ দিনা উপস্থিত সকলে হৰি সিঙক তিলক লগায় আৰু বস্ত্ৰ উপহাৰ দি শোক প্ৰকাশ কৰে।\nকোৱা হয়, এবছৰ পূৰ্বে এদিন এই বান্দৰটোৱে অৰণ্যৰ পৰা ডালুপুৰা গাঁৱত প্ৰৱেশ কৰিছিল। বান্দৰক শ্ৰী হনুমানৰ অৱতাৰ বুলি বিশ্বাস গাঁও বাসীৰ বাবে অতি সোনকালেই আপোন হৈ পৰিছিল এই বান্দৰটো। গাঁওবাসীৰ মতে, প্ৰতিদিনে বান্দৰটোৱে গাঁওখনৰ প্ৰতিঘৰলৈ গৈছিল আৰু সকলোৱে তাক অতিথিৰ দৰে আপ্যায়ন কৰিছিল।\nবান্দৰৰ প্ৰতি থকা এই গাঁওখনৰ মানুহৰ প্ৰেমে নজিৰ সৃষ্টি কৰিছে। গাঁওবাসীৰ অগাধ ভালপোৱাৰ প্ৰমাণ এটা বান্দৰৰ অন্তিম শোভাযাত্ৰাত ভিৰ কৰ শোকবিহ্বল গাঁওবাসীৰ সমদলে দিছে।\nপ্ৰধানমন্ত্ৰীৰ নিৰাপত্তা বিসংগতিঃ অৱসৰপ্ৰাপ্ত ন্যায়াধীশ ইন্দু মালহোত্ৰাৰ নেতৃত্বত ৫ জনীয়া সমিতি গঠন উচ্চতম ন্যায়ালয়ৰ


উদ্ধাৰ কৰা হৈছে বায়ুসেনাৰ AN-32 বিমানৰ ধ্বংসাৱশেষ!|iaf-aircraft-13-board-missing-after-taking-jorhat-assam– News18 Assam\nউদ্ধাৰ কৰা হৈছে বায়ুসেনাৰ AN-32 বিমানৰ ধ্বংসাৱশেষ!\nUpdated:June 4, 2019, 8:12 AM IST\nপায়ুমত উদ্ধাৰ কৰা হৈছে বিমানৰ অৱশিষ্টৰ।উদ্ধাৰৰ খবৰ অস্বীকাৰ ভাৰতীয় বায়ু সেনাৰ!\nLast Updated: June 4, 2019, 8:12 AM IST\nসন্ধান পোৱা গৈছে সোমবাৰে যাত্ৰাপথত সন্ধানহীন হোৱা বায়ুসেনাৰ AN-32 বিমানৰ! অৰুণাচলৰ মেচুকাৰ সমীপত সন্ধান লাভ কৰা হৈছে বিমানখনৰ।অঞ্চলটোৰ পায়ুমত সন্ধান পোৱা গৈছে বিমানৰ অৱশিষ্টৰ। বৰ্তমানেও অব্যাহত আছে উদ্ধাৰ অভিযান। কিন্তু এতিয়ালৈকে বিমানখন সন্ধানপোৱা সন্দৰ্ভত কোনো তথ্য সদৰী কৰা নাই ভাৰতীয় বায়ু সেনাই।\nঅৰুণাচলত সন্ধানহীন হৈছিল ভাৰতীয় বায়ুসেনাৰ AN-32 বিমান। যোৰহাটৰ পৰা অৰুণাচললৈ ৰাওনা হোৱাৰ সময়ত নিখোজ হৈছিল বিমানখন। যোৰহাটৰ পৰা দুপৰীয়া ১২.২৫ বজাত মেচুকাৰ এডভান্স লেণ্ডিং গ্ৰাউণ্ডলৈ গৈছিল বিমানখন। বিমানখনত আছিল মুঠ ১৩জন বিমানকৰ্মী। উৰণৰ ৫ মিনিট পিছতে সন্ধানহীন হয় বিমানখন। ২০০৯তো একেটা অঞ্চলতে দুৰ্ঘটনা হৈছিল বায়ুসেনাৰ এখন বিমানৰ। বিমানখনৰ সন্ধানত ছুখই-৩০ কম্বেট এয়াৰক্ৰাফটে বিয়লি ভাগৰ পৰা চলাই আছিল অভিযান।\nFirst published: June 3, 2019, 9:12 PM IST


গেজেটসমূহ - অসমীয়া ৱিকিপিডিয়া\nসদস্যসকলে তেওঁলোকৰ পছন্দ পৃষ্ঠাত সক্ৰিয় কৰিব পৰা আৰু সংজ্ঞা থকা বিশেষ গেজেটসমূহৰ তালিকা তলত দিয়া হৈছে। এই সাৰাংশই প্ৰতিটো গেজেটৰ বিৱৰণ আৰু সংকেত থকা প্ৰণালী বাৰ্তাসমূহলৈ প্ৰৱেশাধিকাৰ দিয়ে।\nব্ৰাউজিঙৰ সহায়ক আহিলাসমূহ [উৎস চাওক]\nৱিকিকিপিডিয়াত পৃষ্ঠাৰ এক্সেছ কী বা চমুপথৰ চাবি নিষ্ক্ৰিয় কৰক। (উৎস চাওক | ৰপ্তানি কৰক)\nনেভিগেশ্যন পপ আপৰ যোগেদি কোনো পৃষ্ঠাৰ সংযোগৰ ওপৰত মাউছ পইণ্টাৰ নিলে সেই পৃষ্ঠাৰ এটা প্ৰিভিউ প্ৰদৰ্শন কৰিব। (উৎস চাওক | ৰপ্তানি কৰক)\nব্যৱহাৰ: Gadget-popups.js, Gadget-navpop.css\nবাহ্যিক সংযোগসমূহ নতুন টেব্ বা ৱিণ্ড'ত আৰম্ভ কৰক। (উৎস চাওক | ৰপ্তানি কৰক)\nটুইংকল - বৰ্তমান এই সঁজুলি পৰীক্ষামূলক পৰ্যায়তহে আছে। অনুগ্ৰহ কৰি সঁজুলিবিধ কোনেও ইয়াত ব্যৱহাৰ কৰাৰ চেষ্টা নকৰিব। (উৎস চাওক | ৰপ্তানি কৰক)\nব্যৱহাৰ: Gadget-morebits.js, Gadget-Twinkle.js, Gadget-twinkleprod.js, Gadget-twinkleimage.js, Gadget-twinklebatchundelete.js, Gadget-twinklewarn.js, Gadget-twinklespeedy.js, Gadget-friendlyshared.js, Gadget-twinklediff.js, Gadget-twinkleunlink.js, Gadget-twinkledelimages.js, Gadget-friendlytag.js, Gadget-twinkledeprod.js, Gadget-friendlywelcome.js, Gadget-twinklexfd.js, Gadget-twinklebatchdelete.js, Gadget-twinklebatchprotect.js, Gadget-twinkleconfig.js, Gadget-twinklefluff.js, Gadget-twinkleprotect.js, Gadget-twinklearv.js, Gadget-twinkleblock.js, Gadget-friendlytalkback.js, Gadget-morebits.css\nতলৰ অধিকাৰৰ প্ৰয়োজন:\n⧼gadget-HideFundraisingNotice⧽ (উৎস চাওক | ৰপ্তানি কৰক)\n⧼gadget-HideCentralNotice⧽ (উৎস চাওক | ৰপ্তানি কৰক)\nব্যৱহাৰ: Gadget-HideCentralNotice.js, Gadget-HideCentralNotice.css\n⧼gadget-teahouse⧽ (উৎস চাওক | ৰপ্তানি কৰক)\nব্যৱহাৰ: Gadget-teahouse.js, Gadget-teahouse.css\nডিফল্ট অনুযায়ী সকলোৰে বাবে সক্ৰিয়।\nউদ্ধৃতি টিপ্পনী সঁজুলি: ইয়াৰ দ্বাৰা যিকোনো অন্তৰ্ৱৰ্তী উদ্ধৃতিৰ তথ্য প্ৰবন্ধৰ তললৈ নোযোৱাকৈয়ে চাব পাৰি। উল্লেখ্য যে এই সঁজুলি ব্যৱহাৰ কৰিবৰ বাবে "নেভিগেশ্যন পপ আপ" সঁজুলি অক্ষম কৰি ৰাখিব লাগিব। (উৎস চাওক | ৰপ্তানি কৰক)\nব্যৱহাৰ: Gadget-ReferenceTooltips.js, Gadget-ReferenceTooltips.css\n⧼gadget-formWizard⧽ (উৎস চাওক | ৰপ্তানি কৰক)\nসম্পাদনাৰ সহায়ক আহিলাসমূহ [উৎস চাওক]\nCitation expander: Automatically expand and format citations (uses "Citation bot"). (উৎস চাওক | ৰপ্তানি কৰক)\nহট কেটৰ যোগেদি সহজভাবে প্ৰবন্ধৰ শ্ৰেণী যোগ / বিয়োগ / সালসলনিৰ কৰাৰ লগতে পূৰ্বৰ শ্ৰেণীসমূহো দেখা পোৱা যায় [উদাহৰণ] (উৎস চাওক | ৰপ্তানি কৰক)\nতলৰ অধিকাৰসমূহৰ প্ৰয়োজন:\n⧼gadget-wikEdDiff⧽ (উৎস চাওক | ৰপ্তানি কৰক)\nProveIt, এবিধ শক্তিশালী GUI সঁজুলি, যাৰ যোগেদি প্ৰদৰ্শন, সম্পাদনা, যোগ কৰা আৰু তথ্যসূত্ৰ প্ৰদান কৰা হয়। (স্ক্ৰীনশ্বট, উদাহৰণ) (উৎস চাওক | ৰপ্তানি কৰক)\nCharInsert বা কেৰেক্টাৰ ইন্‌চাৰ্ট সঁজুলিয়ে সম্পাদনা ক্ষেত্ৰৰ তলত এডাল দণ্ডিকা যোগ কৰে য'ত ৱিকি সংকেত আৰু বিশেষ চিহ্নবোৰ পোৱা যায়। (উৎস চাওক | ৰপ্তানি কৰক)\n⧼gadget-charinsert-core⧽ (উৎস চাওক | ৰপ্তানি কৰক)\nব্যৱহাৰ: Gadget-charinsert-core.js, Gadget-charinsert-core.css\nৰেফটুলবাৰ — এই সঁজুলিয়ে সম্পাদনা বাৰত ‘উদ্ধৃতি’ নামৰ এটা লিংক বুটাম সংযুক্ত কৰে, যাৰ যোগেদি সহজে বহুল ব্যৱহৃত তথ্যসংগ্ৰহ সাঁচসমূহ ব্যৱহাৰ কৰিব পাৰি। (উৎস চাওক | ৰপ্তানি কৰক)\n⧼gadget-refToolbarBase⧽ (উৎস চাওক | ৰপ্তানি কৰক)\nওপঙা বুটাম: সোঁফালে কেইটামান ভাসমান বুটাম যোগ কৰে যাৰ সহায়ত পৃষ্ঠা তল-ওপৰ নকৰাকৈ সম্পাদনা কৰিব পাৰি, পৃষ্ঠা সাঁচিব পাৰি আৰু খচৰা চাব পাৰি। (উৎস চাওক | ৰপ্তানি কৰক)\nপ্ৰদৰ্শনৰ সহায়ক আহিলাসমূহ [উৎস চাওক]\nকোনো পৃষ্ঠাৰ সূচনা পৰিচ্ছেদ সম্পাদনা কৰাৰ বাবে এটা [সম্পাদনা] বুটাম সংযুক্ত কৰিব। (উৎস চাওক | ৰপ্তানি কৰক)\nব্যৱহাৰ: Gadget-edittop.js, Gadget-edittop.css\nৱিকিপিডিয়া পৃষ্ঠাৰ ওপৰৰ সোঁফালে এটা ঘড়ী প্ৰদৰ্শন হ’ব, যি একেসময়তে ইউটিছি সময় প্ৰদৰ্শন আৰু এইটোৰ কেছ পৰিষ্কাৰৰ সংযোগ প্ৰদান কৰিব। (উৎস চাওক | ৰপ্তানি কৰক)\nঅনুসন্ধান বাকচৰ ওচৰৰ কাৰ চিহ্নত ‘পাৰ্জ’ টেৱ যোগ হ’ব, যি ক্লিক কৰিলে তাৎক্ষণিকভাৱে পৃষ্ঠাৰ কেছ পৰিস্কাৰ কৰিব। (উৎস চাওক | ৰপ্তানি কৰক)\n⧼gadget-dropdown-menus⧽ (উৎস চাওক | ৰপ্তানি কৰক)\n⧼gadget-CommentsInLocalTime⧽ (উৎস চাওক | ৰপ্তানি কৰক)\nউচ্চতৰ আহিলাসমূহ [উৎস চাওক]\n⧼gadget-contribsrange⧽ (উৎস চাওক | ৰপ্তানি কৰক)\nপৰীক্ষামূলক আহিলাসমূহ [উৎস চাওক]\nঅংক পৰিবৰ্তক, অসমীয়া আৰু আৰবী অংক পৰিৱৰ্তনৰ এক গেজেট (পৰীক্ষামূলক অৱস্থাত আছে)। (উৎস চাওক | ৰপ্তানি কৰক)\nব্যৱহাৰ: Gadget-Numeral converter.js\nগেজেট-চমু ইউ.আৰ.এল. : ৱিকিপিডিয়াৰ ৱেব লিংকবোৰ শ্বেয়াৰ কৰিবলৈ সুবিধা হোৱাকৈ চুটি কৰি দিয়ে। পৃষ্ঠাৰ সোঁফালে সন্ধান পেৰাৰ তলতে শ্বেয়াৰ কৰাৰ চিহ্ন আৰু সামাজিক মাধ্যমত শ্বেয়াৰ কৰাৰ বিকল্প দেখিব। (উৎস চাওক | ৰপ্তানি কৰক)\nব্যৱহাৰ: Gadget-ShortUrl.js, Gadget-ShortUrl.css\nলাচিত বৰ্ণাশুদ্ধি নিবাৰক : ৱিকিপিডিয়াৰ বানান শুদ্ধিকৰণৰ বাবে পৰীক্ষামূলক সঁজুলি। (উৎস চাওক | ৰপ্তানি কৰক)\nবঙালী ৰ-পৰীক্ষক : ৱিকিপিডিয়াৰ লেখাসমূহত লুকাই থকা “বঙালী ৰ” চিনাক্তকৰণ সঁজুলি। (উৎস চাওক | ৰপ্তানি কৰক)\n"https://as.wikipedia.org/wiki/বিশেষ:গেজেটসমূহ"ৰ পৰা অনা হৈছে


অৰ্হতা আৰু বৈশিষ্ট্যহীন ছয় জনগোষ্ঠীৰ জনজাতিকৰণৰ দাবী - ALAYRAN\nছয় জনগোষ্ঠীৰ ভিতৰত চাৰিটা জনগোষ্ঠীয়ে জনজাতিকৰণৰ বাবে যোগ্য নহ'য়ঃ\nউজনি অসমৰ মৰাণ আৰু চুতীয়া সকলক বাদ দি অন্য কোনো জনগোষ্ঠীয়েই অসমত নতুনকৈ জনজাতিকৰণ হোৱাৰ বাবে উপযুক্ত নহ'য় তথা জনজাতীয় পৰিচয়ৰ বাবে নিদিষ্ট বৈশিষ্টৰ অৱশিষ্ট নাই ৷ সংখ্যা আৰু সামাজিক স্থিতিৰ ফালৰ পৰা অসমৰ মৰাণ আৰু চুতীয়া সকলক সংখ্যালঘু পিছপৰা শ্ৰেণী(MOBC)ৰ শাৰীত ৰখা হৈছে আৰু বাকী আহোম, ৰাজবংশী, চাহ বাগানীয়া, মটক সকলক অন্যান্য পিছপৰা শ্ৰেণী(OBC)ৰ শাৰীত ৰখা হৈছে ৷ সেয়ে ছয় জনগোষ্ঠীৰ জনজাতিকৰণ দাবী সমিটি গঠনৰ পূৰ্ৱে অসমৰ ট্ৰাইবেল্ট সংঘই বড়োমূলীয় মৰাণ আৰু মটক সকলক জনজাতিকৰণৰ দিয়াৰ সপক্ষে সমৰ্থন আগবঢ়াই অহিছে ৷\nজনজাতিকৰণ দাবী কৰা চাৰিটা জনগোষ্ঠীয়ে "জনজাতিকৰণ" নোপোৱাৰ কাৰণ--\n১/ কোচ-ৰাজবংশীঃ অসমৰ কোচ-ৰাজবংশী সকল তেওঁলোকৰ ৰাজ শাসনৰ বুনিয়াদী অৱস্থাৰ পৰাই উচ্চ বৰ্ণৰ আসনত অৱস্থান গ্ৰহণ কৰা বৰ্ণবাদী জাতি ৷ অসমৰ বড়ো, ৰাভা, তীৱা আদিসকলৰ একাংশই নিজ ধৰ্মৰ পৰা অন্য ধৰ্মলৈ ধৰ্মান্তৰিত হৈ উচ্চ বৰ্ণ হিন্দুৰ ধৰ্ম গ্ৰহণৰে সমাজত উচ্চ শ্ৰেণীৰ আসন গ্ৰাহণ কৰা এক শ্ৰেণী ব্যৱস্থা ৷ প্ৰথম অৱস্থাত তেওঁলোক শৰণীয়া(উচ্চ ধৰ্মৰ পাণি গ্ৰাহণ), তাৰ পাছত "সৰু কোচ" আৰু শেষত "ডাঙৰ কোচ" নামৰে "কোচ-ৰাজবংশী" জাতি গঠন কৰে ৷ অসমৰ কোচ-ৰাজবংশী সকল দ্ৰাবিড়ীয় ৷ পশ্চিম বংগত তেওঁলোক "অনুসূচীত জাতি" হিচাপে পৰিচিত ৷\n২/ আহোম বা টাই আহোম সকল জনজাতি নহ'য় ৷ আহোম অসমৰ ৰাজ-প্ৰশাসনীক ব্যৱস্থা তথা প্ৰণালী আছিল য'ত বিভিন্ন মূল তথা সৰু সৰু গোট লগ লাগি গঠন হৈছিল ৷ উজনী অসমত আহোম সকলৰ সামাজিক স্থিতি আগবঢ়া আৰু মজবুত ৷ অসমত তেওঁলোকৰ সাক্ষৰতা হাৰ সাৰ্বাধিক হোৱাৰ লগতে অসমৰ প্ৰশাসনিক, ৰাজনৈতিক ক্ষেত্ৰ আৰু বিভাগত তেওঁলোকৰ যথেষ্ট মন্ত্ৰি, বিষয়া-কৰ্মচাৰী আছে ৷ অসমৰ আহোম সকল ৰাজ্যৰ ৰাজ-প্ৰশাসনত ৰাজনৈতিক ক্ষমতাত মুখ্য ভুমিকা লোৱা জাতি ৷ তেওঁলোক অসমত প্ৰান্তিয় জাতি নহ'য় ৷\n৩/ অসমৰ মটক সকল জনজাতি নহ'য় ৷ অসমৰ মটক সকল এটা বৈষ্ণৱ ধৰ্মীয় সম্প্ৰদায়ৰ লোক যিটো আহোম ৰজাৰ দিনত মূৱামুৰীয়া বিদ্ৰোহত জন্ম হোৱা ধৰ্মীয় গোটৰ সমষ্টি ৷ আহোম ৰাজ শাসনৰ বিৰুদ্ধে গৈ মূৱামুৰীয়া বিদ্ৰোহৰ ফলত আহোম, চুতীয়া, কলিতা, কৈৱত্য আদিৰ লোকৰে গঠিত বৈষ্ণৱীয় মটক সকল জনজাতি হিচাপে কেনেকৈ যোগ্য হ'ব?\n৪/ চাহ বাগানীয় সকল বিভিন্ন গোটৰ সমষ্টিৰে গঠিত বৃহৎ লোকসমষ্টি ৷ যি দৰে অসমত বিভিন্ন জাতি লগ হৈ "অসমীয়া" ৷ অসমত বসবাস কৰা চাহ বাগানীয়া সকলৰ প্ৰৱজনৰ ইতিহাসো তেনেই ঢুকি পোৱা ৷ অসমৰ চাহ কোম্পানীত কৰ্মৰত শ্ৰমিক-বনুৱা হিচাপে বৃটিছে তেওঁলোকক আজিৰ পৰা দুশ বছৰৰ পূৰ্ৱে অসমলৈ আনে ৷ তদুপৰি অসম তথা উত্তৰ-পূৱৰ ৰাজ্যৰ বাহিৰে ভাৰতবৰ্ষৰ অন্যান্য ৰাজ্যত চাহ-বাগানীয়া সকলে অনুসূচীত জাতি আৰু উচ্চ শ্ৰেণী হিচাপে পৰিচিত ৷ সেই অনুসৰি দেশৰ কোনো ৰাজ্যত নিদিষ্ট শ্ৰেণীত স্বীকৃতপ্ৰাপ্ত জাতিয়ে অন্য ৰাজ্যত কেনেকৈ স্বীকৃতিপ্ৰাপ্ত জাতিৰ সুবিধা লাভ কৰিব? অসমৰ চাহ উদ্যোগলৈ প্ৰৱজনীয় শ্ৰমিকৰ সমষ্টীয়ে অসমত কেনেকৈ জনজাতিৰ স্বীকৃতি লাভ কৰিব পাৰিব?\n২০১২ চনৰ আগৰে পৰা অসমৰ ৬ টা জাতিয়ে ভাৰত ভুমিত নিজৰ স্বকীয়তা বিচাৰি প্ৰৱল জনমত গঠন কৰি আন্দোলন কৰি আহিছে ৷ তেওঁলোকে ভৈয়াম জনজাতি হ'বলৈ "আৰ্হতা" বিচৰাৰ সম্পৰ্কতো ৰাজ্যখনত যথেষ্ট আলোচনা, বিতৰ্ক সূত্ৰপাত হৈছে ৷ এই ক্ষেত্ৰত নতুনকৈ জনজাতি হ'ব বিচৰা জাতিসমূহৰ বাবে "অসম ভাষা গৱেষণা প্ৰতিষ্ঠানে" তলত উল্লেখ কৰা পাঁচটা আৰ্হতা নিৰ্দ্ধাৰণ পূৰণ কৰাটো বাধ্যতামূলক কৰিছে ৷ পাঁচটা বৈশিষ্ট্য হ'ল--\nBy Thaigir Bodosa at January 17, 2019


সুষমা স্বৰাজে ভৰি চুই সেৱা কৰিছিল কোন অসমীয়া নাৰীক... - Asomiya Pratidin - অসমীয়া প্ৰতিদিন | Highest Circulated Assamese News Paper & News Portal\nসুষমা স্বৰাজ এতিয়া অতীত। লোধাৰোডত সম্পূৰ্ণ হৈ গ’ল বুধবাৰে এইগৰাকী নেত্ৰীৰ অন্ত্যেষ্টিক্ৰিয়া। ৬৭বছৰীয়া জীৱনকালত তেওঁ দি গ’ল ৰাজনীতি, সমাজ আৰু মূল্যবোধৰ সফলতাৰ প্ৰমাণ। কোনোবাই বিশ্বাস কৰিব পাৰিবনে- এইগৰাকী নেত্ৰীয়েই এদিন সেৱা কৰিছিল এগৰাকী অসমীয়া মহিলাক। ৰাজহুৱা স্থানত সুষমা স্বৰাজে এইদৰে সন্মান কৰিছিল কোন অসমীয়া মহিলাক? কিয় তেওঁ এনে কৰিছিল? অসমীয়া প্ৰতিদিনৰ ডিজিটেল সংস্কৰণৰ মৃদুল কুমাৰ সন্দিকৈৰ এক বিশেষ প্ৰতিবেদন।\nএগৰাকী মহিলা। সন্মুখত তেতিয়াৰ কেন্দ্ৰীয় মন্ত্ৰী সুষমা স্বৰাজ। মহিলাগৰাকীৰ কাষ চাপি আহি বিজেপিৰ জ্যেষ্ঠ নেত্ৰী সুষমা স্বৰাজে সুধিছিল- কেনে আছে আপুনি? তেওঁ উত্তৰ দিছিল- ভালে আছো বুলি। তাৰপাছত আৰু বহু কথা পাতিছিল। গুৱাহাটীৰ এক অনুষ্ঠানত কেন্দ্ৰীয় মন্ত্ৰী গৰাকীয়ে সেইদিনা প্ৰথমে তালাম কৰি পাছত সেই অসমীয়া মহিলাগৰাকীক ভৰি চুই সেৱা কৰিছিল।\nসেইদিনা ৰেডিশ্যন ব্লুৰ সেই অনুষ্ঠানত উপস্থিত থকা প্ৰতিজন লোকেই তেওঁৰ সৰলতা আৰু শ্ৰদ্ধাৰ প্ৰমাণ পাইছিল। আচৰিত হৈছিল এইদৰে এগৰাকী কেন্দ্ৰীয় মন্ত্ৰী তথা সেই সময়ৰ ৰাষ্ট্ৰীয় ৰাজনীতিৰ আটাইতকৈ প্ৰভাৱশালী নেত্ৰীগৰাকীয়ে অসমীয়া মহিলাগৰাকীক এনে শ্ৰদ্ধা নিবেদন কৰা দেখি।\n২০১৫ চন। ‘সাদিন-প্ৰতিদন’ গোষ্ঠীয়ে আয়োজন কৰিছিল দ্য এচিভাৰ এৱাৰ্ডছ। এই বঁটা বিতৰণ অনুষ্ঠানত মুখ্য অতিথি হিচাপে আহিছিল তেতিয়াৰ তথ্য আৰু সম্প্ৰচাৰণ মন্ত্ৰণালয়ৰ দায়িত্বত থকা কেন্দ্ৰীয় মন্ত্ৰী সুষমা স্বৰাজ।\nসুষমা স্বৰাজক ২০১৫চনত ‘সাদিন-প্ৰতিদিন’ গোষ্ঠীৰ হৈ দ্য এচিভাৰ এৱাৰ্ডছত অংশ ল’বলৈ অহা সময়ত সম্ভাষণ জনোৱা মুহূৰ্তত ‘সাদিন-প্ৰতিদিন’ গোষ্ঠীৰ স্বত্তাধিকাৰ জয়ন্ত বৰুৱা…\n৬ আগষ্ট, ২০১৯। সুষমা স্বৰাজ নামৰ ৰাষ্ট্ৰীয় ৰাজনীতিৰ আটাইতকৈ জনপ্ৰিয় নেত্ৰী গৰাকী হেৰাই গ’ল। সেইদিনা এই খবৰ এইগৰাকী অসমীয়া মহিলাই নাপালে। ৭ আগষ্ট, ২০১৯ত বাতৰিকাকতৰ প্ৰথম পৃষ্ঠাত এই খবৰ পাই তেওঁ উচুপি উঠিল।\nভিতৰত সযতনে সাঁচি থোৱা এখন ফটো বিচাৰি আনি সেই ফটো চাই চাই তেওঁ কান্দিলে। বহু স্মৃতিয়ে চুই গ’ল তেওঁক।জীৱনত তেওঁক ইমান ডাঙৰ মানুহে এনেদৰে সন্মান জনাব বুলি ভবা নাছিল। সেই দিনটোৰ অভিজ্ঞতা আজিও তেওঁৰ মনত সজীৱ।\nসুষমা স্বৰাজৰ সৈতে থকা সেই ফটোখন লৈ উচুপিলে তেওঁৰ মৃত্যুৰ বাতৰি পায়…\nগুৱাহাটীৰ পাঞ্জাবাৰীৰ নামঘৰ পথত থকা সেই বিশেষ ঘৰটোলৈ আমি যোৱা সময়ত ঘৰটোত বাহিৰ ফালৰ পৰা তলা মৰা আছিল। ‘সাদিন-প্ৰতিদিন’ গোষ্ঠীয়ে আয়োজন কৰা উক্ত অনুষ্ঠানটোত সেই দৃশ্য স্বচক্ষে প্ৰত্যক্ষ কৰি আজিও সেই কথা সোঁৱৰণ কৰা জ্যেষ্ঠ সাংবাদিক প্ৰকাশ মহন্তই এই কথা জনাইছিল।\nতাৰপাছতেই আমি উপস্থিত হৈছিলোগৈ সেই ঘৰটোত। প্ৰায় ডেৰ ঘণ্টা সময় বাহিৰতে ৰৈ থকাৰ পাছত গেটখনৰ সন্মুখত ৰৈছিলহি এখন গাড়ী। বৰপুত্ৰৰ সৈতে নটসূৰ্য্যৰ ফণী শৰ্মাৰ নাটসমাৰোহৰ নাটক চাই তেওঁলোক উভতিছিল তেতিয়া।\nনিশা ১০ বাজি গৈছিল। ড্ৰয়িং ৰূমত বহি তেওঁক সুধিছিলো সেই দিনটোৰ কথা। তেওঁ আকৌ আৱেগিক হৈ পৰিছিল। কৈছিল- কিদৰে সুষমা স্বৰাজে সেইদিনা তেওঁক সন্মান জনাইছিল। বঁটা গ্ৰহণ কৰিবলৈ তেওঁ মঞ্চলৈ উঠা সময়তে সুষমা স্বৰাজে তেওঁক সেৱা কৰিছিল- ‘মই আচৰিত হৈছিলো। প্রথমে তেওঁ মোক তালাম কৰিলে। তাৰপাছত মোৰ ভৰি চুই সেৱা। এওঁৰ খবৰ ল’লে। ভালে আছোনে সুধিলে।’\n‘আকস্মিকভাৱে এই খবৰ পাই মোৰ চকু পানী ওলাই গৈছে। মানুহগৰাকীয়ে মোক কেনেকৈ সাৱত মাৰি ধৰিছিলে সেইবোৰ মনত পৰিলে মোৰ একদম চকুপানী ওলাইছে। এই চকীখনতে বহি কেনেকৈ কথা কৈছিলে এইবোৰ মনত পেলাইছিলো। তাৰপাছত সিহঁত আহিলে। বোৱাৰীজনীয়ে মোক আহি সুধিলে- পালে আপুনি খবৰটো?’\n‘তেওঁক আগতে দেখিছো যদিও, সেইদিনাই প্ৰথম কাষত পাইছিলো। খবৰটো শুনি মই মৰ্মাহত হৈ পৰিছিলো।’ বাৰে বাৰে তেওঁ কৈছিল এই খবৰ পোৱাৰ পাছত তেওঁ কান্দিছিল। আমি কথা পাতি থাকোতেও তেওঁ হাতত এই ফটোখনেই লৈ আছিল। যিখন ফটো সেইদিনা তেওঁ বিশেষ বঁটাটো গ্ৰহণ কৰাৰ পাছত সুষমা স্বৰাজৰ সৈতে তুলিছিল।\nএই খবৰ তেওঁ বিশ্বাস কৰিব পৰা নাছিল!\nসেইদিনা ‘সাদিন-প্ৰতিদিন’ গোষ্ঠীয়ে দ্য এচিভাৰ এৱাৰ্ড প্ৰদান কৰিছিল ৰাজ্যৰ বিশিষ্ট অভিনেতা আব্দুল মজিদক। অভিনেতাগৰাকী অসুস্থ আছিল। সেয়েহে এই সন্মান গ্ৰহণ কৰিবৰ বাবে গৈছিল তেখেতৰ পত্নী মজিদা বেগম। আৰু সেই সন্মান তেখেতক দিছিল কেন্দ্ৰীয় মন্ত্ৰী সুষমা স্বৰাজে।\n‘এওঁ শাৰীৰিক অসুস্থতাৰ বাবে যাব পৰা নাছিল। মই গৈছিলো। লওঁতে মই খুব কান্দিছিলো। মোৰ বেয়া লাগিছিল। ভৰি চুই সেৱা কৰাই নহয়, সেইদিনা আব্দুল মজিদৰো খবৰ লৈছিল। কেনে আছে তেওঁৰ স্বাস্থ্য সুধিছিল। লগতে কৈছিল- ‘তেখেতৰ সফলতাৰ আঁৰত কিন্তু আপুনি। এখন ঘৰৰ সফলতাৰ বাবে সদায় নাৰীৰ ভূমিকা থাকে।’- বহু সময় ধৰি তেখেতে কথা পাতিছিল বিশিষ্ট অভিনেতা আব্দুল মজিদৰ পত্নীৰ সৈতে।\nআব্দুল মজিদক প্ৰদান কৰা সেই সন্মানৰ স্মাৰক লৈ পত্নী মজিদা বেগম…\nসুষমা স্বৰাজৰ প্ৰতি এনেদৰে তেওঁৰ ভালপোৱা বাঢ়ি গৈছিল। তাৰপাছত সুষমা স্বৰাজক টিভিত দেখিলেই তেওঁ ৰৈ গৈছিল। মানুহজনীৰ প্ৰতি সেই অকৃত্ৰিম ভালপোৱা তেওঁৰ হৃদয়ত। সেয়েহে তেওঁৰ মৃত্যুৰ খবৰে ব্যৰ্থিত কৰি দিনটো মন মাৰি থকাৰ বাবে সন্ধিয়া নাটক চাবলৈ বুলি উলিয়াই লৈ গৈছিল বৰপুত্ৰ নেচিমুলে।\nদিল্লীত অন্ত্যেষ্টিক্ৰিয়া সম্পন্ন হৈছিল সুষমা স্বৰাজৰ। আৰু মহানগৰীৰ পাঞ্জাবাৰীৰ এটা ঘৰত এইদৰে উচুপিছিল মহিলাগৰাকী। তেওঁৰ বাবে সুষমা স্বৰাজে তেওঁক দিয়া এই সন্মান হাজাৰ সন্মানৰ উৰ্ধত। আজিও তেওঁৰ বিশ্বাস কৰিব টান লাগে, সুষমা স্বৰাজে এনে কৰিছিল- ‘মোৰ যে ভাবিই টান লাগে তেওঁৰ দৰে এগৰাকী মানুহে মোক এনে কৰিব।’\nসুষমা স্বৰাজৰ কথা কৈ আৱেগিক হৈ পৰিছিল এই পৰিয়ালটো…\nসেইদিনা এই অনুষ্ঠানলৈ মাকক লৈ গৈছিল আব্দুল মজিদৰ বৰপুত্ৰই। তেওঁ বাহিৰলৈ গৈছিল সেইদিনা। ট্ৰেইনেৰে ঘৰলৈ আহি থাকোতে ফোন কৰিছিল বাণী দাসে। অনুষ্ঠানলৈ চিকিৎসকে আব্দুল মজিদক স্বাস্থ্যগত কাৰণত যাব নোৱাৰিব বুলি কোৱাত সেই সন্মান ল’বলৈ তেখেতৰ পত্নীক বৰপুত্ৰই নিছিল অনুষ্ঠানটোলৈ। সেই সময়ত তেওঁ দৰ্শকৰ আসনত বহি আছিল। সেইদিনটোৰ স্মৃতি সুঁৱৰি তেওঁ ক’লে- ‘মাই প্ৰথমে যাবলৈ অলপ সংকোচ কৰিছিল। অনুষ্ঠানটোত মই দৰ্শকৰ আসনত বহু দূৰৈত বহি আছিলো। হঠাৎ দেখিলো মাই তেওঁৰ সৈতে কথা পাতি আছে। মই আহোতে মাক সুধিছিলো- তুমি কি কথা পাতিলা?’\nমাতৃয়ে পুত্ৰৰ আগত কৈছিল কি কথা পাতিছিল। ঘৰলৈ উভতি অহাৰ পাছত বিশিষ্ট অভিনেতা আব্দুল মজিদে সুধিছিল- ‘কি কথা পাতিছিলা তুমি সুষমা স্বৰাজৰ সৈতে?’ সুষমা স্বৰাজে তেওঁক ভৰি চুই সেৱা কৰাৰ কথা কওঁতে ৰগৰ কৰি আব্দুল মজিদে পত্নীক লগতে কৈছিল- ‘তুমি আজিৰ পৰা ডাঙৰ মানুহ হৈ গ’লা।’\nসেই দিনটোৰ স্মৃতিয়ে আজি আৱেগিক কৰি তুলিছে পৰিয়ালটোক। ২০১৭চনৰ ২৪ ছেপ্টেম্বৰত গুৱাহাটীৰ জি এম আৰ চি হাস্পতালত মৃত্যু ঘটিছিল বিশিষ্ট পৰিচালক, অভিনেতা, নাট্যকাৰ আব্দুল মজিদৰ। মৰম তৃষ্ণা, চামেলী মেমচাহাব, বনশংখ, বনজুই, পোনাকণ,উত্তৰকাল, ৭ নম্বৰৰ সন্ধানত আদি ছবিৰ পৰিচালক আছিল আব্দুল মজিদ। চামেলী মেমচাহাবৰ বাবে তেওঁ লাভ কৰিছিল শ্ৰেষ্ঠ আঞ্চলিক চলচ্চিত্ৰ ৰাষ্ট্ৰীয় বঁটাও।\n১৯৫৭চনতেই ৰঙা পুলিচ ছবিৰ জৰিয়তে অভিনেতা ৰূপে আত্মপ্ৰকাশ কৰিছিল আব্দুল মজিদে। তাৰপাছত পূজা, পুৰুষ, সেন্দুৰ, উপপথ, এই দেশ মোৰ দেশ, বোৱাৰী, মমতাজ, সংকল্প, ভাই-ভাই, প্ৰতিদান, এন্টনী মোৰ নাম, পিতা-পুত্ৰ, যুমন-সুমন আদি ছবিত অভিনয় কৰিছিল আব্দুল মজিদে।\nসেই অনুষ্ঠানটোত অংশ লৈ ‘সাদিন-প্ৰতিদিন’ গোষ্ঠীয়ে প্ৰদান কৰা দ্য এচিভাৰ এৱাৰ্ড গ্ৰহণ কৰা এই অভিজ্ঞতাৰ লগতে তেওঁ ক’লে- ‘মানুহগৰাকীয়ে এওঁৰ বিষয়ে বহু কথা আগতে জানি আহিছিল। কাৰণ মোক তেওঁ যিবোৰ কথা সুধিছিল, মইতো আচৰিত। এওঁৰ কি বেমাৰ হৈছে, ছবিৰ কথাকে ধৰি ভালেমান কথা তেওঁ সেইদিনা মোক সুধিছিল।’\nবঁটা প্ৰদান কৰাৰ সেই স্মৃতি এনেদৰে সাঁচি থৈছে…\nআচৰিত হৈছিল সুষমা স্বৰাজৰ এই ব্যৱহাৰ দেখি। মুগ্ধ হৈছিল তেওঁলোক। আৰু হিন্দী-ইংৰাজী নজনা এইগৰাকী মহিলাক অসমীয়াতে ‘কেনে আছে’ বুলি সোধাৰ লগতে তেওঁ হিন্দী-অসমীয়া মিশ্ৰিত শব্দৰে লৈছিল মনৰ খবৰ।\nএগৰাকী সুবক্তা ৰূপে নাম থকা সুষমা স্বৰাজৰ সেয়াই আছিল কৰীশ্মা। সেয়াই আছিল তেওঁৰ সৰলতা আৰু জ্যেষ্ঠজনৰ প্ৰতি সন্মানৰ নমুনা। ইমান ডাঙৰ হৈওঁ তেওঁ কিমান সৰু হ’ব খুজিছিল। নাছিল কোনো স্বাভিমান। আজি ৰাজনীতিত মন্ত্ৰী-বিধায়ক হ’লেই উচ্চস্বৰত কথা কোৱা, মানুহক মানুহ বুলি জ্ঞান নকৰা, দম্ভ-অহংকাৰী ৰাজনীতিবিদ সকলৰ সৈতে সুষমা স্বৰাজৰ আছিল এয়াই পাৰ্থক্য।\nসুষমা স্বৰাজে মানুহৰ মন জয় কৰিছিল সৰলতাৰে। ভাৰতীয় পৰম্পৰাৰ বাহক আছিল তেওঁ। তেওঁ আছিল দেশৰ ৰাজনীতিৰ অন্যতম প্ৰবক্তা। বাজপেয়ীৰ পৰা আদৱানীলৈকে, ছোনিয়া গান্ধীৰ পৰা মমতালৈকে সকলোৰে হৃদয়ত তেওঁৰ স্থান আছিল। কেৱল সমকক্ষীয় নেতাৰ হৃদয়তে নহয়, সৰ্বসাধাৰণৰ হৃদয়ো জিনিব পাৰিছিল তেওঁ।\nআজিও তেওঁৰ সপোন সপোন লাগে সেই কথা…\nতেওঁৰ মৃত্যুত নীৰৱে উচুপিছে মজিদা বেগমে। ৰাজনীতিৰ নামত ভিন্ন দৃষ্টিৰে মানুহক সাম্প্ৰদায়িকতাৰ বেহুৰ মাজত বন্দী কৰিব খোজা তথাকথিত লোকসকলৰ বাবেও আছিল এয়া শিক্ষা। সুষমা স্বৰাজে এনেদৰেই জিনি গৈছিল এগৰাকী অসমীয়া নাৰীৰ হৃদয়। ভৰি চুই সেৱা কৰাতো আমাৰ তথাকথিত নেতাসকলৰ বাবে ডাঙৰ কথা। ভালদৰে মাত এষাৰো দিব নোখোজে বহুতে। সাধাৰণ লোকক কিন্তু এনেদৰেই অসাধাৰণ আচৰণ কৰিছিল ভাৰতীয় নাৰীৰ দৰ্শন আৰু পৰম্পৰাৰ বাহক হৈ থকা এইগৰাকী নেত্ৰীয়ে।\nসদায় তেওঁ পৰিধান কৰিছিল শাৰী। মুখত লাগি আছিল এটা আত্মীয়তাৰে ভৰা হাঁহি। আৰু কপালত জিলিকি আছিল ডাঙৰ ৰঙা ফোঁট। শিৰত এমুকুৰা সেন্দুৰ। তেওঁ নাৰীক বুজিছিল, সেয়েহে ক’ব পাৰিছিল আব্দুল মজিদৰ পত্নীক- তেওঁৰ সফলতাৰ আঁৰত কিন্তু আপুনি। ভৰি চুই সেৱা কৰোতে তেওঁ ভবা নাছিল এই কথা এদিন কোনোবাই চৰ্চা কৰিব। কিন্তু সেই দিনৰ স্মৃতিও উজাই আহিছে আব্দুল মজিদৰ পৰিয়ালৰ প্ৰতিজনৰ হৃদয়দি। সুষমা স্বৰাজ আৰু নাই। কিন্তু থাকি গ’ল তেওঁৰ সেই সৰলতাৰে জিনা অকৃত্ৰিম স্নেহ আৰু ভক্তিৰে ভৰা স্মৃতি। মজিদা বেগমে বাৰে বাৰে কৈছিল- ‘মোৰ আজিও বিশ্বাস নহয়, এদিন তেওঁৱে মোৰ ভৰি চুই সেৱা কৰিছিল।’\n৮ আগষ্টত সুধাকণ্ঠক প্ৰদান কৰা হ’ব ‘ভাৰতৰত্ন’, আমেৰিকাৰ পৰা আহি সপৰিয়ালে দিল্লীত তেজ হাজৰিকা…


ব'হাগ আৰু ব্যঞ্জন: ৰশ্মিতা কাশ্যপ বৰা - সাহিত্য ডট অৰ্গ\nব’হাগ মানেই যেন উচাহ…প্ৰকৃতিৰ উশাহ। শীতত শেঁতা পৰা গছ-বনে বাগৰ সলাই ফাগুনৰ পচোৱাত। চ’তে আনে উন্মাদনা, বিহু বিহু লগা এটা চিনাকি গোন্ধ। আৰু শেষত আহে ব’হাগ.. নাচনীহঁতৰ চেনাইটিয়ে বজোৱা পেঁপাৰ টিহিটি মাত হৈ। ব’হাগ জানো এটা মাহ হৈ আহে !!\nব’হাগ আহে জীৱনৰ ৰং হৈ। এই ব’হাগতে জড়িত হৈ আছে আমাৰ বিভিন্ন আচাৰ-আচৰণ, ৰীতি-নীতি আৰু পৰম্পৰা। প্ৰতি ব’হাগকেই আমি আদৰোঁ তিল-পিঠা, ঘিলা-পিঠা আৰু নানা বিধ লাড়ুৰে। কিন্তু আহকচোন, এইবেলি ব’হাগৰ বিহুৰ জুতি লওঁ অলপ বেলেগ ধৰণেৰে….\n১. পূৰ দিয়া লাড়ু\nবৰা চাউলৰ গুড়ি, পূৰ দিবলৈ ৰুকি লোৱা নাৰিকলৰ (চেনী বা গুৰ দি) ভাজি , অলপ গৰম পানী।\nপ্ৰথমে বৰা চাউলৰ গুড়িখিনি অলপ গৰম পানীৰে আটা মৰাৰ দৰে মাৰি ১৫ মিনিট মান নিলগাই থওক। ৰুকি লোৱা নাৰিকলখিনি চেনী অথবা গুৰ দি অলপ ৰঙচুৱাকৈ ভাজি লওক। এতিয়া মাৰি লোৱা চাউলৰ গুড়িখিনি সৰু সৰু লাড়ুত ভাগ কৰি লুচিৰ আকাৰত অলপ বহলাওক আৰু মাজত ভাজি থোৱা নাৰিকল অলপ দি লাড়ুৰ আকাৰ দিয়ক। প্ৰয়োজন হ’লে হাতৰ তলুৱাত অলপ পানী সানি ল’ব পাৰে, এনে কৰিলে লাড়ুবোৰ মসৃণ আৰু গোল কৰাত সুবিধা হয়। এতিয়া এটা পাত্ৰত অলপ পানী গৰম কৰক আৰু তৈয়াৰ কৰি লোৱা পূৰ দিয়া লাড়ুবোৰ উতলা পানীত দি দিয়ক। লাড়ুবোৰ পানীত ওপঙি উঠিলে বুজিব যে সিজি উঠিছে। এতিয়া লাড়ুবোৰ পানীৰ পৰা উঠাই আনক আৰু পূৰ দিয়া লাড়ুৰ আনন্দ লওক। নাৰিকলৰ সলনি আপুনি গুৰ দিও পূৰ দিয়া লাড়ু তৈয়াৰ কৰিব পাৰে।\n২. পূৰ দিয়া কলপাত পিঠা\nপিঠাগুৰি, গুৰ বা চেনী দি ভজা নাৰিকলৰ গুড়ি, এচিকটা নিমখ, প্ৰয়োজন অনুসাৰে গাই ঘিঁউ, গৰম পানী আৰু কলপাত।\nঅলপ পিঠাগুড়ি তাৱাত সামান্য সেকি লওক। এটা পাত্ৰত দুকাপ পানী গৰম কৰি তাত এচিকটা নিমখ আৰু দুচামুচ ঘিউ দি উতলাই লওক। এতিয়া সেকি লোৱা পিঠাগুড়িখিনি গৰম পানীত দি ভালদৰে লৰাই এক ডাঠ মিশ্ৰণ তৈয়াৰ কৰক। আপুনি যদি মছলাৰ সোৱাদ ভাল পায় তেন্তে এই মিশ্ৰণখিনিত অলপ গৰম মছলা দি ল’ব পাৰে। মিশ্ৰণ খিনি অলপ ঠাণ্ডা হোৱা যেন পালে এক নিৰ্দিষ্ট আকাৰৰ লাড়ুত ভগাই লওক। এতিয়া যতনাই থোৱা কলপাতত খিলাই প্ৰতি এটাকৈ লাড়ু দি হাতেৰে বহলাওক আৰু ভাজি লোৱা নাৰিকলৰ পূৰ দি কলপাত কেইখিলা মাজতে সমানে দুভাগ কৰি জপাই দিয়ক। আন এটা পাত্ৰত অলপ সৰহকৈ পানী গৰম কৰি জাপি লোৱা কলপাত কেইখিলা দি ভাপত কিছু সময় সিজিবলৈ দিয়ক। সিজিলে পানীৰ পৰা উঠাই আনি পাতৰ পৰা উলিয়াই গৰমে গৰমে সপৰিয়ালে পুৰ দিয়া কলপাত পিঠাৰ সোৱাদ লওক।\nব্যঞ্জন মানেই জিভাৰ পানী….ব’হাগত এনে বিভিন্ন ব্যঞ্জনেৰে চেনাইক যাঁচক বিহুৰ ওলগ…..নতুন বছৰটো যেন সকলোৰে বাবে হয় একো একোটা পূৰ দিয়া মিঠালাড়ু, তাৰেই কামনাৰে….\n← লাও খা, বেঙেনা খা বছৰে বছৰে বাঢ়ি যা (দেৱ প্ৰতীম হাজৰিকা)\nমহেশ্বৰ বুঢ়া : মাধুৰীমা ঘৰফলীয়া →\nগোমাংসৰ কোৰ্মা (চোহেল আলম)\nকেইবিধমান লুপ্তপ্ৰায় থলুৱা সুখাদ্য\nApril 17, 2021 April 23, 2021 0\nভাপত দিয়া চিতল মাছ- (মনীষা বৰা হালৈ)


Covid-19: নিস্তাৰ পোৱা নাই চীনে ! ১৪ খন প্ৰদেশত সংক্ৰমণৰ নতুন ঢৌ...– News18 assam\nCovid-19: নিস্তাৰ পোৱা নাই চীনে ! ১৪ খন প্ৰদেশত সংক্ৰমণৰ নতুন ঢৌ, ৭৫.৮% জনসংখ্যাক টিকাকৰণ কৰা হৈছে, এতিয়াও সংক্ৰমণ হৈয়ে আছে...\nযদিও চীনত ১.৪১ বিলিয়ন জনসংখ্যাৰ ভিতৰত ১.০৭ বিলিয়ন লোকক টিকাকৰণ কৰা হৈছে (vaccinated in China)। কিন্তু এই মুহূৰ্তত, দেশখনে নতুন কৰোনা ঢৌৰ সৈতে যুঁজি আছে (New outbreak spreads in China)।\nLast Updated : October 30, 2021, 22:08 IST\nযদিও চীনত ১.৪১ বিলিয়ন জনসংখ্যাৰ ভিতৰত ১.০৭ বিলিয়ন লোকক টিকাকৰণ কৰা হৈছে (vaccinated in China)। কিন্তু এই মুহূৰ্তত, দেশখনে নতুন কৰোনা ঢৌৰ সৈতে যুঁজি আছে (New outbreak spreads in China)। দেশখনৰ ৰাষ্ট্ৰীয় স্বাস্থ্য আয়োগে (এনএচচি) জনাইছে যে দেশৰ ১৪ খন প্ৰদেশত (14 provinces) সংক্ৰমণৰ নতুন ঘটনা বৃদ্ধি পাইছে। শুক্ৰবাৰে মানলেণ্ড চীনত ৫৯ নতুন ক'ৰোনা ৰোগীৰ খবৰ পোৱা গৈছিল। ১৬ ছেপ্টেম্বৰৰ পিছত এইটো প্ৰথমবাৰৰ বাবে যে ই সৰ্বাধিক। বেছিভাগ ঘটনা চীনৰ উত্তৰ অঞ্চললৈ আহি আছে। বেইজিং, হেইলোংজিয়াং, আভ্যন্তৰীণ মঙ্গোলিয়া, গানচু আৰু নিংচিয়াত সৰ্বাধিক সংক্ৰমণ হৈছে। ইফালে, এসপ্তাহত তিনিখন চহৰ বন্ধ কৰি দিয়া হৈছে।\nআভ্যন্তৰীণ মঙ্গোলিয়াৰ আজিনা বেনাৰত, দূৰৱৰ্তী প্ৰশাসনিক বিভাগীয় কৰ্তৃপক্ষই কৈছিল যে ই অনাগত দিনবোৰত ৯,৪০০ ৰো অধিক আৱদ্ধ যাত্ৰীক নিম্ন বিপদাশংকা থকা এলেকালৈ স্থানান্তৰ কৰিব। এনএইচচিৰ মুখপাত্ৰ মেই ফেঙে শনিবাৰে কৈছে যে মহামাৰী প্ৰতিৰোধ আৰু নিয়ন্ত্ৰণ পৰিস্থিতি গুৰুতৰ আৰু জটিল। কাৰণ সংক্ৰমণ এতিয়াও দ্ৰুতগতিত বিয়পি আছে। ৰাজধানী বেইজিঙতো এক ডজনৰো অধিক ঘটনা পোহৰলৈ আহিছে।\nFirst published: October 30, 2021, 22:08 IST\nchinacorona virusNew Cases rising Corona Virus


সুখ দুখ – বৈদুৰ্য্য বৰুৱা – ফটাঢোল\nসুখ দুখ – বৈদুৰ্য্য বৰুৱা\nমতিৰ মনটো কেইদিনমানৰপৰা বেয়া। মাজে মাজে কথাটো মনত পৰিলেই তাৰ টিঙিচকৈ খংটো উঠে। অলপ দেৰিৰ আগতে কিন্তু তাৰ মনটো ভাল লাগিছিল। এতিয়া আকৌ বেয়া। কোন হাৰামীয়ে তাক ঠগন দিলে বাৰু! চাল্লা বজ্জাত চব!\nকেইদিনমানৰ আগতে সি সন্ধিয়া বজাৰলৈ গৈছিল। চালানী মাছ এপোৱা, মচুৰ ডাইল আৰু মগু ডাইল মিলাই এপোৱা, আলু কেইটামান, পিয়াঁজ দুটা, পাচলি দুটামান লৈ সি শংকৰৰ পাণ ঘূমটিৰপৰা বিড়ি এমুঠা ল’লে। মানিবেগটোৰপৰা সি বিশটকীয়া এখন উলিয়াই শংকৰৰ হাতত দিলে। সি হিচাপত দহ টকা ঘূৰাই পাব। শংকৰে নোটখন তাৰ বেটাৰীৰে জ্বলা লাইটটোৰ ফালে দাঙি চালে।\n: বেলেগ এখন দে। এইখন ফটা।\nমতি কিছু উচপেই খাই উঠিল।\n: এইয়া চা। ফুটা এটা আছে।\n: চাল্লা! কোন মা…দাই দিলে!\nমতিয়ে ভোৰভোৰাই ভোৰভোৰাই বেলেগ দহটকীয়া এখন উলিয়াই দিলে।\nসি আহোঁতে ৰাস্তাত ভাবি আহিল কোনে দিলে বাৰু তাক ফটা টকাটো! মাছৰ বেপাৰীয়ে নে পাচলিৰ বেপাৰীয়ে? নে গেলামালৰ দোকানীয়ে? কিন্তু ভাবিওতো লাভ নাই এতিয়া। এইবোৰৰ ডিচিচন লগে লগে হ’ব লাগে। লগে লগে কথাটো ধৰা পৰা হ’লে কথা বেলেগ আছিল। ছেঃ! নিজৰ ওপৰতে খং উঠিল তাৰ। কিন্তু সি এইখন যেনেতেনে পাৰ কৰিব লাগিব।\nৰাস্তাৰ কাষৰ বস্তিৰ ৰামবিলাসৰ দোকানত সোমালগৈ সি। সি ঘৰত সোমোৱাৰ আগতে সদায় ৰামবিলাসৰ দোকানত দুগিলাচ খাই যায়। ৰামবিলাসৰ তাত সি সেইদিনাও দুগিলাচ সোনকালে সোনকালে খাই অলপ নিচা ধৰাৰ দৰে কৰি ৰামবিলাসক অলপ হালিজালি নোটখন অলপ জাপি দুই আঙুলিৰ মাজত চেপি আগবঢ়াই দিলে। ৰামবিলাসে নোটখন লৈ আকৌ লাইটটোৰ ফালে মেলি চালে। মতিৰ বুকুখন ঢিপিংকৈ মাৰিলে। চাল্লা। সি বাৰু নোটখন কেলেই ইহঁতৰ দৰে নাচালে!\n: এই মতি, দোচোৰা দ’। য়ে নোট ফাটা হ্যায়।\n: ফাটা হায়! চাল্লা। য়ে হামক’ গোপীনাথ নে দিয়া থা।\nমতিয়ে ভোৰভোৰালে। ৰামবিলাসেও গম পালে যে মতিয়ে নিজৰ লাজ ঢাকিবলৈকে তেনেকৈ কৈছে! সি মতিলৈ যেনেকৈ চালে তাৰ নাকটোৰ পাহি দুটাৰ তলত দুডাল দীঘল ৰেখা জিলিকি উঠিল। মতিয়ে বেলেগ এখন বিশটকা দি তাৰপৰা ওলাই আহিল।\nকোন হাৰামীয়ে তাক ঠগিলে চাল্লা!\nমতিৰ মূৰটো গৰম হৈ আছিল। ঘৰলৈ গৈ সি ঘৈণীয়েকৰ লগত সামান্য কথাতে এখুন্দা লাগিলেও। ভাত পানী খাই মতি শুলে যদিও সমগ্ৰ নিশা সেই ফটা বিশটকীয়াখনৰ সপোনেই দেখি থাকিল। পিছদিনা সি কামলৈ ওলাই যাওঁতে ভাবি গ’ল আজি নোটখন যেনে তেনে চলাবই লাগিব। কুশলৰ চাহৰ দোকানত চাহ খাই সি সেই বিশটকীয়াখন আগবঢ়াই দিলে। কুশলে কেচবক্সত টকাটো ভৰাইছিলেই। কিন্তু আকৌ হঠাত হাতখন উলিয়াই আনিলে।\n: নোটখন ফটা অ’ মতি।\n: ফটা! চাওঁ!\nমতিয়ে যেন একো নাজানেই তেনেকৈ কুশলক ক’লে। কুশলে মতিলৈ এবাৰ চাই নিজৰ কামত লাগিল।\n: এইখন জৰুল হাৰুণ কণী বেপাৰীয়ে দিলে। দেখিছ কেনেকুৱা বদমাছ!\nমতিয়ে ভোৰভোৰাই কৈ বেলেগ এখন নোট দিলে কুশলক। কুশলে একো নুশুনাৰ দৰেই থাকিল।\nমতিৰ মূৰটো আকৌ গৰম হৈ আহিল। কোন হাৰামজাদাই তাক এইখন নোট দিলে বাৰু!\nমতিয়ে বিভিন্ন দোকানত বিভিন্ন ধৰণেৰে নোটখন চলাবলৈ চেষ্টা চলাই গ’ল। কিন্তু নোৱাৰিলে। সি ধৰা পৰি গ’ল প্ৰত্যেকবাৰেই। সি মন কৰিলে তাৰ এই নোটখন চলাবলৈ যোৱাৰ নামত অযথা কিছুমান খৰচ বাঢ়ি গৈছে। নোট চলাবলৈ নলগা বস্তুও কিনিছে আৰু ধৰা পৰি ভাল নোট দিব লগা হৈছে। সি নোটটোৰ ফটা অংশটো আঙুলিৰে চেপি আগবঢ়াই চাইছে। ভাঁজ কৰি দি চাইছে। তলে ওপৰে বেলেগ নোট দি আগবঢ়াইছে। ওঁহো! সি প্ৰত্যেকবাৰেই ধৰা পৰি গৈছে। সি যিমানেই সৰল সহজৰ ভাও ধৰি নোটটোলৈ চাই, “আৰে, এইটো কোনে দিলে,” বা, “চাল্লা এইটো অমুকে দিলে’’ আদি কৈ একো নজনাকৈ দিয়াৰ ভাও নধৰক কিয়, সি নিজেই অনুভৱ কৰিছে যে তাৰ কাৰচাজিবোৰ প্ৰত্যেকেই গম পাই গৈছে।\nকোন চাল্লা হাৰামীয়ে দিলে তাক এই ফটা নোটটো!\nনোটটো মতিৰ চকুত পৰিলেই খং উঠা হ’ল। নোটৰ ফুটাতো ইমান বেয়া ঠাইত আছে যে সেইটো কিবা চেলুটেপ মাৰি বা সাৱধানেৰে বেলেগ এখন কাগজৰ টুকুৰা মাৰিলেও ধৰা পৰে। মাজতে সুশীলে কৈছিল যে এইখন নোট চলোৱাৰ দুটাই উপায় আছে, হয় শনিবাৰে আধা কিলোমিটাৰ দীঘল লাইন ধৰি ষ্টেট বেংকত নোটখন সলাব লাগিব, নহ’লে কোনো বিশটকীয়া ঠাকৰ মাজত ভৰাই চলাই দিব লাগিব! মতিয়ে না কাম ক্ষতি কৰি বেংকত বিশটকাৰ বাবে লাইন ধৰিব পাৰে না তাৰ বিশটকাৰ ঠাক এটা যোগাৰ কৰাৰ সাৰ্মথ্য আছে।\nকোন চাল্লা হাৰামীয়ে তাক এই নোটটো দিলে!\nমতিয়ে আৰু এই নোটটো চলোৱাৰ আশা বাদ দিছিল। সি খঙতে সেইটো ফালি পেলাই দিম বুলি ভাবিও পেলাই দিব পৰা নাছিল। কোনোবা ভিক্ষাৰীক দি দিম বুলি ভাবিও কিবা ভাবি ৰৈ গৈছিল। মুঠতে নিৰাশাৰ ঘোপ মৰা অন্ধকাৰৰ মাজতো সি যেন কিবা এটা ৰেঙণি দেখিছিল। এই টকাটো এদিন চলিব।\nআজি মতিয়ে সন্ধিয়া ৰামবিলাসৰ দোকানত দুগিলাছ মাৰি ঘৰৰ কাষৰে নুৰুলৰ গেলামালৰ দোকানত কিবাকিবি কিনি আছিল। বিল হ’ল এশ ত্ৰিশটকা। সি মানি বেগটো খুঁচৰি দেখিলে এখন এশ টকাৰ লগতে এখন পঞ্চাশ টকাৰ নোট আৰু চাৰিখন বিশটকীয়া নোট আছে। সি ভাবিলে শেষবাৰৰ বাবে ফটা বিশ টকাখন চলোৱাৰ চেষ্টা এটা কৰা যাওক! সি বিশটকীয়া নোট কেইখন মানিবেগটোৰ ভিতৰতে খেপিয়াই চাই গ’ল। বেয়াখন মাজতে জাপি দিব লাগিব।\nকিন্তু ফটা নোটখন নাই যে!\nহাঃ হাঃ। তাৰমানে সি ক’ব নোৱাৰাকৈয়ে সেইখন ক’ৰবাত চলি গ’ল! নিশ্চয় ৰামবিলাসৰ দোকানতে চলি গ’ল। হাঃ হাঃ।\nমতিয়ে মনৰ ভিতৰতে হাঁহিলে। তাৰ এনেকুৱা লাগিল এই মুহূুৰ্তত সিয়েই পৃথিৱীৰ আটাইতকৈ সুখী ব্যক্তি! এটা ডাঙৰ বোজা যেন তাৰ মূৰৰপৰা আঁতৰি গ’ল!\n: কি হ’ল মতিকাই! আজি বৰ ফুৰ্তি দেখিছো।\n: এঃ, আমাৰনো আৰু ক’ৰ ফুৰ্তিদাল হ’ব! পিছে ঈদ মোবাৰক! কাইলৈ যাম কিন্তু।\nমতিয়ে হাঁহি হাঁহি টকাকেইটা নুৰুলৰ ফালে আগবঢ়াই দিলে।\n: এ, দাদা কি যে কয় আৰু! কাইলৈ আপুনি আহিবই লাগিব। অকলে নহয় কিন্তু। লগত বৌক লৈ আনিব লাগিব।\nনুৰুলে মতিৰপৰা টকাকেইটা লৈ লাইটটোৰ ফালে এখন এখনকৈ ধৰি চাই হাঁহি হাঁহি কৈ থাকিল।\n: দাদা, এই বিশ টকাখন চেঞ্জ কৰি দিব নেকি? ফুটা এটা আছে!\nনুৰুলে প্ৰায় লগে লগেই কৈ উঠিল।\n« ভাগৱতৰ সপোন – প্ৰশান্ত বৰগোহাঁই\nলটি ঘটি – অনন্ত বৰা »\nবেচেৰা মতি, হাজাৰ চেষ্টা কৰিও নোটখন চলাব নোৱাৰিলে। পঢ়ি ভাল লাগিল।\nচাল্লা কোন হাৰামিয়ে তাক নোট খন দিলে!😊😊


হজত খোজে খোজে চলে চিণ্ডিকেট : মুমিনুল আৱাল\nগুৱাহাটী , November 19, 2019 9:25 pm\nবিজেপি নেতা মুমিনুল আৱাল। ফাইল ফটো: নৰ্থইষ্ট নাও\nঅসমত হজ যাত্ৰাত খোজে খোজে চিণ্ডিকেট চলি থকাৰ গুৰুতৰ অভিযোগ আনিছে সংখ্যালঘু উন্নয়ন পৰিষদৰ অধ্যক্ষ মুমিনুল আৱালে।\n‘হজত খোজে খোজে চিণ্ডিকেট চলে। মই আগৰ পৰাই কৈ আহিছো হজত বৃহৎ এটা চিণ্ডিকেটৰাজ চলি আছে।‘ সংবাদ মাধ্যমৰ আগত পুনৰবাৰ অসমৰ হজ কমিটীৰ বিৰুদ্ধে সৰৱ হৈ আৱালে এইদৰে মন্তব্য কৰে।\nআনকি হজ যাত্ৰীৰ ভাড়াৰ পৰা আৰম্ভ কৰি হোটেলত থকা-খোৱা সকলোতে চিণ্ডিকেট চলা বুলি গুৰুতৰ অভিযোগ তোলে আৱালে।\nআৱালৰ মতে মুম্বাইৰ পৰা যোৱা হজযাত্ৰীৰ তুলনাত অসমৰ পৰা যোৱা হজযাত্ৰীসকলৰ ভাড়া অত্যাধিক মাত্ৰাত সংগ্ৰহ কৰা হয়।\n‘মুম্বাইৰ হজযাত্ৰীসকলৰ এজনৰ ফ্লাইটত অহা-যোৱা কৰা টিকটৰ মূল্য ৫৮ হাজাৰ টকা। কিন্তু আমাৰ অসমৰ পৰা ১ লাখ ১২ হাজাৰ ৪৬৭ টকা। অসমৰ পৰা মূল্য প্ৰায় দুগুণ। প্ৰায় ৫০-৬০ হাজাৰ টকা অতিৰিক্তভাৱে লৈ অহা হৈছে,‘-আৱালে কয়।\nআৱালৰ প্ৰশ্ন ‘কি যুক্তিত অসমৰ পৰা দুগুণ টিকটৰ ভাড়া লৈ থকা হৈছে?\nতেওঁ আৰু কয়, ‘অসমৰ পৰা গড়ে ৪০০০ হজযাত্ৰী যায়, তেওঁলোকৰ পৰা যদি ৫০ হাজাৰ টকাকৈ অতিৰিক্তভাৱে লোৱা হয়, তেন্তে প্ৰায় ২০ কোটি টকা। এই পইচাখিনি কাৰ পকেটত গৈছে? আজিৰ দিনত সেইটো বিচাৰ্য্য বিষয়।’\nইপিনে, কেৱল ফ্লাইটৰ ভাড়াতে চিণ্ডিকেট নচলে বুলি আৱালে উল্লেখ কৰি লগতে কয়, ‘হোটেলৰ নামত কিমান ধন লৈছে? মুঠৰ ওপৰত খোৱা-বোৱা-থকা, অহা-যোৱা সকলোতে চিণ্ডিকেট চলি আছে।‘\nআৱালে অসমৰ হজ কমিটিৰ ওপৰত অন্য এক অভিযোগ তুলি কয়, ‘অসমত ১৬-১৭ বছৰ ধৰি যিসকলে হজ কমিটিখন খামুচা মাৰি ধৰি আছে, সেই বিলাক মানুহৰ মুখ বিলাক টি ভিত ওলায়েই থাকে। হাজি মুছাফিৰ খানাত অভ্যৰ্থনা সমিতিৰ খৰচটো কেতিয়াও ৰাজহুৱা কৰা নহয়। কংগ্ৰেছৰ দিনৰখিনি বাদ দিলো, বিজেপিৰ দিনতো ২০১৭ চনৰ পৰা ৩ বাৰ হজযাত্ৰালৈ গ’ল। এই তিনিবাৰ হজযাত্ৰাত যাওঁতে চৰকাৰ, ৰাইজে কিমান টকা দান-বৰঙণি দিলে বা সেইখিনি কি কি কামত খৰচ কৰা হ’ল সেইটো কেতিয়াও ৰাজহুৱা কৰা নহ’ল।‘\nআৱালে এই সমগ্ৰ চিণ্ডিকেটৰাজৰ উচিত তদন্ত দাবী কৰাৰ লগতে অসমৰ হজযাত্ৰীসকলে ন্যায় পাব লাগে বুলিও কয়।


আই লীগত আইজলৰ বিজয় আৰু অন্যান্য: : হিমাংশু ৰাজখোৱা - সাহিত্য ডট অৰ্গ\nহিগিঅ গুংটে নামৰ ছাত্ৰজনক বাংগালুৰুত তেওঁৰ ভাৰাঘৰৰ মালিক হেমন্ত কুমাৰে গুৰুলা-গুৰুলকৈ পিটিলে৷ হিগিঅৰ দোষ আছিল তেওঁ পানী বেছিকৈ ব্যৱহাৰ কৰিছিল আৰু অন্য ভাৰাতীয়াসকল সেইবাবে অসুবিধাত পৰিছিল৷ হেমন্ত কুমাৰে প্ৰথমে ফোনত গালি পাৰিলে আৰু পাছত কোঠালৈ আহি হিগিঅক গুৰুলা গুৰুলকৈ পিটি লেবেজান কৰিলে আৰু বাতৰিত প্ৰকাশ মতে জোতা এজোৰ চেলেকিবলৈ বাধ্য কৰিলে৷\nহিগিঅ আছিল অৰুণাচলৰ যুৱক, যিখন অৰুণাচলক ভাৰতবৰ্ষৰ অংগ ৰাজ্য হিচাবে অক্ষুণ্ন ৰাখিবলৈ এইমুহূৰ্তত সীমান্তত যুদ্ধৰ দামামা বাজিছে অথচ দেশৰ ভিতৰতে এই ৰাজ্যৰ নাগৰিকক চূড়ান্ত বৰ্ণবাদী বৈষম্যৰ বলি কৰা হৈছে৷ স্বাভাৱিকতেই এই ঘটনাৰ প্ৰতিবাদ হ’ল, পুলিচে FIR ললে আৰু আইনে ললে ইয়াৰ নিয়মীয়া পথ, কিন্তু উত্তৰ-পূৱ কেৱল শুই থকা সিংহই হৈ থাকিবনে, নে মূল ভূখণ্ডৰ ভাৰতে কেতিয়াবা উত্তৰ-পূৱক গভীৰ ভাৱে লব?\nএই প্ৰশ্নটোক যদি আমি বৰ্তমান ভাৰতীয় ঘৰুৱা ফুটবলৰ দৃশ্যপটৰ পৰা পৰ্যালোচনা কৰো তেন্তে এটা আশাবাদ দেখা পাওঁ আৰু ইয়াৰ শেহতীয়া উদাহৰণ ৩০ এপ্ৰিল তাৰিখৰ আইজল এফ চি ৰ সেই ঐতিহাসিক আই লীগ বিজয়৷\nভাৰতীয় ফুটবলৰ পীঠস্থান মোহন বাগান, যি দলৰ অধিনায়কক জাতীয় দলৰ অধিনায়ক হিচাবে দায়িত্ব দিয়াটো আছিল এক অলিখিত নিয়ম, সেই দলৰ মূখৰ পৰা আই লীগৰ খিতাপ কাঢ়ি আনি আইজলে দেখুৱাই দিলে উত্তৰ-পূৱৰ শক্তি৷ বাগানৰ তাৰকা ছনী নৰ্ডে, যাৰ পাৰিশ্ৰমিক সমগ্ৰ আইজল দলৰ বাৰ্ষিক বাজেট, ম্লান পৰি গ’ল জটীয়া ৰাল্টে হঁতৰ শৌৰ্যৰ সন্মুখত৷\nউত্তৰ-পূৱৰ ফুটবলাৰ এই মুহূৰ্তত ভাৰতীয় ফুটবলৰ বাবে অপৰিহাৰ্য৷ বাংগালুৰু এফ.চি ৰ যুৱ কাৰ্যসূচী অথবা লাজংৰ স্থানীয় প্ৰতিভা বিকাশ কাৰ্যসূচীৰ জহত অসংখ্য উত্তৰ-পূৱৰ খেলুৱৈ দেশৰ চুকে কোণে বিৰাজমান, তৎসত্ত্বেও বিশেষ উল্লেখনীয় কোনো সাফল্যৰ অৱিহনে উত্তৰ-পূৱক যেন কোনেও বৰ বিশেষ গুৰুত্ব নিদিয়ে৷ এই সময়ত খালিদ জামিলৰ আইজল এফ. চি ৰ এই সফলতা আছিল সমগ্ৰ উত্তৰ পূৰ্বাঞ্চল আৰু ব্যক্তিগত ভাৱে জামিল দুয়োৰে বাবে অত্যন্ত প্ৰয়োজনীয়৷ খালিদ জামিল আছিল আই লীগৰ ইতিহাসত এজন ট্ৰেজিক হিৰ’৷ ৭ বছৰ মুম্বাই এফ.চি ৰ দায়িত্বত আছিল আৰু কানে কান মাৰি মুম্বাইক ২ য় ডিভিজনলৈ অৱনমনৰ পৰা ৰক্ষা কৰি আছিল, যোৱাবছৰ মুম্বায়ে জামিলক খেদিলে আৰু বিধিৰ বিপাক আইজলৰ দৰে দ্বিতীয় ডিভিজনৰ দল এটাক তেওঁ তৈয়াৰ কৰিলে চেম্পিয়নৰ ৰূপত আৰু মুম্বাই লীগৰ পৰাই বাহিৰ হ’ল৷\nশ্বিলং লাজংৰ পৰা আৰম্ভ কৰি প্ৰতিটো উত্তৰ-পূৱৰ দল, অন্যান্য দেশীয় দল সমূহৰ বাবে আচলতে তেওঁলোকৰ খোৰাকী যোগোৱা যন্ত্ৰৰ দৰে৷ গাঁৱৰ বোকা পানীৰ পৰা বুটলি আনি, অলপ ঘঁহি-পিহি চকুত লগা কৰি তোলাৰ পাছতেই ডাঙৰ ক্লাৱবোৰে থাপ মাৰি লৈ গুচি যায়, সেইবাবেই সম্পূৰ্ণ থলুৱা খেলুৱৈৰ দল এটাই এই খিতাপ অৰ্জন কৰাটো এই ডাঙৰ ডাঙৰ ক্লাৱ সমূহৰ প্ৰতি এক বৃহৎ শিক্ষা৷\nউদাহৰণ স্বৰূপে জডিংলিয়ানা ৰাল্টে, ৫ ফুট ১০ ইঞ্চিৰ এই ডিফেন্দাৰ জনে সমগ্ৰ কেৰিয়াৰ পুনে, ডি. এচ.কে বা লাজংৰ দলতেই কটালে কিন্তু আইজলৰ হৈ খেলি এইবাৰ ট্ৰফী জয় কৰাৰ মুহূৰ্তত তেওঁৰ আৱেগিক মুখ খনে যেন সোঁৱৰাই দিছিল প্ৰত্যেকজনে উত্তৰ-পূৱৰ খেলুৱৈৰ মনোবেদনাৰ কথা৷ বিভিন্ন ক্লাৱত খেলি থকা প্ৰতিজন উত্তৰ-পূৱৰ খেলুৱৈৰ বাবে আইজলৰ এই বিজয় আছিল সামগ্ৰিক ভাৱে নিজৰ জয়৷\nআইজল এফ.চিৰ এইবাৰৰ বাজেট আছিল ১ কোটি টকা, যি পৰিমাণ হ’ল চেম্পিয়ন দলৰ বিজয় মূল্যৰ সম পৰিমাণৰ, অন্যহাতে মোহন বাগান আৰু ইষ্ট বেংগলৰ বাজেট যথাক্ৰমে ২০ কোটি আৰু ১৫ কোটি, ব্যৱসায়িক গোষ্ঠী JSW ৰ মালিকাধীন বাংগালুৰু এফ. চি ৰ বাজেট তাতকৈয়ো অধিক৷ এই ক্ষুদ্ৰ বাজেটেৰে বৃহৎ সফলতা লাভ কৰিও আইজলে আন এক দৃষ্টান্ত দাঙি ধৰিলে৷\nএই বিজয়ে হয়তু এক আশা কঢ়িয়াই আনিছে, উত্তৰ-পূৱক গুৰুত্ব সহকাৰে ল’বলৈ, ৩০ এপ্ৰিলৰ নিশা হাজাৰ হাজাৰ ফুটবল প্ৰেমীৰ নিষ্কলুষ আনন্দোল্লাষে যেন দেশবাশীলৈ এক বাৰ্তা দিছে, “ MOUNTAINS ARE CLOSER TO THE GODS“, আমাক আমাৰ প্ৰাপ্য সন্মান দিয়া৷ “\n← অশ্ৰু -সৌৰভ জ্যোতি বৰ্মন\nশৈক্ষিক জ্ঞান অবিহনেও দৈনন্দিন আৰু ব্যৱহাৰিক জীৱনৰ গণিত আৰু বিজ্ঞানৰ প্ৰয়োগ: অঞ্জলি গগৈ বৰগোহাঁই →


SAHITYA ARU PREM সাহিত্য আৰু প্ৰেম বাণীকান্ত কাকতি প্ৰকাশক : অসম প্ৰকাশন পৰিষদ - SCIENTIA BOOK SHOP\nSAHITYA ARU PREM সাহিত্য আৰু প্ৰেম বাণীকান্ত কাকতি প্ৰকাশক : অসম প্ৰকাশন পৰিষদ\nHome / Assamese Author অসমীয়া ভাষাৰ সাহিত্যিকসকল / Banikanta Kakati বাণীকান্ত কাকতি / SAHITYA ARU PREM সাহিত্য আৰু প্ৰেম বাণীকান্ত কাকতি প্ৰকাশক : অসম প্ৰকাশন পৰিষদâ€¹Return to Previous Page\nProduct code: 3593 Categories: Banikanta Kakati বাণীকান্ত কাকতি, Publication Board Assam\nসাহিত্য আৰু প্ৰেম\nপ্ৰথম প্ৰকাশ : 1988\nষষ্ঠ প্ৰকাশ : জুন, 2014\nমূল্য : 40\nSAHITYA ARU PREM সাহিত্য আৰু প্ৰেম বাণীকান্ত কাকতি প্ৰকাশক : অসম প্ৰকাশন পৰিষদ quantity\nTag: SAHITYA ARU PREM\nSAHITYA ARU PREM : A collection of essays by Dr. Banikanta Kakati and published by Hemanga Kishore Sharma IAS, Secretary, Publication board\n1st Edition : 1988\n6th Edition : June, 2014\nPurani Asamiya Sahitya পুৰণি অসমীয়া সাহিত্য : ড° বাণীকান্ত কাকতি প্ৰকাশক : অসম প্ৰকাশন পৰিষদ\nMangaldoir Buranji মঙ্গলদৈৰ বুৰঞ্জী দীনেশ্বৰ শৰ্মা প্ৰকাশক : অসম প্ৰকাশন পৰিষদ\nBanikanta Rachanavali বাণীকান্ত ৰচনাৱলী অসমীয়া খণ্ড সম্পাদক : ডক্টৰ মহেশ্বৰ নেওগ প্ৰকাশক : অসম প্ৰকাশন পৰিষদ\nGEETANJALI গীতাঞ্জলি মূল : ৰবীন্দ্ৰনাথ ঠাকুৰ অনুবাদ : উপেন্দ্ৰনাথ শৰ্মা প্ৰকাশক : অসম প্ৰকাশন পৰিষদ\nBISWA ITIHASHAR JILINGONI (Vol 2) বিশ্ব ইতিহাসৰ জিলিঙনি (দ্বিতীয় খণ্ড) জৱাহৰলাল নেহৰু অনুবাদ : শ্ৰীসদানন্দ চলিহা & শ্ৰীশশীকান্ত শৰ্মা & শ্ৰীলক্ষ্মীপ্ৰসাদ দত্ত প্ৰকাশক : অসম প্ৰকাশন পৰিষদ\nBANIKANTA KAKATI : JIVAN ARU KRITI বাণীকান্ত কাকতি : জীৱন আৰু কৃতি ড° অনুৰাধা শৰ্মা (Bhabani books)\nIBSENAR NATYA PRATIBHA ইবছেনৰ নাট্য প্ৰতিভা তাৰিণীকান্ত ভট্টাচাৰ্য প্ৰকাশক : অসম প্ৰকাশন পৰিষদ\nPrem Aru Darsan প্ৰেম আৰু দৰ্শন : পূৰ্ণ কলিতা প্ৰকাশক : অসম প্ৰকাশন পৰিষদ\nGahana Gathari গহনা-গাঁঠৰি : যুগল দাস প্ৰকাশক : অসম প্ৰকাশন পৰিষদ\nBanikanta Kakati : Pragya aaru Pratibha বাণীকান্ত কাকতি প্ৰজ্ঞা আৰু প্ৰতিভা সম্পাদনা : ড° দীপালি বৰা প্ৰকাশক : পূৰ্বাঞ্চল প্ৰকাশ\nMamoni Roisom Goswamir Rachana Sambhar Volume –3মামণি ৰয়ছম গোস্বামী সাহিত্য সম্ভাৰ ( তৃতীয় খণ্ড ) সম্পাদনা : হেমন্ত কুমাৰ ভৰালী প্ৰকাশক : অসম প্ৰকাশন পৰিষদ\nSRIMADBHAGABADGITA শ্ৰীমদ্ভগবদগীতা ৰাধানাথ ফুকন প্ৰকাশক : অসম প্ৰকাশন পৰিষদ\nঅসম প্ৰদীপিকা শক ১৮৪২ জেঠৰ পৰা ১৮৪৩ কাতিলৈ খ্ৰীষ্টাব্দ ১৯২০ চনৰ পৰা ১৯২১ চনলৈ সম্পাদনা : ড° বসন্তকুমাৰ গোস্বামী প্ৰকাশক : অসম প্ৰকাশন পৰিষদ প্ৰথম প্ৰকাশ : 2008 Regular Price Rs. 480 Sale Price Rs. 432\n480.00 432.00 Add to cart\nBANAR BANDHU বনৰ বন্ধু ড° ডিম্বেশ্বৰ চলিহা (PUBLICATION BOARD ASSAM)\nড° ডিম্বেশ্বৰ চলিহা\nBANAR BANDHU AUTHOR: PROF. DIMBESWAR CHALIHA LANGUAGE: ASSAMESE PUBLISHER: PUBLICATION BOARD ASSAM RS: 80


ছচিয়েল মিডিয়াত অতিকৈ জনপ্ৰিয় এইগৰাকী বিশিষ্ট অভিনেতাৰ বিষয়ে জানেনে? কিদৰে ছচিয়েল মিডিয়াত ভাইৰেল অভিনেতাজন? who-is-osita-iheme-who-goes-viral-in-social-media-new-trend– News18 Assam\nUpdated:January 25, 2021, 1:15 PM IST\nঅচিতা ইমে! আমি ছচিয়েল মিডিয়াৰ বিভিন্ন মিমত দেখিবলৈ পোৱা এখন চিনাকী মুখ।\nLast Updated: January 25, 2021, 1:15 PM IST\nঅচিতা ইমে! আমি ছচিয়েল মিডিয়াৰ বিভিন্ন মিমত দেখিবলৈ পোৱা এখন চিনাকী মুখ। তেওঁৰ বিভিন্ন শৈলী মিম বনোৱাৰ বাবে ব্যবহাৰ কৰি অহা হৈছে। ইউটিউবতো অত্যন্ত জনপ্ৰিয় এইগৰাকী নাইজেৰিয়ান অভিনেতা।\nঅচিতাৰ জন্ম হৈছিল ১৯৮২ চনৰ ২০ ফেব্ৰুৱাৰীত। নাইজেৰিয়াতে স্কুলীয়া শিক্ষা শেষ কৰিছিল দেশখনৰ জনপ্ৰিয় অভিনেতাজনে। অচিতা কম্পিউটাৰ চাইন্স বিষয়ত স্নাতক।\nসৰুতে অচিতাই ফুটবলাৰ হোৱাৰ সপোন দেখিছিল। কিন্তু পিছলৈ অভিনয়ৰ প্ৰতি আকৰ্ষিত হৈ পৰে অভিনেতাজন। কিন্তু যেতিয়া তেওঁ প্ৰথমবাৰলৈ ফিল্মৰ অডিশ্যন দিবলৈ গৈছিল তেতিয়া নিজৰ কম উচ্চতাৰ বাবে নিৰ্বাচিত হোৱা নাছিল। কিন্তু তাৰ পিছতো অভিনেতাজনে হেৰুওৱা নাছিল মনোৱল।\n২০০৩ চনত অচিতাই প্ৰথমবাৰলৈ অভিনয় কৰা 'আকি না অকো' নামৰ ছবিখনে মুক্তি লাভ কৰে। এই ছবিখনত অভিনেতাজনে এগৰাকী শিশুৰ পিতৃৰ চৰিত্ৰত অভিনয় কৰিছিল। আৰু সেই ছবিখনত অভিনয় কৰাৰ পিছৰ পৰাই অভিনেতাজন জনপ্ৰিয় হৈ পৰে। এতিয়ালৈকে অচিতাই প্ৰায় ৫০ খন ছবিত অভিনয় কৰিছে। সঁচৰাচৰ আমি ছচিয়েল মিডিয়াৰ মিমত দেখি থকা অচিতাৰ ভিডিঅ' প্ৰায় ১৭ বছৰ পুৰণি। ২০০২ চনৰ পৰাই ছবিজগতৰ সৈতে প্ৰত্যক্ষ ভাবে জড়িত হৈ আছে অচিতা।\nবহুতে অভিনেতাজনৰ বয়স ৩৮ বছৰ বুলি বিশ্বাস নকৰে। দেখাত সৰু লৰাৰ দৰে এইজন অচিতা ইমে নাইজেৰিয়াৰ ছুপাৰষ্টাৰ। কিন্তু নিজৰ কম উচ্চতাক সদায় ধনাত্মক ভাবে লৈ আহিছে অভিনেতাজনে।\nঅভিনয়ৰ ক্ষেত্ৰত থকা দক্ষতাৰ বাবে বিভিন্ন বঁটাও লাভ কৰিছে অচিতা ইমেই। ২০০৭ চনত আফ্ৰিকা মুভি একাডেমীয়ে ছবিজগতলৈ আগবঢ়োৱা অৱদানৰ বাবে অচিতালৈ আগবঢ়াই জীৱন জোৰা সাধনা বঁটা।\nউল্লেখ্য যে, অচিতাৰ এনেবোৰ মিম শ্বেয়াৰ হোৱাৰ মূলতে আছে নিক'ল নামৰ এগৰাকী ব্ৰাজিলিয়ান মহিলা। নালীউদ নামৰ এটা পেজ চলাই নিক'লে। আৰু নিজৰ পেজত মহিলাগৰাকীয়ে অচিতাই অভিনয় কৰা ছবিৰ বিভিন্ন ক্লীপ আপলোড কৰা আৰম্ভ কৰে। আৰু সই ভিডিঅ'ৰ পৰাই মিম বনোৱা আৰম্ভ হয়।\nFirst published: January 25, 2021, 1:15 PM IST


ঘৰ -The House (মানস গগৈ) - সাহিত্য ডট অৰ্গ\nঅট’খনৰ পৰা নামি নিৰ্মালীয়ে দুখোজমান আগুৱাই আহি ৱালৰ খুটাটোতে ধৰি ভৰ দি সন্মুখলৈ চাই পঠিয়ালে। ঘৰটো ডাঙৰ। আজিকালি এক বৰ ডাঙৰ ক্লান্তিয়ে যেন অনবৰতে খেদি ফুৰে নিৰ্মালীক। বয়সৰ বাবেই ছাগে’। নিৰ্মালীয়ে সন্মুখলৈ চালে। আটকধুনীয়াকৈ সজা ঘৰটো এবাৰ তলৰ পৰা ওপৰলৈ চালে। বুকুখন যেন কিহবাই হেচাঁমাৰি ধৰিছে। অৱশ অৱশ যেন লাগিছে। নিৰ্মালীয়ে প্ৰায়েই ভাৱে, এই হেঁচামৰাটো বাৰু কি?? পুতেকে ঢেৰ বেমাৰৰ নাম ক’ব পাৰে, কিন্তু নিৰ্মালীয়ে মাজে মাজে ভাৱে, বৰ দুখত মানুহৰ বুকুখন হেঁচা মাৰি ধৰে, কেতিয়াবা আনন্দইও ধৰে। নাইবা বিভিন্ন ৰকমৰ চিন্তাই। তাইৰ বাৰু কোনটো হৈছে?? কেতিয়াবা বৰ ছাটিফুটি লাগে। নিজৰে এই প্ৰসাদসম ঘৰটো লোকৰ লোকৰ যেন লাগে। তেওঁ যেন আলহীহে, কিছুদিনৰ বাবে। আকৌ যাবগৈ কোনোবা এখন আপোন আপোন যেন গোন্ধ থকা ঘৰলৈ।\n১৫ বছৰীয়া এজন কিশোৰ বা এজন মদগজ মানুহৰ বাবে বিশেষ একো ভাৰী নহ’লেও বজাৰৰ বেগটোৱে ২৫ ফুটৰ এখন চোতাল আৰু কেইটামান চিৰি বগাওঁতেই নিৰ্মালীক আজিকালি বেছ ভাগৰাই পেলায়। বাৰান্দাতে বেগটো থৈ বহা মানে বদন ওলায় আহিল।\nঅ…. বৰমা আহিলে? মই পিছফালে আছিলোঁ।\nবদন ব্যস্ত হৈ পৰা যেন দেখুৱালে।\nযাঃ চাহ একাপ কৰগৈ বুলি, বৰ অলসভাৱে নিৰ্মালীয়ে দেহটো চকীখনত এৰি দিলে…..। হয়, বেছ ভাগৰ লাগিছে। এনেকৈ ভাগৰ লাগিবলৈ লোৱা বেছিদিন হোৱা নাই। হ’লেও ছোৱালী হৈ থকাৰ পৰা আজিৰ দিনটোলৈকে কিমান যে দিন পাৰ হৈ গ’ল, তাৰে মাজৰ কোনোবা এটা দিনৰ পৰা ছাগে’ নিৰ্মালীৰ এনেকৈ ভাগৰ লাগিবলৈ আৰম্ভ কৰিছিল। অলপ অলপকৈ। আগতে তাইৰ অলপতে ভাগৰ নালাগে। কিমান যে কাম কৰে। হেপাঁহত। মাকৰ ঘৰত থাকোতে তাই ৰাতিপুৱা সকলো কাম বন কৰি অটাই-পিতাই জাঁজ মাৰি ভায়েক ভনীয়েক হালক স্কুললৈ পঠিয়াই নিজেও ওলায় যায়। খেতিৰ দিনত আকৌ তেনেকুৱাতে ঢৌতে খৰটো মাৰি কঠিয়া এক দুই আষি তুলি আহিবগৈ লাগে। তেতিয়া ভাগৰ নালাগিছিল। স্কুলৰ পৰা আহি মাকৰ লগত পিঠাগুৰি খুন্দিছিল। তেতিয়াও ভাগৰ নালাগিছিল। আগতে একো একোডৰা পথাৰ কথা পাতি পাতি নিমিষতে দাই শেষ কৰিছিল। ভাগৰ চোন তেতিয়াও নালাগে। বিয়া হোৱাৰ পাছতো ৰাতিপুৱা ৯ বজাতে মানুহজনক, ল’ৰা-ছোৱালী তিনিতাক খুৱাই বোৱাই নোৱাই ধোৱাই উলিয়াই পঠাব লাগে, তেতিয়াওচোন ভাগৰ নালাগে। পিছে এতিয়ানো কিয় লাগে বাৰু? প্ৰতি দুই খোজে খোজে যেন শৰীৰটো ৰৈ বহি পৰিব খোজে। এক প্ৰৱল অৱসাদ যেন ভাৱে নিৰ্মালীক অনবৰতে খেদি ফুৰে। অন্তহীন। অকাৰণ ভাৱে।\nঅকাৰণভাৱে। নিৰ্মালীয়ে মন কৰিছে যে আগতে যেনেকৈ হেজাৰ কাম কৰিলেও ভাগৰ নালাগে, আজিকালি একো কাম নকৰিলেও বৰ ভাগৰ ভাগৰ লাগে। কোনো কাৰণ নোহোৱাকৈয়ে যেন ক্লান্তিটোৱে তাইৰ পিছ নেৰে। ৰাতিপুৱা শুই উঠিও নিৰ্মালীৰ একো কৰিবলৈ মন নাযায়। আগতে যেতিয়া তিনিবছৰীয়া কলেজৰ পাঠ্যক্ৰম আছিল, তেতিয়া আজিৰ তুলনাত চিলেবাছখন বৰ সুখপাঠ্য আছিল। নিৰ্মালীহঁতে নিজৰ বোৰৰ ওপৰিও আগৰ শ্ৰেণীৰ কিতাপৰ গল্প কবিতাবোৰো পঢ়ি শেষ কৰিছিল। বাহিৰা কিতাপো মন ভৰাই পঢ়িব পাৰি। কাৰণ সময় বহুত। আজিকালিটো নিজৰ খিনি পঢ়িবলৈকে সময়ে নুকুলায়। তেতিয়াই ক’ৰবাত পঢ়া কিন্তু ক’ত পাইছিল মনত নপৰা এষাৰি বাক্য প্ৰায়ে মনত পৰি থাকে যে- “ভাগৰ শাৰিৰীকভাৱে যিমান লাগে, মানসিক ভাৱে তাতকৈ বেছিকৈ লাগে।” আগতে জঁপিয়াই, কিৰিলিয়াই পথাৰত ৰোৱা-তোলা কৰিবলৈ যাওঁতে ভাগৰ গালৈ আহিবলৈ সুবিধাই নাপাইছিল। পাছত মানুহজনৰ মুখলৈ চাই, ল’ৰা-ছোৱালী কেইটাৰ মুখলৈ চাই সিহঁতক খুৱাই-বোৱাই উলিয়াই পঠিওৱাৰ হেপাঁহত ভাগৰ পলাই ফাঁট মাৰিছিল। ঘৰত অকলে থকা সময়কণত অলপ ভাগৰ লাগে, তাকো মানুহজন স্কুলৰ পৰা অহাৰ লগে লগে, ল’ৰা ছোৱালীকেইটা আহি সোমোৱাৰ লগে লগে ভাগৰ কেনিবা হেৰাই যায়। মনৰ মানুহজনক আলপৈচান ধৰা, ল’ৰা ছোৱালীয়ে নাখাওঁ বুলিলেও বিভিন্ন উপায়েৰে খুওৱা… এজনী মাইকী মানুহৰ বাবে এয়াইতো সুখ। আৰুনো কি লাগে? এয়াইতো মাইকী মানুহৰ জীৱন, হেপাহঁ আৰু আশা। নিৰ্মালীৰ এনে লাগে ভাগৰ লগাত যি হেপাঁহে বাধা দিয়ে, সেই হেপাঁহেই যেন জীৱনৰ পৰা হেৰাই গ’ল। সেই তাড়নাই যেন নাইকীয়া হৈ গ’ল। নিৰ্মালীয়ে ভাৱে, কেতিয়াৰ পৰা বাৰু তাইৰ এনেকৈ ভাগৰ লাগিবলৈ আৰম্ভ কৰিলে? ল’ৰা দুটা বাহিৰত পঢ়িবলৈ যোৱাৰ পৰা? ছোৱালীজনী বিয়া দিয়াৰ পৰা? মানুহজন ঢুকোৱাৰ পৰা? কেতিয়া? কেতিয়া? নিৰ্মালীৰ বুকুখন হাহাকাৰ কৰি উঠে।\nমানুহজন ঢুকোৱা ৬ বছৰেই হ’ল। স্কুলৰ চাকৰি অৱসৰ লোৱাৰ পাছত বেছি দিন আয়ুস ভোগ কৰিবলৈ নাপালে। অৱশ্যে তাৰ বাবে তেওঁৰ কোনো আক্ষেপ নাই। এনে হোৱা নাই যে তেওঁ পৰিয়লটোক কোনো অথাই সাগৰত পেলাই গ’ল। তেতিয়ালৈকে ছোৱালীজনীক উলিয়াই দিলে। ডাঙৰটো ল’ৰাই ডাক্তৰী পাছ কৰি চাকৰিত জইন কৰিলে, সৰুটোৱেও তিনিমাহ মানৰ পাছতে কলেজ শিক্ষকৰ চাকৰিটো প্ৰত্যাশিত ভাৱেই পালে। জোঁৱাই কোম্পানীৰ চাকৰিয়াল। বছৰত তিনি চাৰি ঠাই ভ্ৰমি ফুৰে। কেতিয়াবা ভাৰতৰ ভিতৰতে, কেতিয়াবা বাহিৰত। ডাক্তৰ পুতেকৰ চাকৰীৰ উপৰিও এখন নাৰ্ছিংহোম আৰু দুখন চেম্বাৰলৈও যাব লাগে। লাগ বুলিলে শৰীৰৰ অংগ এটা দিব পাৰিব, কিন্তু সময় দিব নোৱাৰে। অৱশ্যে সি নামো কৰিছে বহুত। ৰাতিপুৱা ঘৰৰ পৰাই ৰোগীৰ লাইন লাগে। সৰুটো আৰু সাতচাৰ। ৰাতিপুৱা ৮ মান বজাত ওলাই যায়, ৰাতি ৯/১০ মান বজাতহে সোমাইহি। নিৰ্মালীয়ে বুজি নাপায় আজিকালি মানুহে টিউচনবোৰ ল’ৰা-ছোৱালীৰ ভাল হওক বুলি দিয়ে নে নিজৰ ষ্টেটাচ চিম্বল দেখুৱাবলৈ দিয়ে? প্ৰথমতে দুইটা ঘৰলৈ আহিছিল। তাৰ পাছত এৰাধৰা হ’ল, তাৰ পাছত সপ্তাহৰ মূৰত, মাহেকৰ মূৰত আৰু এতিয়া সৌভাগ্যক্ৰমে। সকলো ওলাই গ’ল। থাকি গ’ল মাথো নিৰ্মালী। অকলশৰে। বদন অৱশ্যে আছে। বনকৰা ল’ৰা, কিন্তু আপোন। কেতিয়াবা নিৰ্মালীৰ কওঁ যেন লাগে। এখন চেম্বাৰলৈ যাব নালাগেচোন দে, দুটামান টিউচন তই ন’ললে নহয়নে? তাতকৈ ঘৰলৈকে আহ। নালাগে ইমান টকা।\nনিৰ্মালীৰ এই ঘৰটো দুইটা ল’ৰা মিলিয়েই সাজিছে। দেউতাকৰ মৃত্যুৰ পাছতেই ডাক্তৰ পুতেকে লৈ থোৱা মাটিডোখৰতে মা তুমি আৰু গাঁওত থাকিব নালাগে বুলি সি ঘৰটো সজা আৰম্ভ কৰিছিল। পাছত সৰুটোৱেও তাতে হয়ভৰ দি নিৰ্মালীক ইয়ালৈ লৈ আহিলে। নাই একো অসুবিধা নাই। সকলো সা-সুবিধা থকাকৈ, আটকধুনীয়াকৈ আৰু নিৰ্মালীৰ মনপছন্দ মতেই পুতেকহঁতে ঘৰটো সজাই দিছে। সাজোতে দুইটাই কৈছিল এতিয়া ভালেই হ’ব। চহৰতে হ’ল ঘৰতো। আমিও একেলগে থাকিব পাৰিম। অৱশ্যে পাছত সিহঁত এটাও প্ৰায় নহা হ’ল, সেয়া বেলেগ কথা।\nআগফালৰ ফুলনিখনৰ কাষতে থকা পকী ঠাইডোখৰতে নিৰ্মালী প্ৰায়ে আবেলি বহে। মনতো ভাল লাগে। ঠাইখনৰ আৰু এটা সুবিধা আছে। আগফালৰ ৰাস্তাইদি কোন গৈছে বা কোনোবা আহিছে নেকি চাই থাকিব পাৰি। নিৰ্মালীয়ে ভাবিলে- কি হৈছে বাৰু তাইৰ? তায়োতো এইবোৰেই বিছাৰিছিল। এটা ঘৰ, দুটা ল’ৰাৰ এটা ডাক্তৰ হওক, এটা ইঞ্জিনীয়াৰ কিম্বা প্ৰফেচাৰ হওক। মুঠতে জাকত জিলিকা হওক, সুখেৰে থাকক। তেন্তে! তেন্তে আজি তাইৰ একো শান্তি নাইকিয়া হৈছে কিয়? কিয় সকলো থাকিও একো নাই যেন হৈ পৰিছে তাই?\nঅ’…… ন-চালি (নছোৱালী) বহিছা?\nঅ’ বাইটি কোনফালে যোৱা?\nএ অলপ বজাৰ কৰি আহোঁগৈ…… বুলি কোৱা কথাষাৰ নিৰ্মালীৰ কাণ পোৱাহি মানে বাইটি অদৃশ্য হ’লগৈ। সেয়া কালু বাইটি। নিৰ্মালীৰ হাঁহি উঠি গ’ল। তাইৰ মনত আছে, বিয়া হৈ অহাৰ পাছত যেতিয়া তাই কালু বাইৰ লগত চিনাকী হৈছিল তেতিয়া বাইটিয়ে অ’ ন-চালি বুলি হোজা হাঁহি এটা মাৰিছিল। তেতিয়াৰ পৰা আজি প্ৰায় ৩০/৩৫ বছৰ পাৰ হৈ গ’ল, কিন্তু বাইটিৰ বাবে নিৰ্মালী আজিও ন-ছোৱালীয়েই হৈ থাকিল।\nকালু বুঢ়ী। নিৰ্মালী বিয়া হৈ অহাৰ পাছত এদিন কোনোৱাই চিনাকী কৰাই দিছিল। আচলতে বাইটিক তেতিয়া বুঢ়ী বোলাৰ বয়স হোৱা নাছিল। মানুহেহে নামতো দি লোৱা। এতিয়া আৰু বাইটিৰ আচল নামতো কোনেও নাজানে। নিৰ্মালীৰ তেনেকৈ মাতিবলৈ বেয়া লগাত বাইটি বুলি মাতিবলে’ ল’লে। কালুবাই বিয়া হোৱা মানুহটো অৰ্থাৎ কালুকাইৰ বিয়া অলপ বয়সত হৈছিল। তাকে মানুহে জোকাবলৈ বুঢ়া বুলি মাতিছিল। তাৰপৰাই এই আদহীয়া মনুহজনীয়ে নাম পালে কালুবুঢ়ী। অৱশ্যে এই নামটোক লৈও কালুবাইৰ অকনো আক্ষেপ নাই। যিয়েই নহওক কিয় কালুইবাইৰ নিছিনা সাদৰী মানুহ চুবুৰীটোত ২য় গৰাকী নাছিল। কালুবাই তেনেই সৰল, গাঁৱৰ হোজা মানুহ। ৰ, ল এইবোৰ মুখত নুফুটেই। কি কঈছা? অই চোআলী, এনেকৈয়ে কথা কয়। পিছে সকলোকে বৰ সোনকালে আপোন কৰি লয়। চুবুৰীটোৰ এনে এজন মানুহ নাছিল যি কালুবাইটিক এবাৰলৈও গুণ বখনা নাই…। প্ৰশংসা নিৰ্মালীৰো আছিল। নিৰ্মালীৰ হাতখন ভাল। মাতবোৰো মিঠা। মানে এনেকুৱা হয়, উৎপাত চহৰৰ ছোৱালীবোৰ কিবা গুৰু গোঁসাই নমনা, শিষ্টাচাৰ নজনা বা সম্বন্ধ ধৰিব নজনা বিধৰ হয়। আকৌ একেবাৰে গাঁৱৰ ছোৱালীজনীও কামে কাজে সাৰুৱা হ’লেও কিবা কথা বতৰা পাতিব নজনা নিচিনা হয়। নিৰ্মালী তাৰ মাজৰে যেন আছিল। শিক্ষিতা মহিলা, তাতে মাষ্টৰৰ পৰিবাৰ। নিৰ্মালীৰ শিক্ষাগত জ্ঞান যিমান আছিল, তাতকৈ বহু বেছি জীৱনৰ অৰ্হতা আছিল।\nআগতে কালুবাইটি প্ৰায় সদায় নিৰ্মালীহতঁৰ ঘৰলৈ আহে। এনেয়ে। কেতিয়াবা দুপৰীয়া, কেতিয়াবা আবেলি। চাহ এবাতি খায়। ঢেৰ কথা পাতে। নিৰ্মালীৰো ভালেই লাগে। এদিন যদি নাহে তেতিয়া সোধে- বাইটি কালি যে নাহিলা। কিবা বেয়া পালা নেকি? বাইটিৰ মানুহটো হাতৰ বিদ্যা জনা মানুহ আছিলে। বাঁহৰ পাছিটো, খৰাহীটো অগবেলা কৈ পাছবেলালৈ হাতত দিবহি পৰা মানুহ একমাত্ৰ সিয়েই আছিল। ৰাজমিস্ত্ৰী, কাঠৰ কাম, ড্ৰাইভাৰ সকলো কামেই জানিছিল মানুহটোৱে। পিছে উৎপাত মদ খাই আদবয়সতে মানুহটো ঢুকাল। কালুবাইৰ ডাঙৰটো ল’ৰা নিৰ্মালীৰ ডাঙৰ ল’ৰাটোতকৈ প্ৰায় দুবছৰ ডাঙৰ। মাজু ছোৱালীজনী নিৰ্মালীৰ মাজু ল’ৰাটোতকৈ প্ৰায় এবছৰ ডাঙৰ আৰু নিৰ্মালীৰ ছোৱালীজনী আৰু কালুবাইটিৰ সৰুটো ল’ৰা একে বছৰৰ। নিৰ্মালীহঁত গাঁৱৰ পৰা উঠি অহাৰ পাছত সদায় লগ পোৱা কালুবাইটিৰ লগত সম্পৰ্কটো ছিগি গ’ল। এই ৬ বছৰ তেনেকৈ কালুবাইক আৰু লগপোৱা, মনত নপৰে। মাত্ৰ দুবাৰ মান ইয়াত নামগোৱা পাতোতে গাড়ী পঠাই গাঁৱৰ মানুহ অনাওতে কালুবাই আহিছিল। গতিকে নিৰ্মালীয়ে সিদিনাহে গম পায় যে কালুবাইটিহঁতেও ইয়াতে ঘৰ সাজিছে….। বাইটিৰ ডাঙৰটো ল’ৰাই গাড়ী চলায়। যোৱাবছৰৰ পৰা কোনোবা কোম্পানীৰ টেংকাৰ চলাবলৈ লৈছে। সৰুটোৱেও সৰুকৈ হোটেল এখন খুলি লৈছে। দুইটাৰে হেনো চহৰত থাকিবৰ মন। গতিকে ইয়াতেই সৰুকৈ আচাম টাইপৰ এটা ঘৰ দুইটাই মিলি সাজিছে। গাঁৱৰ মাটিডোখৰত বাগানকে খুলিলে। ডাঙৰটো ল’ৰাই ছোৱালীও আনিলে এজনী। কালুবায়ে সেইদিনা হাঁহি হাঁহি কৈছিল বুইছা ন-চালি এতিয়া আৰু ইহঁতৰ হে কথা। চহৰত থাকিব খুজিছে, থাকক আমাৰনো আৰু কি? থাকিমনো কেইটা দিন? ইহঁতৰ মতেই হওক।\nনিৰ্মালীয়ে আলেঙে আলেঙে কালুবাইলৈ চাইছিল। গাৰ ৰংটো আগতকৈ উজ্জ্বল হৈ পৰিছে। হয়টো কাম বনৰ বোজা অলপ কমিছে। বোৱাৰী হেনো বেছ কামিলা। মানুহজনী আগতকৈ ৰঙীন হৈ পৰিছে। বহু দিনৰ মূৰত লগ পাই বাইটিয়ে সেইদিনা ঢেৰ কথা পাতিলে। নিৰ্মালীৰো ভাল লাগিল। আগতে যেনেকৈ আদবয়সতে মানুহজনীক বুঢ়ী বুলি মতা কাৰণে তেওঁৰ কোনো আক্ষেপ নাছিল। এতিয়াও যেন মানুহজনীৰ জীৱনটোক লৈ কোনো আক্ষেপ নাই। নিৰ্মালী বাইটিৰ নিছিনা হ’ব নোৱাৰে কিয়?\nঅ’…. বাইটি চোন। ক’ৰ পৰা ওলালাহি? আহা আহা……\nআচলতে আজিকালি নিৰ্মালীৰ কোনোবা আলহী আহিলে ভালেই পায়। অন্ততঃ কথা পাতিবলৈকে লগ এটা হয়। তাতে বাইটিক দেখি উলাহতে মাতটো অলপ ডাঙৰকৈয়ে ওলাইছিল।\nএএ তোমাৰ ওচৰলৈকে আহিলোঁ বুইছা ন-চালি। তোমাৰহে ভাল আৰু। পোনাহঁতে ইমান ধুনীয়াকৈ ঘৰ সাজি দিছে। তোমাৰ আৰু কাম-বন নাই এতিয়া আৰামৰ বহি বহি থকাৰহে কথা নে কি কোৱা?\nঘৰটো চাই চাই আপোনমনে বাইটিয়ে কৈ গ’ল।\nকিয় জানো প্ৰথম কথাকেইটা শুনিয়েই আজি নিৰ্মালীৰ প্ৰথম বাৰৰ বাবে বাইটিৰ গালত ঠাঁচকৈ চৰ এটা বহুৱাই দিবৰ মন গ’ল। বায়ে আপোন পাহৰাহৈ অনৰ্গল কথা কৈ গৈছে। আগৰ নিচিনাকৈ। কৈ কৈ মানুহজনী উজ্জ্বল হৈ পৰিছে। প্ৰথম নাতিৰ জন্মদিন পাতিছে। মাতিবলৈ আহিছে। অলপ ডাঙৰকৈ নাম এষাৰ গোৱাব। নাতি ল’ৰাটোৱে হেনো বাইটিক এৰি থাকিবই নোৱাৰে। বুঢ়ীয়ে নিজৰ থুৰীয়াযোৰ ভাঙি তালৈ চেইন এডাল গঢ়াইছে। বায়ে কৈ গৈছে একেৰাহে। নিৰ্মালী সন্মুখলৈ চাই ৰৈ আছে। কথাবোৰ ভালকৈ মূৰত সোমোৱা নাই। নিৰ্মালীয়ে হাতৰ আঙুঠিটোলৈ চালে। নিজৰ প্ৰথম জী নাতিটোলৈ এই আঙুঠিটো ভাঙি চেইন এডাল দিম বুলি নিৰ্মালীয়ে ভাবি থৈছিল। পিছে জোৱাইয়ে শকতকৈ চেইন এডাল আগতেই গঢ়ালে। নিৰ্মালীৰ আদৰৰ আঙুঠিটোৰ সোণকনত সিহঁতৰ কোনো হেঁপাহ নাই।\nন-চালি তোমাৰ কিবা হৈছে নেকি? কিয় মন মাৰি আছা? আমাৰ বুবুকে পঠাই দিওঁ নেকি বৰপোনাৰ ওচৰত থৈ আহিবগৈ। হে?\nহঠাৎ বাইটিয়ে সুধি দিয়াত নিৰ্মালী অলপ অপ্ৰস্তুত হৈ পৰিল।\nনাই নালাগে দিয়া বাইটি। তুমি যোৱাগৈ। মই পাক এটা মাৰিম বাৰু।\nবাইটি যোৱালৈ চাই চাই নিৰ্মালী বহাতে বহি থাকিল। সঁচাকৈয়ে মানুহজনীৰ কোনো আক্ষেপ নাই। নিৰ্মালীয়ে জীয়েকলৈ ফোন লগালে। একেই গতানুগতিক উত্তৰ।\nৰাতি ফোন কৰিম। এতিয়া ৰাখা।\nপুতেকহঁতলৈটো ফোন এইসময়ত নকৰাই ভাল। কিমান দিন যে হৈ গ’ল সকলোৱে একেলগে বহি ভাত এসাঁজ খোৱা নাই, কথা এষাৰ পতা নাই। কিমান বিহু গ’ল তিনিতাই ভালপোৱা তিনিবিধ পিঠা পুৰি বৈয়ামতে লেৰেলি যোৱা। কিমান যে ৰাতি পাৰ হৈ গ’ল পুতেকহঁত আহিব বুলি ভাত বাঢ়ি সাৰ পাই সাৰ পাই ৰাতি পুৱাই যোৱা। বাইটিয়ে কৈ যোৱাৰ দৰে সচাঁকৈয়ে বাৰু নিৰ্মালীৰ কাম নাইকিয়া হৈ আহিছে নেকি? বৰ মন গ’ল নিৰ্মালীৰ বাইটিৰ নিচিনাকৈ তাইক নেদেখিলে থাকিব নোৱাৰা নাতি এটি পাবলৈ। আনৰ আগত তাকে জহ মাৰিবলৈ। তাক মৰম কৰি দুহাতে সাৱটি থাকিবলৈ। এনেদৰে জন্মদিন পাতি মানুহ মাতিবলৈ। কালুবাইটিলৈ নিৰ্মালীৰ এক অহেতুক ঈৰ্ষা জাগি উঠিল।\nনিৰ্মালীৰ পুতেকহঁতে সাজি দিয়া প্ৰসাদসম আটকধুনীয়া এটা ঘৰ আছে। শিল বালি, লো আৰু কংক্ৰিটৰ। কালুবাইৰো ল’ৰাহঁতে সাজি দিয়া এটা সৰু আচাম টাইপৰ ঘৰ আছে। কিন্তু তেজ আৰু মঙহৰ…..।।\n← এই সংখ্যাৰ আঁৰত – আগষ্ট, ২০১৫\n‘যিয়ে ইয়াক স্পৰ্শ কৰে, তেওঁ এজন মানুহকে স্পৰ্শ কৰে’ (উৎপল দত্ত) →


+ পিচিঅ’এচ কি?\nপলিচিষ্টিক অ’ভেৰি চিনড্র’ম (পিচিঅ’এচ) হৈছে সাম্প্রতিক কালত প্ৰজনন ক্ষমতা থকা বয়স (১৫-৪৫ বছৰ বয়স)ৰ মহিলাই সন্মুখীন হোৱা এটা অতি সাধাৰণ সমস্যা| ভাৰত বর্ষত প্ৰজনন ক্ষমতাৰ থকা বয়সৰ প্ৰায় ৩৬% মহিলা জনসংখ্যাই পিচিঅ’এচ-ত ভোগে বুলি কোৱা হয় বা প্ৰজনন ক্ষমতা থকা বয়সৰ গোটৰ প্ৰত্যেক ৪ গৰাকী মহিলাৰ ভিতৰত ১ গৰাকীৰ পলিচিষ্টিক অ’ভেৰি হয়| সাম্প্রতিক সময়ত যি কোনো সামাজিক বা মিডিয়াৰ পটত পিচিঅ’এচ হৈছে মহিলাৰ স্বাস্যবিধিৰ ভিতৰত এটা সবাতোকৈ অধিক আলোচ্য বিষয়| এই সমস্যাটো অতি সাধাৰণ আৰু এইটো আমাৰ মাজৰ যি কোনো এগৰাকীৰে হ’ব পাৰে| এনে ক্ষেত্রত এজন ব্যক্তিয়ে কেৱল এইটোৱে বুজি পোৱা উচিত যে পিচিঅ’এচ-ৰ জটিলতাৰ পৰা বিৰত থাকিবলৈ বা ইয়াক অতিক্রম কৰিবলৈ গুরুত্বপূর্ণ কথাবোৰ কি কি সেইটো জনা উচিত কাৰণ যদি ইয়াক চিকিৎসা কৰা নহয় তেনেহ’লে ইয়াৰ পৰিণাম বন্ধ্যাত্ব হ’ব পাৰে|\nপিচিঅ’এচ ধৰা পেলোৱাৰ সহায়ক সংকেত\nশালমইনা/ফোঁহা আৰু দীর্ঘলোম/অত্যন্ত চুলি গজা\nঅনিয়মিত মাহেকীয়া ঋতুস্ৰাৱ\nৰঙা পৰা বিশেষকৈ ডিঙি আৰু কাষলতিৰ তলত\nপলিচিষ্টিক অ’ভেৰিজ (ডিম্বাশয়ত ছিষ্ট হোৱা) - আল্ট্রা চনোগ্রাফী (ইউএচজি) ৰ দ্বাৰা দৃঢ় প্ৰতিপন্ন কৰিব পৰা যায়|\nপিচিঅ’এচ-ৰ সংকেত সোনকালে আৰম্ভ হ’ব পাৰে কিন্তু বেছিভাগ ক্ষেত্রতে কিশোৰী অৱস্থাৰ পিচৰফালে আৰু প্ৰাপ্তবয়স্কৰ প্ৰাৰম্ভিকতে সংকেত ওলায়| পিচিঅ’এচ সঘনে ভুলকৈ নিদান হয় বা ইয়াক শালমইনা /ফোঁহা তথা দীৰ্ঘলোম/অত্যন্ত চুলি গজাৰ দৰে পৰিলক্ষিত সংকেত সমূহ চাই নিজে নিজে নিদান কৰে|\nযি কি নহওঁক, বেছি ভাগ মহিলাই পিচিঅ’এচ হোৱা বুলি তেতিয়ালৈকে গমেই নেপায় যেতিয়ালৈকে তেওঁলোকৰ ঋতুস্ৰাৱৰ চক্রত সমস্যা নহয় বা তেওঁলোকে গর্ভৱতী হোৱাত অসুবিধাৰ সন্মুখীন হয়|\n১) পলিচিষ্টিক অ’ভেৰিজ (ডিম্বাশয়ত হোৱা ছিষ্ট):\nপ্ৰত্যেক গৰাকী মহিলাৰে দুটাকৈ ডিম্বাশয় থাকে ই কেইটা গর্ভাশয়ৰ দুয়োকাষে অৱস্তিত| প্ৰত্যেকটো ডিম্বাশয়ৰ আকাৰ হৈছে এটা মার্বলৰ সমান| ডিম্বাশয় কেইটাই ডিম্ব আৰু অন্যান্য হৰম’ন তৈয়াৰ কৰে|\nস্বাভাৱিকতে, প্ৰত্যেক ঋতুস্ৰাৱ চক্রৰ সময়ত ডিম্বাশয়ত বহুতো ক্ষুদ্ৰ ক্ষুদ্ৰ পুটক উদ্ভৱ হয় আৰু ডিম্ব তৈয়াৰ কৰে| চক্রটোৰ মাজভাগত এটা ডিম্বাশয়ৰ পৰা এটা ডিম্ব ডিম্ববাহী নলীলৈ মুক্ত কৰি দিয়ে| ইয়াক ডিম্বক্ষৰণ প্ৰক্রিয়া বুলি কোৱা হয়| বাকীবোৰ পুটক বেছিকৈ পকি ভাগি আয়|\nপিচিঅ’এচ হোৱা মহিলাৰ ক্ষেত্রত ‘‘ডিম্বক্ষৰণ’’-য়ে দেখা নিদিয়ে আৰু সেয়েহে ডিম্ব এৰি নিদিয়ে| পুটক সমূহ ভাগি নেআয় কিন্তু জুলীয়া পদার্থৰে ভৰি পৰে আৰু ছিষ্টলৈ পৰিৱর্তন হয় যিবোৰ এথোক আঙুৰৰ দৰে দেখা পোৱা যায়| ডিম্বাশয় কেইটা ফুলি যাব পাৰে আৰু কেতিয়াবা স্বাভাৱিকতকৈ ২-ৰ পৰা ৫ গুণ ডাঙৰ হৈ পৰিব পাৰে|\nআপোনাৰ পলিচিষ্টিক অ’ভেৰিজ হৈছে নে নাই দৃঢ় প্ৰতিপন্ন কৰিবলৈ আপোনাৰ চিকিৎসকে এখন আল্ট্রাচাউণ্ড কৰাৰ বাবে পৰামর্শ দিব পাৰে|\n২) অনিয়মিত মাহেকীয়া ঋতুস্ৰাৱ :\nপ্ৰজনন ক্ষমতা থকা বয়সীয়া এগৰাকী মহিলাৰ গড়ে ২৮ দিনত এটা মাহেকীয়া ঋতুস্ৰাৱৰ চক্র হয়, যদিও ই ২৫-ৰ পৰা ৩৫ দিনৰ ব্যৱধানতো হ’ব পাৰে| পিচিঅ’এচ হোৱা মহিলাৰ ক্ষেত্রত ঋতুস্ৰাৱ সাধাৰণতে > ৩৫ দিনত হয় (অনিয়মিত মাহেকীয়া ঋতুস্ৰাৱ) বা নহ’বও পাৰে|\nযদি আমি সাম্প্রতিক অধ্যয়নক প্ৰাধান্য দিও তেন্তে দেখা পাম যে পিচিঅ’এচ থকা ৯৯% মহিলাৰ মাহেকীয়া ঋতুস্ৰাৱ অনিয়মিত হয়|\nযদি আপোনাৰ মাহেকীয়া ঋতুস্ৰাৱ অনিয়মিত হয়, পলম হোৱাৰ পূর্বেই পদক্ষেপ গ্রহণ কৰক আৰু অনুগ্রহ কৰি আপোনাৰ চিকিৎসকৰ পৰামর্শ লওক|\n৩) শালমইনা/ফোঁহা তথা দীর্ঘলোম/অত্যন্ত চুলি গজা :\nশালমইনা/ফোঁহা তথা দীর্ঘলোম/অত্যন্ত চুলি গজা হৈছে পিচিঅ’এচ-ৰ অতি সাধাৰণ আৰু দেখা পোৱা লক্ষণ| দীর্ঘলোম হৈছে অত্যন্ত বেছি চুলি গজা, বিশেষকৈ তপিনা, পিঠি, বুকু আৰু মুখমণ্ডলত| শালমইনা হৈছে এটা চর্মৰোগ যিটো হলে পাপ্লচ হয় ইবোৰ ফোঁহাৰ দৰে হয়| শালমইনা/ফোঁহা সাধাৰণতে মুখমণ্ডল, পিঠি তথা বুকুত হয়| পিচিঅ’এচ হোৱা ৭৫% মহিলাৰে দীর্ঘলোম হয় আৰু পিচিঅ’এচ হোৱা ৩৪% মহিলাৰ শালমইনা/ফোঁহা হয়|\nপিচিঅ’এচ হোৱা মহিলাৰ ক্ষেত্রত ডিম্বাশয়ৰ ছিষ্টে হৰম’নেল সন্তুলন নষ্ট কৰে আৰু পুৰুষ হৰম’ন (যেনে টেষ্ট’ষ্টেৰণ) অধিক উৎপন্ন হয়| বৃদ্ধি হোৱা পুৰুষ হৰম’নৰ বাবে শালমইনা/ফোঁহা কৰে আৰু দীর্ঘলোম /অত্যন্ত চুলি গজে|\n৪) মেদবহুলতা / ওজন বৃদ্ধি :\nপিচিঅ’এচ-ৰ এটা সাধাৰণ বৈশিষ্ট্য হৈছে মেদবহুলতা বা একেৰাহে হোৱা ওজন বৃদ্ধি| পিচিঅ’এচ হোৱা ৫০% মহিলা হৈছে মেদবহুল| আহাৰৰ অভ্যাস তথা সলনি হৈ থকা জীৱনশৈলীয়ে পিচিঅ’এচ মহিলাক অধিক মেদবহুল কৰি তোলে|\nপিচিঅ’এচ থকা মহিলাৰ ক্ষেত্রত মেদবহুলতা হয় কাৰণ তেওঁলোকৰ শৰীৰৰ কোষবোৰে ইনচুলিন নামৰ শর্কৰা/গ্লুক’জ নিয়ন্ত্ৰণ কৰা হৰম’নক বাধা দিয়ে| এই প্ৰতিবন্ধকতাই (ইনচুলিন ৰেজিষ্টেন্স) কোষবোৰে শর্কৰা/গ্লুক’জ ব্যৱহাৰ কৰাটো প্ৰতিৰোধ কৰে যিবোৰ এইচএ আৰু চর্বি হিচাপে জমা হয় আৰু ইয়াৰ ফলত মেদবহুলতা বা ওজন বৃদ্ধি হয়|\nমেদবহুলতাই হৰম’নৰ সন্তুলন ওলট-পালট কৰে আৰু যিটোৱে ঋতুস্ৰাৱৰ সময় কালত প্ৰভাৱ পেলায়| যদি আপোনাৰ ওজন বেছি তেন্তে আপোনাক ওজন কমোৱাৰ বাবে পৰামর্শ দিয়া হয় আৰু আপুনি পুষ্টিকৰ আহাৰ খোৱা উচিত|\n৫) ৰঙা পৰা, বিশেষকৈ ডিঙি আৰু কাষলতিৰ তলত :\nপিচিঅ’এচ হোৱা মহিলাৰ ডিঙিৰ পিচফালে, কাষলতিৰ তলত, কপালত, সম্ভৱত: শৰীৰৰ কিছুমান অন্য অংশত ৰঙা পৰা বা ছালত ঠায়ে ঠায়ে ক’লা পৰিব পাৰে| এইয়া তেজত অতিৰিক্ত ইনচুলিনৰ কাৰণে হয়| ততালিকে এগৰাকী স্ত্রীৰোগ বিশেষজ্ঞৰ পৰামর্শ ল’বলৈ কোৱা হয়|\n৬) বন্ধ্যাত্ব :\nবন্ধ্যাত্ব মানে হৈছে গর্ভধাৰণ (গর্ভৱতী) হোৱাত কঠিনতা| সাম্প্রতিক সময়ত পিচিঅ’এচ হৈছে বন্ধ্যাত্বৰ এটা অতিকৈ সাধাৰণ কাৰণ| যিহেতু এগৰাকী পিচিঅ’এচ হোৱা মহিলাৰ অনিয়মিত বা একেবাৰে নোহোৱা ঋতুস্ৰাৱৰ অৱস্থা ডিম্বক্ষৰণ (গর্ভাশয়ৰ ডিম্ব উৎপাদন হৈ এৰি দিয়াৰ প্ৰক্রিয়া) নোহোৱা কাৰ্য্যত সঘনে সংলগ্ন কৰা যায়, ই গর্ভধাৰণ কৰা বা গর্ভৱতী হোৱাৰ সম্ভাৱনা হ্রাস কৰে|\nগর্ভধাৰণ কৰা যদি আপোনাৰ বাবে কঠিন হয়, পৰামর্শ লওক কাৰণ ই পিচিঅ’এচ হ’ব পাৰে|\n+ চিকিৎসা নকৰা পিচিঅ’এচ-ৰ পৰা কি কি প্ৰভাৱ পৰে?\nপিচিঅ’এচ-ৰ বিষয়ে সবাতোকৈ গুরুত্বপূর্ণ কথা হৈছে যে ই কেৱল এটা কচমেটিক বা মাহেকীয়া ঋতুস্ৰাৱৰ সমস্যা নহয়| ইয়াক বৰ্দ্ধিত সংখ্যক দীৰ্ঘদিনীয়া সমস্যাৰ ক্ষতিশংকাৰ সৈতে সংলগ্ন কৰিব পৰা যায়| পিচিঅ’এচ হোৱা মহিলাই স্ত্রীৰোগ বিশেষজ্ঞৰ দ্বাৰা ৰজোনিবৃত্তি হোৱা পৰ্য্যন্ত নিয়মিতভাৱে স্বাস্থ্য পৰীক্ষা কৰোৱা উচিত যদিও সংকেত সমূহ লোপ পায়|\nপিচিঅ’এচ পীড়িত মহিলাই চিকিৎসা নকৰালে নিম্নলিখিত অৱস্থা বা ৰোগসমূহ হোৱাৰ উচ্চ ক্ষতিশংকা থাকে:\nবন্ধ্যাত্ব/গর্ভধাৰণ কৰাত অক্ষমতা\nইতিমধ্যে আলোচনা কৰা হৈছে যে পিচিঅ’এচ হৈছে বন্ধ্যাত্ব বা গর্ভধাৰণ কৰাত অক্ষম হোৱাৰ এটা সাধাৰণ কাৰক| সেয়েহে ভৱিষ্যতে বন্ধ্যাত্বৰ ক্ষতিশংকাৰ পৰা বিৰত থকাৰ বাবে আগতীয়াকৈ নিদান কৰাটো হৈছে অপৰিহাৰ্য্য|\nপিচিঅ’এচ হোৱা প্ৰায় ৫০% মহিলাৰ ৪০ বছৰৰ পূর্বেই ডায়েবিটিজ বা প্ৰি-ডায়েবিটিজ হ’ব পাৰে| সেইবাবে যদি আপোনাৰ পিচিঅ’এচ হয়, ডায়েবিটিজ প্ৰতিৰোধ কৰিবৰ বাবে ব্যায়াম কৰা তথা আহাৰ লোৱাৰ অভ্যাস সলনি কৰাৰ বাবে পৰামর্শ দিয়া হয়|\nহাই ব্লাড কলেষ্টেৰল আৰু কার্ডিঅ’ভাস্কুলাৰ ৰোগ\nপিচিঅ’এচ পীড়িত মহিলাৰ হাই ব্লাড কলেষ্টেৰল হোৱাৰ সম্ভাৱনা অধিক| যিহেতু কলেষ্টেৰলৰ সৈতে কার্ডিঅ’ভাস্কুলাৰ ৰোগ ঘনিষ্ঠভাৱে জড়িত, এনে ৰোগৰ ক্ষতিশংকা (হার্ট এটেক) পিচিঅ’এচ পীড়িত মহিলাৰ ক্ষেত্রত বৃদ্ধি হ’ব পাৰে|\nপিচিঅ’এচ-ৰ দ্বাৰা প্ৰভাৱিত মহিলাৰ গর্ভাৱস্থাত জটিলতা হোৱাৰ ক্ষতিশংকা অধিক| এই জটিলতা সমূহত অন্তৰ্ভুক্ত হয় অতি বেছি আগতীয়াকৈ প্ৰসৱ হোৱা বা গর্ভাৱস্থাত উচ্চ ৰক্তচাপ (প্ৰি-এক্লেম্পচিয়া) বা গর্ভাৱস্থাৰ সময়ত আনকি ডায়েবিটিজ হোৱা| যদি আপুনি পিচিঅ’এচ-ত ভুগিছে তেন্তে নিয়মিয়াকৈ স্বাস্থ্য পৰীক্ষা কৰাওক|\nএণ্ডমেট্রিয়েল কেন্সাৰ / গর্ভাশয়ৰ কাষে কাষে হোৱা কর্কট ৰোগ\nআগেয়ে আলোচনা কৰাৰ দৰে পিচিঅ’এচ-ৰ দ্বাৰা প্ৰভাৱিত মহিলাৰ ঋতুস্ৰাৱ অনিয়মিত হয় বা একেবাৰে নহয়| সেয়েহে, তেওঁলোকৰ গর্ভাশয়ৰ কাষে কাষে কর্কট ৰোগ হোৱা ক্ষতিশংকা অধিক হ’ব পাৰে|\nগতিকে, যদি আপোনাৰ পিচিঅ’এচ থকা বুলি সন্দেহ হয়, অনুগ্রহ কৰি আপোনাৰ লক্ষণ সমূহ আওকাণ নকৰিব| এইবোৰ সাধাৰণ লক্ষণৰ পিচত লুকাই থকাখিনি দেখা পোৱাতো, আৰু আপুনি ভুগিব লগীয়া হ’ব পৰা স্বাস্য সমস্যাৰ গুৰুতৰ অৱস্থা উপলব্ধি কৰাতো প্ৰয়োজনীয়|\n+ পিচিঅ’এচ-ৰ কাৰণ সমূহ কি কি?\nআমি জানো যে পিচিঅ’এচ হৈছে এটা বহু-কাৰক উক্ত বেমেজালি| নিমলিখিত সমূহ হৈছে পিচিঅ’এচ-ৰ সম্ভাব্য কাৰক|\nজীৱনশৈলী সলনি হোৱা: পুষ্টিহীন খাদ্য, জাংক ফুড খালে আৰু ব্যায়ামৰ অভাৱে এগৰাকী মহিলাৰ ক্ষেত্রত ওজন বৃদ্ধি হোৱাত সহায়ক হয়| মেদবহুলতা বা ওজন বৃদ্ধিয়ে হৰম’নৰ সন্তুলন নষ্ট কৰে যি আপোনাৰ মাহেকীয়া ঋতুস্ৰাৱত প্ৰভাৱ পেলায়|\nইনচুলিন প্ৰতিবন্ধকতা: প্ৰায় ৫০-৮০%-ৰ ক্ষেত্রত ইনচুলিন প্ৰতিবন্ধকতা হৈছে এটা প্ৰধান কাৰক| ই এগৰাকী মহিলাৰ ওজন বৃদ্ধিও কৰাব পাৰে ইটোৱে তেওঁৰ পিচিঅ’এচ লক্ষণসমূহ বৃদ্ধি কৰিব পাৰে|\nহৰমনেল অসন্তুলন: পিচিঅ’এচ হোৱা মহিলাৰ ক্ষেত্রত হৰম’নেল অসন্তুলন হৈছে সাধাৰণ\nপৰিয়াল ইতিবৃত্ত: এগৰাকী মহিলাৰ পিচিঅ’এচ হোৱাৰ সম্ভাৱনা অধিক হয় যদি তেওঁৰ মাতৃ, মাহীয়েক বা বাই ভনীৰ এই বেমেজালি থাকে|\n+ চিকিৎসকৰ ওচৰলৈ কেতিয়া যাব?\nযদি আপুনি শালমইনা/ফোঁহা বা দীর্ঘলোম/অত্যন্ত চুলি গজা আদিৰ দৰে পিচিঅ’এচ-ৰ সংকেত বা লক্ষণ সমূহত ভুগিছে, তেন্তে অতি শীঘ্রে আপোনাৰ সমীপৱর্তী চিকিৎসক (স্ত্রীৰোগ বিশেষজ্ঞ) ৰ ওচৰলৈ যাওক| কাৰণ, পিচিঅ’এচ-য়ে দীৰ্ঘদিনীয়া সমস্যাৰ সৃষ্টি কৰিব পাৰে, যেনে বন্ধ্যাত্ব, ডায়েবিটিজ, কার্ডিঅ’ভাস্কুলাৰ ৰোগ আৰু গর্ভাৱস্থাৰ জটিলতা ইত্যাদি|\nআগতীয়াকৈ পিচিঅ’এচ নিদান কৰিলে বন্ধ্যাত্বৰ দৰে দীৰ্ঘদিনীয়া সমস্যা সমূহ প্ৰতিৰোধ কৰিব পৰা যায়| গতিকে পলম হোৱাৰ পূর্বেই এটা পদক্ষেপ লওক|\n+ পিচিঅ’এচ-ৰ চিকিৎসা কি?\nপিচিঅ’এচ নিয়ন্ত্ৰণ কৰাৰ বাবে কেইবাটাও পদ্ধতি আছে| নিয়ন্ত্ৰণ বিকল্প সমূহ লক্ষণ সমূহৰ গুৰুতৰ অৱস্থাৰ ওপৰত নির্ভৰ কৰে|\nজীৱনশৈলী ৰূপান্তৰিত কৰা:\nএগৰাকী পিচিঅ’এচ-ত ভোগা মহিলাৰ বাবে এই অৱস্থা নিয়ন্ত্ৰণ ৰাখিবলৈ এক স্বাস্যকৰ জীৱনশৈলী গঢ়ি ল’লে সহায়ক হ’ব পাৰে| আপুনি মেদবহুল হওকেই বা ক্ষীণেই হওক পিচিঅ’এচ-ত ভোগা সকলো মহিলাৰ বাবেই জীৱনশৈলী নিয়ন্ত্ৰণ কৰাটো হৈছে গুরুত্বপূর্ণ|\nএখন স্বাস্থ্যবৰ্ধক আহাৰ তালিকা মানি চলিলে এইটো নিশ্চিত হ’ব যে আপুনি নিউট্রিয়েট, ভিটামিন তথা মিনাৰেলৰ পুষ্টি পাইছে যিবোৰে ডায়েবিটিজ আৰু কার্ডিঅ’ভাস্কুলাৰ ৰোগৰ দীৰ্ঘদিনীয়া ক্ষতিশংকা হ্রাস কৰিব পাৰে|\nনিম্ন জি আই আহাৰ খাওক: এগৰাকী মহিলাই নিম গ্লাইছেমিক ইণ্ডেক্সৰ আহাৰ গ্রহণ কৰি তেওঁৰ ৰক্ত শর্কৰাৰ মাত্রা ভাল কৰি পিচিঅ’এচ নিয়ন্ত্ৰণ কৰিব পাৰে| নিম্ন জি আই আহাৰত অন্তৰ্ভুক্ত থাকে গোটা শস্য, প্ৰ’টিন, বাদাম আৰু গুটি তথা বহু সতেজ ফল-মূল তথা ষ্টার্চ নোহোৱা শাক-পাচলি| আপোনাৰ বাবে কেনেধৰণৰ আহাৰ উত্তম সেই কথা আপোনাৰ চিকিৎসক বা নিউট্রিশ্যনেষ্টৰ পৰা মানি লওক| কম চর্বিযুক্ত আহাৰ গ্রহণ কৰাটোও উপদেশমূলক|\nএবাৰত কমকৈ খাব, দিনে কেইবাবাৰো খাব: অলপীয়াকৈ দিনটোত কেইবাবাৰো খালে আপোনাৰ ৰক্ত শর্কৰাৰ মাত্রা নিয়ন্ত্ৰণত ৰাখিব পাৰে| প্ৰত্যেক ৩-৪ ঘটাত আপুনি খোৱাৰ অভ্যাস কৰিব লাগে|\nপ্ৰচুৰ পৰিমাণে পানী খাওক: ইনচুলিন প্ৰতিবন্ধকতাৰ বাবে পিচিঅ’এচ-ত ভোগা মহিলাই পানীৰ ওজন বৃদ্ধি বা শীঘ্র ডিহাইড্রেশ্যেন উপলব্ধি কৰিব পাৰে| সেয়েহে, দিনটোত অতি কমেও ৮ গিলাচ পানী খোৱাটো আপোনাৰ বাবে গুরুত্বপূর্ণ|\nশাৰীৰিক কাৰ্য্যকলাপ বা ব্যায়াম: ই আপোনাৰ শক্তিৰ মাত্রা বঢ়ায়, আত্মবিশ্বাস বৃদ্ধি কৰে আৰু মানসিক চাপ হ্রাস কৰে| ওজন নিয়ন্ত্ৰণ কৰাৰ নিমিত্তে চৰকাৰী মার্গদর্শিকাই প্ৰত্যেক দিনে ৩০-ৰ পৰা ৬০ মিনিট শাৰীৰিক কাৰ্য্যকলাপৰ পৰামর্শ দিয়ে| প্ৰত্যেক দিনে ৯০ মিনিটৰ ব্যায়ামৰ পৰামর্শ দিয়া হয়|\nকেৱল এখন আহাৰৰ তালিকা মানি চলাতকৈ আহাৰ তথা শাৰীৰিক কাৰ্য্যকলাপ একত্রিতভাৱে কৰিলে ওজন নিয়ন্ত্ৰণ উত্তম হয়|\nমেদবহুলতা বা অধিক ওজনৰ মহিলা ই পিচিঅ’এচ-ত ভোগে সেই মহিলাই এটা সুস্থ জীৱনশৈলী অৱলম্বন কৰিলে ডায়েবিটিজ তথা কার্ডিঅ’ভাস্কুলাৰ ৰোগৰ দৰে দীৰ্ঘদিনীয়া সমস্যাৰ ক্ষতিশংকা হ্রাস কৰিব পাৰে|\nযদি আপুনি পিচিঅ’এচ-ত ভুগিছে তেন্তে আপোনাৰ চিকিৎসকে আপোনাক মায়’-ইনচিটল আৰু মেটফর্মিনৰ দৰে ইনচুলিন হ্রাস কৰা ঔষধ, এন্টি-মে’ল হৰম’ন ঔষধ, গর্ভনিৰোধক বড়ি, ডিম্বক্ষৰণ কৰা ঔষধ, ভিটামিন ডি পৰিপূৰক ইত্যাদি ল’বলৈ ক’ব পাৰে| যদি ৰোগীৰ ক্ষেত্রত ঔষধৰ কোনো প্ৰভাৱ নপৰে তেন্তে চিকিৎসকে অস্ত্রোপচাৰ কৰাৰ বাবে পৰামর্শ দিব পাৰে|\nকোনো ঔষধ লোৱাৰ পূর্বে অনুগ্রহ কৰি আপোনাৰ স্ত্রীৰোগ বিশেষজ্ঞৰ পৰামর্শ লওক|


বৃদ্ধি হ’ব পাৰে ছোৱালীৰ বিয়াৰ বয়সৰ ন্যূনতম সীমা! সিদ্ধান্তৰ বাবে মোদী চৰকাৰে গঠন কৰিলে টাস্ক ফ’ৰ্চ– News18 Assam\nবৃদ্ধি হ’ব পাৰে ছোৱালীৰ বিয়াৰ বয়সৰ ন্যূনতম সীমা! সিদ্ধান্তৰ বাবে মোদী চৰকাৰে গঠন কৰিলে টাস্ক ফ’ৰ্চ\n»বৃদ্ধি হ’ব পাৰে ছোৱালীৰ বিয়াৰ বয়সৰ ন্যূনতম সীমা! সিদ্ধান্তৰ বাবে মোদী চৰকাৰে গঠন কৰিলে টাস্ক ফ’ৰ্চ\nUpdated:June 5, 2020, 11:11 AM IST\nবিত্ত মন্ত্ৰী নিৰ্মলা সীতাৰমণে বাজেট ভাষণত উল্লেখ কৰিছিল যে মহিলাৰ মাতৃ হোৱাৰ সঠিক বয়সৰ বিষয়ে পৰামৰ্শ দিয়াৰ বাবে এক টাস্ক ফ’ৰ্চ গঠন কৰা হ’ব।\nLast Updated: June 5, 2020, 11:11 AM IST\nমোদী চৰকাৰে ছোৱালীৰ বিয়া আৰু মাতৃত্বৰ সৈতে সম্পৰ্কিত এক গুৰুত্বপূৰ্ণ সিদ্ধান্ত গ্ৰহণ কৰিছে। চৰকাৰে ইয়াৰ বাবে এখন টাস্ক ফ’ৰ্চ গঠন কৰিছে। টাস্ক ফ’ৰ্চৰ মুখ্য কাম হ’ব বিয়া আৰু মাতৃ হোৱা মহিলা আৰু তেওঁলোকৰ শিশুৰ স্বাস্থ্য আৰু পুষ্টিৰ সৈতে কিমান সম্পৰ্ক আছে সেয়া সমীক্ষা কৰা। লগতে কেন্দ্ৰীয় চৰকাৰৰ দ্বাৰা গঠিত টাস্ক ফ’ৰ্চে ছোৱালীৰ বিয়াৰ বয়সৰো সমীক্ষা কৰিব। ছোৱালীৰ উচ্চ শিক্ষাত আৰু অধিক গুৰুত্ব দিয়াৰ পৰামৰ্শ দিয়াৰ বাবেও কোৱা হৈছে টাস্ক ফ’ৰ্চক।\nটাস্ক ফ’ৰ্চে ৩১ জুলাইত নিজৰ ৰিপ’ৰ্ট দাখিল কৰিব। জয়া জেটলীৰ অধ্যক্ষতাত গঠিত এই টাস্ক ফ’ৰ্চত আছে ডাঃ ভি কে পাল, শিক্ষাবিদ নাজমা আখতাৰ, ৱসুধা কামাত আৰু দীপ্তি শ্বাহ।\nউল্লেখযোগ্য যে বিত্ত মন্ত্ৰী নিৰ্মলা সীতাৰমণে বাজেট ভাষণত উল্লেখ কৰিছিল যে মহিলাৰ মাতৃ হোৱাৰ সঠিক বয়সৰ বিষয়ে পৰামৰ্শ দিয়াৰ বাবে এক টাস্ক ফ’ৰ্চ গঠন কৰা হ’ব। চৰকাৰৰ এই পদক্ষেপৰ আঁৰত উচ্চতম ন্যায়ালয়ৰ এক সিদ্ধান্ত আছে। বৰ্তমান সময়ত ছোৱালীৰ বিয়াৰ ন্যূনতম বয়স ১৮ বছৰ আৰু ল’ৰাৰ বাবে ২১ বছৰ।\nFirst published: June 5, 2020, 11:11 AM IST


Ciprex C in Assamese ৰ ব্যৱহাৰ, পালি, পাৰ্শ্চক্ৰিয়া, উপকাৰ, ক্ৰিয়া-প্ৰতিক্ৰিয়া আৰু সতৰ্কতাবাণী - Ciprex C ar byavahar, ppali, parshwakriya, upkaar, kriya-pratikriya aaru satarkatabani\nCiprex C Tablet in Assamese\nCiprex C ৰ লাভ আৰু ব্যৱহাৰসমূহ- Ciprex C Benefits & Uses in Assamese- Ciprex C ar laabh aaru byavaharsamuh\nCiprex C ৰ পালি আৰু সেয়া কেনেদৰে ল'ব- Ciprex C Dosage & How to Take in Assamese - Ciprex C ar paali aaru xeya kenedore lobo\nCiprex C ৰ পাৰ্শ্চক্ৰিয়াসমূহ- Ciprex C Side Effects in Assamese- Ciprex C ar parshwakriyasamuh\nCiprex C সংক্ৰান্ত সতৰ্কতাবাণীসমূহ- Ciprex C Related Warnings in Assamese- Ciprex C xonkranta xatarkatabanisamuh\nঅইন দৰৱৰ সৈতে Ciprex Cৰ গুৰুতৰ ক্ৰিয়া-প্ৰতিক্ৰিয়া- Severe Interaction of Ciprex C with Other Drugs in Assamese- Oinor xoite Ciprex C ar gurutor kriya-pratikriya\nCiprex C মতভেদসমূহ- Ciprex C Contraindications in Assamese- Ciprex C nishedhsamuh\nCiprex C ৰ বিষয়ে সততে সোধা প্ৰশ্নসমূহ- Frequently asked Questions about Ciprex C in Assamese- Ciprex C ar bikhoye satate xodha prashnasamuh\nখাদ্য আৰু মদৰ সৈতে Ciprex C ক্ৰিয়া-প্ৰতিক্ৰিয়া- Ciprex C Interactions with Food and Alcohol in Assamese- khadya aaru modor xoite Ciprex C kriya-pratikriya\nCiprex C ৰ লাভ আৰু ব্যৱহাৰসমূহ - Ciprex C Benefits & Uses in Assamese - Ciprex C ar laabh aaru byavaharsamuh\nCiprex C তলত দিয়াবোৰৰ চিকিত্সাৰ ক্ষেত্ৰত ব্যৱহাৰ কৰা হয় -\nCiprex C ৰ পালি আৰু সেয়া কেনেদৰে ল'ব - Ciprex C Dosage & How to Take in Assamese - Ciprex C ar paali aaru xeya kenedore lobo\nCiprex C-ৰ উপাদানসমূহ - Ciprex C Active Ingredients in Assamese - Ciprex C-ar upadaansamuh\nCiprex C ৰ পাৰ্শ্চক্ৰিয়াসমূহ - Ciprex C Side Effects in Assamese - Ciprex C ar parshwakriyasamuh\nগৱেষণাৰ ভিত্তিত, Ciprex C ব্যৱহাৰৰ ক্ষেত্ৰত তলত দিয়া পাৰ্শ্চক্ৰিয়া প্ৰত্যক্ষ কৰা হৈছে -\nCiprex C সংক্ৰান্ত সতৰ্কতাবাণীসমূহ - Ciprex C Related Warnings in Assamese - Ciprex C xonkranta xatarkatabanisamuh\nCiprex C-ৰ ব্য়ৱহাৰ গৰ্ভৱতী মহিলাৰসকলৰ বাবে নিৰাপদনে?\nCiprex Cৰ গৰ্ভাবস্থাৰ সময়ত কিছু পাৰ্শ্ব-প্ৰতিক্ৰিয়া থাকিব পাৰে। যদি গৰ্ভাবস্থাৰ সময়ত Ciprex C ৰ কোনো পাৰ্শ্ব-প্ৰতিক্ৰিয়া থাকে, ইয়াক লগে লগে বন্ধ কৰক। ইয়াক পুনৰাই ব্যৱহাৰ কৰাৰ পূৰ্বে চিকতসকৰ পৰামৰ্শ লওক।\nCiprex C-ৰ ব্য়ৱহাৰ কেচুৱাক বুকুৰ গাখীৰ খুৱাই থকা মহিলাসকলৰ বাবে নিৰাপদনে?\nCiprex C গ্ৰহণ কৰাৰ পিছত স্তন্যপায়ী মহিলাসকলে গম্ভীৰ সমস্যাত ভূগিব পাৰে। গতিকে প্ৰথমে আপোনাৰ চিকিতসকৰ পৰামৰ্শ নোলোৱাকৈ এই ঔষধটো গ্ৰহণ নকৰিব, নহলে এইটো আপোনাৰ বাবে বিপদজনক হব পাৰে।\nবৃক্কত Ciprex C কি প্ৰভাৱ দেখা গৈছে?\nCiprex Cৰ বৃক্ক ৰ ওপৰত পাৰ্শ্ব-প্ৰতিক্ৰিয়াৰ কেইটামান ঘটনাহে ৰিপৰ্ট কৰা হৈছে।\nযকৃতত Ciprex C কি প্ৰভাৱ দেখা গৈছে?\nCiprex Cৰ কলিজা ৰ ওপৰত মৃদু পাৰ্শ্ব-প্ৰতিক্ৰিয়া আছে।\nহৃদযন্ত্ৰৰ ক্ষেত্ৰত Ciprex C ৰ কি প্ৰভাৱ দেখা গৈছে?\nCiprex Cৰ হৃদয়ত মৃদু পাৰ্শ্ব-প্ৰতিক্ৰিয়া থাকিব পাৰে। বেছিভাগ মানুহেই [হৃদয় ত কেতিয়াও একো প্ৰভাৱ পৰা নেদেখিব।\nঅইন দৰৱৰ সৈতে Ciprex Cৰ গুৰুতৰ ক্ৰিয়া-প্ৰতিক্ৰিয়া - Severe Interaction of Ciprex C with Other Drugs in Assamese - Oinor xoite Ciprex C ar gurutor kriya-pratikriya\nCiprex C তলত দিয়া দৰৱৰ সৈতে লোৱা উচিত যিহেতু ই ৰোগীৰ ক্ষেত্ৰত গুৰুতৰ পাৰ্শ্চক্ৰিয়াৰ সৃষ্টি কৰিব পাৰে -\nCiprex C মতভেদসমূহ - Ciprex C Contraindications in Assamese - Ciprex C nishedhsamuh\nআপুনি যদি তলত দিয়া যিকোনো এবিধ ৰোগৰ সমুখীন হৈ আছে, আপুনি তেন্তে ডাক্তৰৰ পৰামৰ্শ অবিহনে Ciprex C লোৱা অনুচিত যাতে -\nCiprex C ৰ বিষয়ে সততে সোধা প্ৰশ্নসমূহ - Frequently asked Questions about Ciprex C in Assamese - Ciprex C ar bikhoye satate xodha prashnasamuh\nএই Ciprex C-এ অভ্য়াস বা নিচাৰ সৃষ্টি কৰে নেকি?\nনহয়, Ciprex C লোৱাটোৱে কোনো আসক্তিৰ সৃষ্টি নকৰে।\nCiprex C লোৱাৰ পিছত আপুনি গা়ড়ী চলাব নালাগে অথবা গধুৰ মেচিন চলাব নালাগে। এয়া বিপজ্জনক হ'ব পাৰে, যিহেতু Ciprex Cয়ে আপোনাক তন্দ্ৰাচ্চন্ন কৰিব পাৰে।\nহয়, কিন্তু Ciprex C লোৱাৰ পূৰ্বে ডাক্তৰৰ সৈতে পৰামৰ্শ লোৱাটো গুৰুত্বপূৰ্ণ।\nহয়, এই Ciprex Cয়ে মানসিক ৰোগৰ চিকিত্সা কৰিব পাৰে।\nখাদ্য আৰু মদৰ সৈতে Ciprex C ক্ৰিয়া-প্ৰতিক্ৰিয়া - Ciprex C Interactions with Food and Alcohol in Assamese - khadya aaru modor xoite Ciprex C kriya-pratikriya\nখাদ্য আৰু Ciprex Cৰ ক্ৰিয়া-প্ৰতিক্ৰিয়া\nখাদ্যৰ সৈতে Ciprex C লোৱাটো স্বাভাৱিক।\nমদ আৰু Ciprex Cৰ মাজৰ প্ৰতিক্ৰিয়া\nমদ আৰু Ciprex C একেলগে সেৱন কৰাটোৱে আপোনাৰ স্বাস্থ্যত গুৰুতৰ পাৰ্শ্চক্ৰিয়াৰ সৃষ্টি কৰিব পাৰে।


পদ্ধতিগত বিনিয়োগ আঁচনি (SIP) (অনুপমা বৰগোঁহাই) - সাহিত্য ডট অৰ্গ\nপদ্ধতিগত বিনিয়োগ আঁচনি (SIP) (অনুপমা বৰগোঁহাই)\n(এমাহত ডেকাসকলে পাণ-তামোল, হোটেল, ৰেষ্টুৰেন্টত খোৱা কমাই, দুখনমান চিনেমা কমকৈ চোৱা কৰিলে মাহে ৫০০টকা নিশ্চয় ৰাহি কৰিব পাৰিব । যুৱতীসকলে মাহত এবাৰ কমকৈ বিউটি পাৰ্লাৰ গ’লেও ৫০০টকা ৰাহি হ’ব ! তাৰ লগত টানি টুনি আৰু ৫০০টকা যোগ দি মাহেকত ১,০০০টকাকৈ ছীপত খটুৱালে অন্ততঃ ৯% বজাৰ হাৰত ১০ বছৰত ৬.৬৯ লাখ টকা, ৩০ বছৰত ১৭.৮৩ লাখ টকা আৰু ৪০বছৰত ৪৪.২০ লাখ টকা লাভ কৰিবলৈ সক্ষম হ’ব।)\nপদ্ধতিগত বিনিয়োগ আঁচনি (ছিপ) অৰ্থাৎ Systematic Investment Planৰ বিষয়ে হয়তো বহুতেই জানে। ছিপ আৰু ইয়াৰ –অসুবিধাৰ বিষয়ে জনোৱাৰ আগতে কিয় মই এই প্রবন্ধটো লিখিবলৈ লৈছো, সেয়া উল্লেখ কৰি ল’ব খুজিছো’ । ব্যক্তিগত অভিজ্ঞতাৰ পৰা দেখিছো যে আমি অসমীয়াৰ বেছি সংখ্যকৰেই সঞ্চয়, বিনিয়োগ আদিৰ বিষয়ে বিশদভাৱে জানিবলৈ অনীহা! জোৰ জবৰদস্তি কোনো জীৱন বীমাৰ এজেন্ট এজনে খুলি দিয়া সঞ্চয় আঁচনিখনতেই সন্তুষ্টি লাভ কৰে । কোনো কোনোৱে হয়তো এখোপ আগুৱাই “মিচুৱেল ফান্ড” বা “শ্বেয়াৰ বজাৰ”ত অলপ-অচৰপ বিনিয়োগ কৰে। কিন্তু তাতো বজাৰৰ উত্থান-পতনৰ খবৰ ল’বলৈ আহৰি, আগ্ৰহ যেন নাই। আমাৰ অধিক সংখ্যক যুৱকে আৰ্থিকভাৱে সক্ষম হোৱাৰ লগে লগে অতিকৈ জৰুৰী সঞ্চয়ত গুৰুত্ব নিদি বেপেৰোৱাভাৱে অনাহক টকা-পইচা খৰচ কৰি বন্ধু-বান্ধৱীৰ লগত ধেমালি-স্ফূৰ্তি কৰি শেষ কৰে। বিয়াৰ পিছত সংসাৰ আৰম্ভ হ’লেহে চিন্তা আৰম্ভ হয়–এতিয়া মই সঞ্চয় কৰিম। বিনিয়োগ কৰিম। ইটো ল’ম, সিটো কৰিম ইত্যাদি। কিন্তু ইতিমধ্যে সংসাৰখন ডাঙৰ হ’বলৈ ধৰে । সমান্তৰালকৈ নতুন নতুন খৰচৰ বাটো ওলাই থাকে। ফলশ্ৰুতিত পৰিকল্পনাবোৰ আশা কৰামতে নহয়গৈ! ৭ বছৰ তেল কোম্পানীত ভাল পদত চাকৰি কৰি বিয়া পতা মোৰ পতিৰ বিয়াৰ সময়ত বেংক বেলেন্স আছিল শূন্য ! কিন্তু বিয়াৰ কেইবছৰমানৰ পিছতে পৰিকল্পিতভাৱে সঞ্চয় /বিনিয়োগ কৰিবলৈ শিকি ঘৰ, মাটি-সম্পত্তি কৰাৰ উপৰি বিদেশ ভ্রমণকে বিভিন্ন কাম কৰিব পৰা হ’ল, সেয়াও আনক তথা পৰিয়াল-পৰিজনক আৰ্থিক সহায় কৰাৰ স্বভাৱটো সলনি নকৰাকৈয়ে। বহু সময়ত আমি দেখা পাওঁ যে সমানে উপাৰ্জন কৰা দুজন ব্যক্তিৰ জীৱন ধাৰণৰ মান ভিন্ন। তেতিয়া আমি একে অৰ্থ উপাৰ্জন কৰি তুলনামূলকভাৱে উন্নত সা-সুবিধাৰে উচ্চ মানৰ জীৱন যাপন কৰা ব্যক্তিজনৰ নানা বেয়া দিশ খুঁচৰিবলৈ আৰম্ভ কৰো । কিন্তু তাকে নকৰি আমি আমাৰ সীমিত বিশুদ্ধ আয়ক পৰিকল্পিতভাৱে বৃদ্ধি কৰাৰ চিন্তা কৰো, তেতিয়া বেছি লাভৱান হ’ম।\nএতিয়া চাওঁ আহক, কিনো এই পদ্ধতিগত বিনিয়োগ আঁচনি বা ছীপ। সহজ ভাষাত ক’বলৈ গ’লে ছীপ একপ্রকাৰ “ৰেকাৰিং ডিপ’জিত” (RD) সঞ্চয়ৰ দৰেই নিৰ্দিষ্ট দিনৰ (মাহেকীয়া বা পষেকীয়া) অন্তৰালৰ বিনিয়োগ আঁচনি । ছীপৰ জৰিয়তে আমি নিৰ্দিষ্ট দিনৰ (মাহেকীয়া বা পষেকীয়া) অন্তৰালত ক্ষুদ্র পৰিমাণৰ মূলধন মিচুৱেল ফাণ্ডত (MF) বিনিযোগ কৰিব পাৰো। উদাহৰণস্বৰূপে আমি ৫,০০০ টকা মিউচুৱেল ফাণ্ডত খটুৱাব পাৰো ১০টা কিস্তিত, মাহেকত বা পষেকত ৫০০ টকাকৈ দি । ইয়াৰ ফলত আমাৰ ওপৰত একেবাৰতে সৰহ টকা খৰচ (বিনিয়োগ) কৰাৰ বোজাও নপৰে আৰু মিচুৱেল ফাণ্ডত বিনিয়োগ কৰাও সহজ সুলভ হয় ।\nছীপৰ জৰিয়তে কৰা ক্ষুদ্র বিনিয়োগ প্রথম অৱস্থাত ইমান আকৰ্ষণীয় যেন নালাগিব পাৰে। কিন্তু ই আমাক সঞ্চয়ৰ অভ্যাস এটা গঢ় দিয়ে । এমাহত ডেকাসকলে পাণ-তামোল, হোটেল, ৰেষ্টুৰেন্টত খোৱা কমাই, দুখনমান চিনেমা কমকৈ চোৱা কৰিলে মাহে ৫০০টকা নিশ্চয় ৰাহি কৰিব পাৰিব । যুৱতীসকলে মাহত এবাৰ কমকৈ বিউটি পাৰ্লাৰ গ’লেও ৫০০টকা ৰাহি হ’ব ! তাৰ লগত টানি টুনি আৰু ৫০০টকা যোগ দি মাহে ১,০০০টকাকৈ ছীপত খটুৱালে অন্ততঃ ৯% বজাৰ হাৰত ১০ বছৰত ৬.৬৯ লাখ টকা, ৩০ বছৰত ১৭.৮৩ লাখ টকা আৰু ৪০বছৰত ৪৪.২০ লাখ টকা লাভ কৰিবলৈ সক্ষম হ’ব। সাধাৰণতে বেংক বা ডাকঘৰৰ সঞ্চয় আচঁনিত ইমান লাভ হোৱা নাযায়। অন্য ছীপত শ্বেয়াৰ বজাৰত কেতিয়াবা ভুল সময়ত বিনিয়োগ কৰি লোকচান হোৱাৰ দৰে পৰিস্থিতি নহয়।\nপদ্ধতিগত বিনিয়োগ আঁচনি (SIP)ৰ অন্যান্য সুবিধাসমূহ বিতংকৈ আলোচনা কৰোঁ আহক –\nঅৰ্থৰ ভঁৰালটো টনকিয়াল কৰিবলৈ হ’লে আমি সঞ্চয় বা বিনিয়োগৰ প্রণালীটো শৃংখলিত কৰিবই লাগিব । এটা মাহত ২,০০০ টকা আৰু অন্য এটা মাহত ২০০ টকা বা কেতিয়াবা এটকাও সঞ্চয় নকৰাৰ নীতি অনুসৰণ কৰিলে হ’লে বৰ বেছি লাভৰ আশা কৰিব নোৱাৰি । তদুপৰি একেলগে এটা সময়ত সৰহকৈ বিনিয়োগ কৰাৰ সলনি প্রতিমাহত অলপ অলপ টকা বিনিয়োগৰ বাবে আছুতীয়াকৈ থলে, নিজৰ মাহেকীয়া বাজেটতো বিশেষ সাল-সলনি কৰিব লগা নহয় ।\n২. যোগাত্মক বৃদ্ধি\nবিনিয়োগ বিশেষজ্ঞই সদায় পৰামৰ্শ দিয়ে যে যিমান সোনকালে পাৰি সিমান সোনকালে অৰ্থাৎ যুৱ অৱস্থাতেই বিনিয়োগ কৰিব লাগে, তেতিয়াহে বিনিয়োগৰ প্রকৃত লাভ পোৱা যায় । কথাটো ভালদৰে বুজিবলৈ বাবে এটা উদাহৰণ এটা দিলোঁ : ধৰা হ’ল, নিতুলে ৩০ বছৰ বয়সত বছৰি ১০,০০০ টকাকৈ বিনিয়োগ কৰিবলৈ আৰম্ভ কৰিলে । অন্য হাতে দিগন্তই ৩৫ বছৰ বয়সত সমপৰিমাণৰ টকা বিনিয়োগ কৰিবলৈ সিদ্ধান্ত ল’লে । যেতিয়া দুয়োজনে ৬০ বছৰ বয়সত উপনিত হ’ব, তেতিয়া নিতুলৰ অৰ্থ ভঁৰালত জমা হব ১২.৩৫ লাখ টকা আৰু দিগন্তৰ অৰ্থ ভঁৰালত জমা হ’ব ৭.৮৯ লাখ টকা!! ( ইয়াত বজাৰৰ হাৰ ৮% বুলি ধৰি লোৱা হৈছে ) গতিকে ৫ বছৰৰ পলমকৈ বিনিয়োগ কৰা বাবে হোৱা মাত্র ৫০,০০০ টকাৰ (১০,০০০×৫ =৫০,০০০) পাৰ্থক্যই দিগন্তৰ অৰ্থ-ভঁৰালত নিতুলৰ তুলনাত ৪লাখ টকাৰ ঘাটি পেলাব । বিনিয়োগৰ সময় অধিক হ’লে যৌগিক বৃদ্ধিও অধিক হয় । সেইদৰে, যদি নিতুলে ৩০বছৰ বয়সত ১০,০০০টকাকৈ নাসাঁচি ৩৫ বছৰ বয়সত ৫০,০০০ টকাকৈ ৫বছৰৰ মূৰে মূৰে সাঁচিলেও ৬০ বছৰ বয়সত পাব ১০.৪৩ লাখ টকা । অৰ্থাৎ একেই ৩ লাখ টকাৰ বিনিয়োগ অথচ ৫বছৰৰ পাছত কৰা বাবে কমেও ২ লাখ টকাৰ লোকচান !\n৩. টকাৰ গড় খৰচ (Rupee cost averaging )\nপদ্ধতিগত বিনিয়োগ আঁচনি (SIP) বা মিচুৱেল ফাণ্ড (MF)—এই সকলোবোৰ শ্বেয়াৰ বজাৰৰ সৈতে জড়িত । কিন্তু এই ধৰণৰ বিনিয়োগত শ্বেয়াৰ বজাৰৰ কুফলৰ পৰা (বজাৰৰ বিশেষ জ্ঞান নহ’লেও) বাচি থাকিব পাৰি । কথাটো এনেকুৱা – আমি যেতিয়া নিৰ্দ্দিষ্ট সময়ৰ মূৰে মূৰে নিৰ্দ্দিষ্ট পৰিমাণৰ বিনিয়োগ কৰোঁ, তেতিয়া আমাৰ বিনিয়োগৰ ধনেৰে- বজাৰ মূল্য উচ্চ হওক বা নিম্ন হওক – পূঁজি প্রবন্ধকে (Fund Manager) ইকুইটি শ্বেয়াৰ কিনি থাকে । যেতিয়া বজাৰ মূল্য উচ্চ হয় কম শ্বেয়াৰ আৰু যেতিয়া বজাৰ মূল্য নিম্ন হয় তেতিয়া বেছি শ্বেয়াৰ কিনা হয় । গতিকে দীঘলীয়া সময়ত সৰ্বমুঠ খৰচ আৰু সৰ্বমুঠ শ্বেয়াৰৰ তুলনা কৰিলে কম খৰচত বেছি শ্বেয়াৰ ওলাব । পদ্ধতিগত বিনিয়োগ আঁচনি (SIP)ত কোনো নিৰ্দ্দিষ্ট ধৰাবন্ধা সময় নাথাকে । যেতিয়াই ইচ্ছা তেতিয়াই বিনিয়োগকৰ্তাই নিজৰ বিনিয়োগ কৰা ধন তৰলীকৰণ কৰিব পাৰে অৰ্থাৎ শ্বেয়াৰ বিক্রি নিজৰ টকা ঘূৰাই পাব পাৰে । কিন্তু যদি অধিক সময়ৰ বাবে টকা বিনিয়োগ কৰে নিশ্চিতভাবে বিনিয়োগ কৰা ধনতকৈ অধিক ধন পাব !\n৪. সৰল আৰু সুবিধাজনক\nএই আঁচনিত বিনিয়োগ অতি সৰল । এখন ফৰ্মত তালিকা ভৰ্তি কৰি নিজৰ চেক্ জমা দিলে – নিৰ্দ্দিষ্ট দিনত আপোনাৰ শ্বেয়াৰ আপোনাৰ ডি-মেট্ একাউন্টত জমা হ’ব । যি সকলৰ অনলাইন বেংকিঙৰ সুবিধা আছে তেওঁলোকে ডি-মেট‌্ একাউন্ট এটা খুলিলে সকলো প্রকাৰ বিনিয়োগ ঘৰতে বহি সহজেই কৰিব পাৰে । শ্বেয়াৰ বজাৰৰ বিশেষ জ্ঞান নহলেও লাভ দেখুৱাই অহা কোম্পানী এটাত ছীপৰ জৰিয়তে বিনিয়োগ কৰি শ্বেয়াৰ বজাৰৰ সুফলবোৰ লাভ কৰিব পাৰি ।\n৫. অন্যান্য সুবিধা\nপদ্ধতিগত বিনিয়োগ আঁচনি (SIP)ত সোমোৱা আৰু ওলোৱা (entry and exit) একেবাৰে সহজ আৰু বোজামুক্ত । এই আঁচনিত এবাৰ সোমোৱাৰ পিছত যেতিয়াই ইচ্ছা তেতিয়াই ওলায়ো আহিব পাৰি ।\nস্বীকাৰোক্তি : এই প্রবন্ধটো লিখোতে নিজৰ অভিজ্ঞতা আৰু নেটত সহজলভ্য প্রবন্ধৰ সহায় লোৱা হৈছে । তদুপৰি পাঠকৰ mutual fund, recurring deposit, share market ,Demet account ইত্যাদিৰ সম্যক জ্ঞান আছে বুলি ধৰি লৈছোঁ । নিজৰ কষ্টোপাৰ্জিত ধন “পদ্ধতিগত বিনিয়োগ আঁচনি (SIP)”ত বিনিয়োগ কৰাৰ পূৰ্বে ভালদৰে বিচাৰ কৰি ল’বলৈ অনুৰোধ জনালোঁ।\n← নৱবৰ্ষ আৰু কিছু (অ)প্ৰত্যশা…(অনামিকা বৰা)\nডাকৰ বচন (অপূৰ্ব কলিতা) →


অসমীয়া জাতি আৰু জাতীয়তাবাদ : উদ্ভৱ আৰু বিকাশ- (টুনুজ্যোতি গগৈ) - মুক্ত চিন্তা\nঅসমীয়া জাতি আৰু জাতীয়তাবাদ : উদ্ভৱ আৰু বিকাশ- (টুনুজ্যোতি গগৈ)\nঅতিথি সম্পাদকৰ চ'ৰা দ্বিতীয় বছৰ\n‘অসমীয়া' কোন? বা, ‘অসমীয়া জাতি' বুলিলে কাক বুজায়? আজিৰ তাৰিখত এনেধৰণৰ প্ৰশ্নৰ উত্তৰ সহজে দিয়াটো বিভিন্ন সামাজিক আৰু ৰাজনৈতিক কাৰণত অসম্ভৱেই হৈ পৰিছে৷ তথাপি, এই প্ৰশ্নৰ উত্তৰ বিচাৰি ১৯৮৫ চনৰ ১৫ আগষ্টত সদৌ অসম ছাত্ৰ সন্থা আৰু গণ সংগ্ৰাম পৰিষদে তদানীন্তন প্ৰধানমন্ত্ৰী ৰাজীৱ গান্ধীৰ উপস্থিতিত কেন্দ্ৰীয় চৰকাৰৰ সৈতে সম্পাদন কৰা ‘অসম চুক্তি'ৰ ষষ্ঠ দফাত উল্লেখ থকা বাক্যশাৰী স্মৰণ কৰিব পাৰি – ‘‘Constitutional, legislative and administrative safeguards, as may be appropriate, shall be provided to protect, preserve and promote the cultural, social and linguistic identity and heritage of the Assamese people.” অৰ্থাৎ সাংবিধানিক, আইন প্ৰণয়ন আৰু প্ৰশাসনিক উপযোগী যিদৰে হয়, তেনে ব্যৱস্থাৰদ্বাৰা অসমীয়া জনগণৰ ভাষাগত, সামাজিক, সাংস্কৃতিক ক্ষেত্ৰত ঐতিহ্য সংৰক্ষণ, ৰক্ষণাবেক্ষণ আৰু উন্নতি কৰি অসমীয়াৰ ঐতিহ্য ৰক্ষা কৰা হ'ব৷ এইখিনিতে আকৌ প্ৰশ্ন হয়, আছু বা গণ সংগ্ৰাম পৰিষদে চুক্তিখন কৰিবৰ সময়ত Assamese people বুলি আচলতে কাক বুজাইছিল? যদি তেওঁলোকে সকলো খিলঞ্জীয়া জনগোষ্ঠীকে বুজাইছিল, তেন্তে কেৱল ‘Assamese people' বুলি নকৈ ‘The indigenous people of Assam' বুলি ক'ব পাৰিলেহেঁতেন৷ তেতিয়া ‘Assamese people'-অৰ সংজ্ঞা দিয়াতকৈ ‘The indigenous people of Assam'-অৰ সংজ্ঞা দিয়াটো আপেক্ষিকভাৱে উজু হ'লহেঁতেন৷ চুক্তি স্বাক্ষৰকাৰীসকলে হয়তো Assamese people শব্দ দুটাৰে The indigenous people of Assam-অকে বুজাব খুজিছিল৷\nপৰৱৰ্তী পৰ্যায়ত অসম চৰকাৰে ‘অসম চুক্তি' সম্পৰ্কে আইন প্ৰণয়ন কৰিবলৈ যাওঁতে ষষ্ঠ দফাৰ Assamese people মানে কাক বুজোৱা হৈছে – এই প্ৰশ্নৰ মুখামুখি হ'বলগা হ'ল৷ অসমীয়াৰ সংজ্ঞা উলিয়াবলৈ অসম চৰকাৰে বিভিন্ন সময়ত বিভিন্ন জাতীয় আৰু জনগোষ্ঠীয় সংগঠনৰ লগত আলোচনাত বহিলেও এতিয়ালৈকে ঐকমত্যত উপনীত হ'ব পৰা নাই৷ বৰং, বড়োসকলকে ধৰি কেইবাটাও থলুৱা জনগোষ্ঠীৰ প্ৰতিনিধিয়ে তেওঁলোক অসমীয়া নহয় বুলি স্পষ্ট ভাষাৰে মত প্ৰকাশ কৰি আহিছে৷ দৃষ্টান্তস্বৰূপে, কাৰ্বি সাহিত্য সভাই ‘অসমীয়া সংজ্ঞা'ৰ সম্পৰ্কত ২০০৫ চনৰ ২৫ চেপ্টেম্বৰত প্ৰকাশ কৰা আনুষ্ঠানিক সিদ্ধান্তটোৰ প্ৰতিয়েই লক্ষ্য কৰা হওক৷ সভাৰ সিদ্ধান্তটো আছিল এনেকুৱা – ‘যিসকলৰ মাতৃভাষা অসমীয়া আৰু নিজস্ব অসমীয়া কৃষ্টি, সংস্কৃতি, পৰম্পৰা বজাই ৰাখিছে আৰু স্বকীয় ইতিহাস আছে সেইসকল অসমীয়া৷ যিসকলে অসমীয়া জাতীয়তাত লীন হৈ নিজৰ জাতীয় সত্তা সম্পূৰ্ণৰূপে হেৰুৱাই পেলাইছে, তেওঁলোকো অসমীয়া৷ কিন্তু কাৰ্বি, বড়ো, মিচিং, ৰাভা, ডিমাচা, তিৱা আদি জনগোষ্ঠীসমূহ ভাষা, সংস্কৃতি, পৰম্পৰা আৰু ইতিহাসেৰে ঐতিহ্যমণ্ডিত৷ তেওঁলোক অসমৰ ভূমিপুত্ৰহে, অসমীয়া নহয়৷' কাৰ্বি সাহিত্য সভাই উক্ত আনুষ্ঠানিক সিদ্ধান্ত সেই বছৰৰে ৩০ ছেপ্টেম্বৰত তদানীন্তন অসম সাহিত্য সভাৰ সভাপতি কনকসেন ডেকাৰ পৌৰোহিত্যত অসমীয়াৰ সংজ্ঞাৰ সম্পৰ্কত অনুষ্ঠিত হোৱা ‘সন্মিলিত সাহিত্য সভা মঞ্চ, অসম'ৰ এক আলোচনাত অৱগত কৰিছিল৷ উক্ত সভাত বিতং আলোচনাৰ অন্তত সন্মিলিত সাহিত্য সভা, অসম-এ অসমীয়াৰ সংজ্ঞা সন্দৰ্ভত গ্ৰহণ কৰা প্ৰস্তাৱটি আছিল – যিহেতু অসম চুক্তিৰ ৬ নম্বৰ দফাৰ অসমীয়া (Assamese people) শব্দটো দ্ব্যৰ্থসূচক আৰু নিজৰ ভাষা, সংস্কৃতি, ঐতিহাসিক পৰম্পৰাসম্পন্ন খিলঞ্জীয়া জনগোষ্ঠীসমূহক সামৰা হয় নে নহয় সেয়া সুস্পষ্ট নহয়, সেয়েহে ‘অসমীয়া’ শব্দৰ পৰিৱৰ্তে উক্ত দফাত অসমৰ খিলঞ্জীয়া লোক (Indigenous People of Assam) ব্যাক্যাংশ ব্যৱহাৰ কৰিবৰ বাবে চৰকাৰক অনুৰোধ জনাবলৈ সভাই প্ৰস্তাৱ গ্ৰহণ কৰে৷\nএই জনগোষ্ঠীয় প্ৰতিনিধিসকলে নিজকে অসমীয়া বুলি ক'ব নিবিচৰাৰ কাৰণ কি বা তেওঁলোকক নিলগাই থৈ বৃহৎ অসমীয়া জাতি গঠনৰ প্ৰক্ৰিয়া সম্পূৰ্ণ হ'ব নে নহ'ব – সেই আলোচনা পাছলৈ থৈ অসমত যুগ যুগ ধৰি বসবাস কৰি অহা সৰু-বৰ ভিন্ন জনগোষ্ঠীসমূহক কেন্দ্ৰ কৰি (জ্যোতিপ্ৰসাদ আগৰৱালাৰ ‘অসমীয়া ডেকাৰ উক্তি'লৈ মন কৰক – ‘ময়ে অসমীয়া/মই জয়ন্তীয়া/ডফলা আবৰ অঁকা/ময়ে চিংফৌ ভৈয়ামৰ মিৰি/সোৱণশিৰীয়া ডেকা..../ সাম্য মৈত্ৰীৰ ময়েই ৰণুৱা/ চাহ বাগিচাৰ ময়েই বনুৱা/ন-অসমীয়া মৈমনছিঙীয়া') অসমীয়া জাতি গঠিত হৈছে বুলি বা যিসকলে অসমীয়া ভাষাক হয় মাতৃভাষা ৰূপে, নহয় ব্যৱহাৰিক জীৱনৰ ভাষাৰূপে গ্ৰহণ কৰিছে আৰু নিজকে মনে-প্ৰাণে অসমীয়া হিচাপে গণ্য কৰিছে; সেইসকলেই অসমীয়া বুলি ‘অসমীয়া'ৰ এক আৱেগনিৰ্ভৰ অথচ বহল সংজ্ঞা অসমৰ বৌদ্ধিক সমাজৰ মাজত জনপ্ৰিয় আৰু গ্ৰহণযোগ্য হৈ আহিছে৷ এনে সংজ্ঞাৰ আওতাত ঊনবিংশ শতিকাৰ মাজভাগৰপৰা অসমত বসবাস কৰি অহা চাহ শ্ৰমিকসকলৰ লগতে ৰে'ল-লাইন বহুওৱা কামত আহি পাছলৈ গাখীৰৰ ব্যৱসায় আৰু খেতি-বাতি কৰা নেপালীসকলো পৰে, থলুৱা অসমীয়া মুছলমানসকলৰ লগতে ১৯৭১ চনলৈকে পূৰ্ববংগৰপৰা অহা চৰ-চাপৰিৰ মুছলমানসকলো পৰে৷ ভূপেন হাজৰিকাৰ – ‘দূৰণিৰপৰা আহি লুইতৰ পাৰৰে/মাটিক মাতৃ বোলা প্ৰতি ভাৰতীয় হ'ল নতুন ৰূপৰ অসমীয়া' বাক্যশাৰী মানি ল'লে বঙালী, মাৰোৱাৰী, পাঞ্জাবী, বিহাৰী আদি সম্প্ৰদায়ৰ একাংশকো নতুন অসমীয়া বুলি গণ্য কৰিব লাগিব৷\nনক'লেও হয় যে কোনো এটা জাতি এবছৰ বা এযুগতে গঢ় লৈ নুঠে৷ হেজাৰ বছৰ ধৰি এক নিৰ্দিষ্ট ভূখণ্ডত বসবাস কৰি থকা বিভিন্ন জনগোষ্ঠীৰ মানুহ ঐক্যবদ্ধ হোৱাৰ ফলত কালক্ৰমত এটা জাতি গঢ় লৈ উঠে৷ অসমৰ বৌদ্ধিক সমাজত প্ৰচলিত উল্লিখিত সংজ্ঞাৰ আধাৰতে অসমীয়া জাতিৰ প্ৰজাতীয় উপদানবোৰ বিশ্লেষণ কৰি চাব পাৰি৷ অৱশ্যে, অসমৰ জনগোষ্ঠীবোৰৰ বিষয়ে আলোচনা কৰিবলৈ যোৱাৰ পূৰ্বে ভাৰতবৰ্ষত থকা প্ৰজাতীয় উপদানবোৰৰ বিষয়েও আলোচনা কৰাটো যুগুত হ'ব৷ ড০ বিৰাজ শংকৰ গুহই ভাৰতীয়ৰ প্ৰজাতীয় উপাদানক এনেদৰে ভাগ কৰিছে – (১) নেগ্ৰিটো, (২) প্ৰায় অষ্ট্ৰেলীয়, (৩) মংগোলীয় – (ক) প্ৰত্ন মংগোলীয় – (১) দীৰ্ঘমস্তকী, (২) প্ৰশস্তমস্তকী, (খ) তিব্বেতো মংগোলীয়, (৪) ভূমধ্য সাগৰীয় – (ক) প্ৰত্ন ভূমধ্যসাগৰীয়, (খ) ভূমধ্যসাগৰীয়, (গ) প্ৰাচ্য, (৫) পশ্চিমীয়া প্ৰশস্তমস্তকী – (ক) আলপাইনীয়, (খ) আৰ্মেনীয়, (গ) ডিনাৰিক আৰু (৬) নাৰ্ডিক৷\nসি যি নহওক, অবিভক্ত অসমত কোনো অষ্ট্ৰেলীয় জনসমষ্টি নাথাকিলেও বিভিন্ন গোষ্ঠীৰ মানুহৰ মাজত, বিশেষকৈ কিছুমান জনজাতিৰ মাজত অনেক অষ্ট্ৰেলীয় লক্ষণ পৰিলক্ষিত হয় বুলি নৃতত্ত্ববিদসকলে ক’ব বিচাৰে৷ নৃতত্ত্ববিদ হেডনে অবিভক্ত অসমৰ মানুহৰ মাজত ভালেকেইটা প্ৰজাতীয় উপাদান থকাৰ কথা কৈছে আৰু তাৰে এটা হ'ল দীৰ্ঘমস্তকী প্ৰশস্তনাসিকী উপাদান৷ খাছী, কুকি, মণিপুৰী আৰু কছাৰীৰ মাজত পৰিলক্ষিত হোৱা এই প্ৰাচীন উপাদানবোৰ হেডনৰ মতে প্ৰাক্ দ্ৰাবিড় উপাদান৷ লক্ষণীয় যে খাছীসকলে অষ্টো-এছীয় ভাষা ক'লেও আৰু এই ভাষাৰ সম্বন্ধ অষ্ট্ৰেলীয়ৰ লগত থাকিলেও খাছীসকলৰ মাজত মংগোলীয় উপাদানহে পৰিলক্ষিত হয়৷ অৰ্থাৎ খাছীসকল প্ৰকৃততে মংগোলীয় লোকহে৷ তেনেদৰে মংগোলীয় প্ৰজাতিৰ গাৰো, ৰাভা, কছাৰী আদি বড়ো জনসমষ্টিৰ আবয়বিক লক্ষণ ভালদৰে বিশ্লেষণ কৰিলে সিবোৰত অনা-মংগোলীয় উপাদানো পৰিলক্ষিত হয়৷ এই মংগোলীয় জনগোষ্ঠীবোৰৰ মাজত অষ্ট্ৰেলীয় আৰু ককেছীয় লক্ষণ চকুত পৰে৷ বাকছটনে আকৌ কৈছে যে আদিবাসী লোকসকল সম্ভৱতঃ অষ্ট্ৰেলীয় – অ'ত-ত'ত সিঁচৰতি হৈ থকা বহুতো জনজাতিৰ মাজত এই উপাদান পৰিলক্ষিত হয়৷ ভাৰতৰ উত্তৰ-পূব অঞ্চলত বসবাস কৰা জনজাতিবোৰ যে স্পষ্টৰূপে মংগোলীয়, সেই বিষয়ে সন্দেহৰ অৱকাশ নাই৷ এই জনসমষ্টিবোৰে বিভিন্ন সময়ত বিভিন্ন পথেৰে অসমত প্ৰৱেশ কৰিছিল৷ এই প্ৰসংগত প্ৰমোদ চন্দ্ৰ ভট্টাচাৰ্যৰ মন্তব্য এটি প্ৰণিধানযোগ্য – ‘অসমৰ জনজাতিৰ অধিকসংখ্যক লোক মঙ্গলয়ড জাতিৰ অন্তৰ্ভুক্ত; চীন-তিব্বতীয় আৰু তিব্বতবৰ্মী ভাষা-ভাষীৰূপে মঙ্গলয়ড (কিৰাত) জাতিৰ ভাৰতীয় জনগণৰ মাজত বৈশিষ্ট্য আছে; খাছি আৰু জয়ন্তীয়া ভাষা-ভাষী লোকসকলৰ গাতো মঙ্গলয়ড জাতিৰ সঁচ আৰু তেজৰ সংমিশ্ৰণ হৈছে বুলি জনা যায়৷ বড়ো, ডিমাছা, লালুং, সোণোৱাল কাছাৰী, ৰাভা, গাৰো, মিৰি (মিছিং), মিকিৰ আদি জনজাতিক নিঃসন্দেহে মঙ্গলয়ড জাতিৰ ভিতৰত পণ্ডিতসকলে স্থান দিছে৷' (সম্পাদকৰ পাতনি, অসমৰ জনজাতি, অসম সাহিত্য সভাৰ হৈ লয়াৰ্ছ বুক ষ্টল, গুৱাহাটী, চতুৰ্থ প্ৰকাশ : ১৯৯৯ চন, পৃঃ ট-৮)\nনক'লেও হয় যে চাওলুং চ্যু-কা-ফাই ১২২৮ চনত সুদূৰ মুংৰিমুংৰামৰপৰা পাটকাইৰ সুউচ্চ পাহাৰৰ চূড়া অতিক্ৰম কৰি অসমৰ সৌমাৰখণ্ডত ভৰি থোৱাৰ পাছৰপৰাই অসমীয়া জাতি গঠনৰ বুনিয়াদ ৰচিত হৈছিল৷ তেওঁৰ সৌমাৰ আগমনৰ পূৰ্বলৈকে এই ভূখণ্ডত বিভিন্ন জনগোষ্ঠীৰ নেতাই ক্ষুদ্ৰ ক্ষুদ্ৰ ৰাজ্য পাতি শাসনকাৰ্য চলাই আছিল আৰু এই জনগোষ্ঠীসমূহৰ মাজত কোনো মিলা-প্ৰীতি নাছিল৷ চ্যু-কা-ফা আৰু পৰৱৰ্তী আহোম ৰজাসকলে কছাৰী, চুতীয়া, বৰাহী, মৰাণ, মটক, ভোট, অঁকা, ডফলা, মিচিমি, চিংফৌ, খামতি, তিৱা আদি ভৈয়াম আৰু পাহাৰৰ জনজাতিসকলক জয় কৰি কেতিয়াবা বিজয়ী বেশেৰে আৰু কেতিয়াবা মিত্ৰতাৰ ডোলেৰে সম্পৰ্ক স্থাপন কৰি এক নতুন সমাজ-সংস্কৃতি-সভ্যতাৰ পাতনি মেলিলে৷ আহোমসকলৰ নিজা ধৰ্ম, ভাষা, সাহিত্য, সংস্কৃতি থাকিলেও সেইবোৰ বিজিত জনগোষ্ঠীৰ ওপৰত জাপি দিবলৈ অপচেষ্টা কৰা নাছিল; বৰং তেওঁলোকে বিজিত জাতিৰ সৈতে বৈবাহিক সম্পৰ্কত আবদ্ধ হৈ আৰু তেওঁলোকৰ ভাষা-ধৰ্ম-সংস্কৃতি আদি আদৰি লৈ বৃহত্তৰ অসমীয়া জাতি গঠন প্ৰক্ৰিয়াক এক নতুন মাত্ৰা দিছিল৷ উল্লেখ্য যে চ্যু-কা-ফাই মৰাণ ৰজা বদৌচা আৰু বৰাহী ৰজা থাকুমথাৰ কন্যাক বিয়া কৰাই তেওঁলোকৰ সৈতে মিত্ৰতা স্থাপন কৰাৰ দৰে অন্যান্য ডা-ডাঙৰীয়াসকলেও থলুৱা ভিন্ন জনগোষ্ঠীৰ কন্যা বিয়া কৰাই উদাৰ দৃষ্টিভংগীৰ পৰিচয় দিছিল৷ আহোম ৰাজ প্ৰশাসনত প্ৰথমে চাংমাই বা ৰান্ধনি হিচাপে নিযুক্ত হোৱা বৰাহীসকল পাছলৈ আহোম জনগোষ্ঠীৰ মাজত সম্পূৰ্ণৰূপে জীণ গৈছিল৷ সেইদৰে, আন কেইবাটাও জনগোষ্ঠী আহোম সমাজৰ অন্তৰ্ভুক্ত হৈছিল৷ এই প্ৰসংগত বিৰিঞ্চি কুমাৰ বৰুৱাৰ মন্তব্য এটি প্ৰণিধানযোগ্য – ‘আহোমসকলে অসম দেশত এক ভৌগোলিক একতা স্থাপন কৰে আৰু সদিয়াৰপৰা কৰতোয়ালৈকে গোটেই অসম দেশখনক এক শাসনতন্ত্ৰৰ তললৈ আনি অসমীয়া জাতিৰ সংহতি আৰু ঐক্য স্থাপন কৰিবলৈ সমৰ্থ হয়৷ অষ্ট্ৰিক, বড়ো, আহোম আদি বিভিন্ন ভাষা-ভাষীৰ মাজত আৰ্য অসমীয়া ভাষাক প্ৰাধান্য দি আহোম স্বৰ্গদেৱসকলে এক অসমীয়া-ভাষা প্ৰান্ত সৃষ্টি কৰিলে৷ বিভিন্ন জাতি-উপজাতিক ঐক্যবদ্ধ কৰি এক অসমীয়া জাতি গঠন আহোমসকলৰ অতুলনীয় কীৰ্তি৷' (‘আহোম যুগ’, অসমীয়া ভাষা আৰু সংস্কৃতি, জাৰ্ণাল এম্পৰিয়াম, নলবাৰী, পঞ্চম সংস্কৰণ : মাৰ্চ, ১৯৯২, পৃঃ ১৯)\nপোন্ধৰ শতিকাত অসমভূমিত জন্ম গ্ৰহণ কৰা মহান ঐতিহাসিক পুৰুষ শংকৰদেৱে নৱবৈষ্ণৱ ধৰ্মৰ জৰিয়তে অসমীয়া জাতি গঠনৰ প্ৰক্ৰিয়াক আৰু এঢাপ আগুৱাই নিয়ে৷ তেওঁ গাৰোৰ গোবিন্দ, মিচিঙৰ পৰমানন্দ, আহোমৰ নৰহৰি, ভোটৰ জয়ৰাম, যৱনৰ চান্দসাই আদিক শিষ্য কৰি ভিন্ন জনগোষ্ঠীৰ মাজত সমন্বয়ৰ এক নতুন অধ্যায় সূচনা কৰিছিল৷ লক্ষণীয় যে নৱবৈষ্ণৱ ধৰ্মৰ প্ৰচাৰ কেন্দ্ৰস্বৰূপ সত্ৰসমূহৰ শৰণ ব্যৱস্থাৰ যোগেদি জনজাতিসকলৰ মাজত ‘জাতত উঠা'ৰ দৰে এক প্ৰক্ৰিয়া আৰম্ভ হৈছিল৷ সেই প্ৰক্ৰিয়াত শৰণীয়া জনজাতীয়ৰপৰা ‘সৰু কোচ'লৈ, ‘সৰু কোচ'ৰপৰা ‘বৰকোচ'লৈ, ‘বৰকোচ'ৰপৰা ‘সৰু কলিতা'লৈ, ‘সৰু কলিতা'ৰপৰা ‘বৰ কলিতা'লৈ উন্নীত হোৱাৰ এক দীৰ্ঘম্যাদী বিধান উপলব্ধ হৈছিল৷ অবিভক্ত নগাঁও, শোণিতপুৰ, কাৰ্বি আংলং, দৰং, কামৰূপ আদি জিলাৰ তিৱা, কাৰ্বি, ৰাভা আদি জনগোষ্ঠীৰ হেজাৰ হেজাৰ লোকে ঝুমীয়া জনজাতি স্তৰৰপৰা ‘উদ্ধাৰ' পাই প্ৰথমে ‘সৰু কোচ'ৰূপে পৰিচিত হৈ হিন্দু ধৰ্মত দীক্ষিত হৈছিল৷ অৱশ্যে, উজনি অসমৰ বহু জনজাতীয় লোকে নৱবৈষ্ণৱ ধৰ্ম গ্ৰহণেৰে দুটামান প্ৰজন্মৰ ভিতৰতে পোনে পোনে হিন্দু সমাজখনত মিলি গৈছিল৷ ৰজাঘৰীয়া চাৰি সত্ৰ বা ব্ৰাহ্মণ্য আচাৰপ্ৰধান সত্ৰসমূহৰ বাদে অব্ৰাহ্মণ সত্ৰসমূহৰ মাজত নৱবৈষ্ণৱ ধৰ্মৰ উদাৰ গণতান্ত্ৰিক ধাৰাটো প্ৰবল হৈ থকাৰ বাবেই সেয়া সম্ভৱপৰ হৈ উঠিছিল৷ বহু পণ্ডিত-গৱেষকে বৃহত্তৰ অসমীয়া জাতি গঠনৰ ক্ষেত্ৰত জনজাতিসমূহৰ হিন্দুকৰণ (সংস্কৃতকৰণ?)ৰ প্ৰক্ৰিয়াক এক তাৎপৰ্যপূৰ্ণ ঘটনা বুলি অভিহিত কৰিলেও সেই প্ৰক্ৰিয়া একেবাৰে ত্ৰুটিমুক্ত নাছিল, বৰং সেই প্ৰক্ৰিয়াত অসমীয়া জাতি ভাঙোনৰ বীজো লুকাই আছিল৷\nছশ বছৰীয়া আহোম ৰাজত্বৰ প্ৰশাসনিক শৃংখলাৰ মাজত সৰু-বৰ জনগোষ্ঠীসমূহ সোমাই পৰাৰ ফলত মধ্যযুগতে অসমীয়া জাতি গঠনৰ প্ৰক্ৰিয়াই এক সুষম গতি লাভ কৰিলেও অসমত ব্ৰিটিছ ঔপনিৱেশিক শাসন প্ৰৱৰ্তন হোৱাৰ আগলৈকে অসমীয়া জাতীয়তাবাদৰ উদ্ভৱ হোৱাই নাছিল৷ ব্ৰিটিছ ঔপনিৱেশিক শাসনৰ বিৰুদ্ধে অসমৰ সৰ্বসাধাৰণে বিদ্ৰোহ কৰিবলৈ যাওঁতেহে অসমীয়া জাতীয়তাবাদৰ উদ্ভৱ হৈছিল৷ ব্ৰিটিছৰ বিৰুদ্ধে প্ৰথম বিদ্ৰোহ ঘোষণা কৰিছিল আহোম ৰাজেকাঁৱৰ গোমধৰ কোঁৱৰে৷ পৰৱৰ্তী সময়ত পিয়লি বৰফুকন, মণিৰাম দেৱান আদিয়েও ব্ৰিটিছৰ বিৰুদ্ধে বিদ্ৰোহ ঘোষণা কৰিছিল৷ এইসকল ব্যক্তিৰ বিদ্ৰোহ বিভিন্ন কাৰণত বিফল হ'লেও ব্ৰিটিছৰ অপশাসন আৰু শোষণ-লুন্ঠনৰ বিৰুদ্ধে সৰ্বসাধাৰণৰ মাজত বিদ্ৰোহৰ অগনি উমি উমি জ্বলি থাকিল আৰু সেই প্ৰতিবাদৰ অগ্নিয়েই অসমত এক জাতীয়তাবাদী ভাবধাৰাৰ সৃষ্টি কৰিছিল৷\nঅসমীয়া জাতীয়তাবাদ উত্থানৰ ক্ষেত্ৰত ৰাইজমেলবোৰৰ ভূমিকাৰ কথাও ক'ব লাগিব৷ ব্ৰিটিছ প্ৰশাসনৰ বৈষম্যমূলক ৰাজহ নীতিৰ প্ৰতিবাদ কৰিবলৈ অসমৰ চুকে-কোণে স্থানীয় গোসাঁই, দলৈ আদি সমাজৰ সম্ভ্ৰান্ত শ্ৰেণীৰ নেতৃত্বত ৰাইজমেল অনুষ্ঠিত হৈছিল৷ ফুলগুৰি, ৰঙিয়া, লচিমা, পথৰুঘাট আদি স্থানত অনুষ্ঠিত হোৱা ৰাইজমেলবোৰত প্ৰশাসনৰ আসোঁৱাহপূৰ্ণ আৰু বৰ্ধিত খাজনা নিদিবলৈ সিদ্ধান্ত লোৱা হৈছিল আৰু বৰ্ধিত হাৰত খাজনা দিয়াজনক সমাজচ্যুত কৰা হৈছিল৷ প্ৰশাসনে খাজনাৰ হাৰ হ্ৰাস কৰাৰ পৰিৱৰ্তে পুলিচ-মিলিটাৰি লগাই ৰাইজমেলবোৰ ভংগ কৰিবলৈ চেষ্টা চলাইছিল, বিভিন্ন স্থানত মেলত অংশ গ্ৰহণ কৰা প্ৰতিবাদী লোক পুলিচ-মিলিটাৰিৰ হাতত আহত-নিহত হৈছিল৷ ব্ৰিটিছ প্ৰশাসনে পুলিচ-মিলিটাৰিৰ জৰিয়তে নিৰপৰাধী সৰ্বসাধাৰণৰ ওপৰত অকথ্য অত্যাচাৰ চলোৱাত অসমবাসীৰ মনত স্বাধীনতা আৰু স্বাধিকাৰৰ প্ৰশ্নত ধীৰে ধীৰে জাতীয় চেতনাৰ সৃষ্টি হৈছিল৷\nৰাইজমেলৰ দৰেই অসমবাসীৰ মাজত জাতীয় চেতনা সৃষ্টি কৰিছিল ৰায়ত সভা আৰু সাৰ্বজনিক সভাবোৰেও৷ ৰাইজমেলবোৰৰ কোনো নিৰ্দিষ্ট সদস্য বা কোনো কাৰ্যপালিকাৰ ব্যৱস্থা নাছিল বাবে ৰাইজৰ অভাৱ-অভিযোগ প্ৰশাসনৰ ওচৰত দাখিল কৰাৰ উদ্দেশ্যে নিৰ্দিষ্ট নীতি-নিয়মৰ ভিত্তিত বিভিন্ন অঞ্চলত ৰায়ত সভা, সাৰ্বজনিক সভা আদি ৰজন্ম হৈছিল৷ এনে সভাবোৰে প্ৰশাসনৰ ৰাজহ নীতিৰ প্ৰতিবাদ কৰাৰ উপৰি বিভিন্ন সমাজসেৱামূলক কাম হাতত লৈছিল৷ তেজপুৰৰ লক্ষ্মীকান্ত বৰকাকতি, হৰিবিলাস আগৰৱালা, ভবানীচন্দ্ৰ ভট্টাচাৰ্য, লম্বোদৰ বৰা আদিৰ নেতৃত্বত জন্ম হোৱা ৰায়ত সভাৰ সংগৃহীত ধনেৰে তেজপুৰত টাউন হল সজা হৈছিল৷ জগন্নাথ বৰুৱা, ৰাজকুমাৰ নৰনাৰায়ণ সিংহ আদিৰ নেতৃত্বত যোৰহাটতো সাৰ্বজনিক সভাৰ আয়োজন কৰা হৈছিল আৰু এনে সভাই স্থানীয় লোকৰ মনত ৰাজনৈতিক চেতনাৰ উপৰি জাতীয়তাবোধ সৃষ্টিত অৰিহণা যোগাইছিল৷\nমানক খেদিবলৈ আহি অসমৰ আভ্যন্তৰীণ বিষয়ত কোনোধৰণৰ হস্তক্ষেপ নকৰো বুলি প্ৰতিশ্ৰুতি দিয়া ব্ৰিটিছসকলে অসমৰ প্ৰাকৃতিক সম্পদ লুন্ঠন কৰিবৰ বাবেই সেই প্ৰতিশ্ৰুতি ভংগ কৰিছিল৷ তেওঁলোকে ছলে-বলে-কৌশলেৰে অসমভূমিক নিজৰ অধীনলৈ নি হেজাৰ হেজাৰ বিঘা মাটিত চাহ বাগিচা পতাৰ লগতে ভূ-গৰ্ভত থকা অমূল্য খনিজাত সম্পদ লুণ্ঠনৰ প্ৰক্ৰিয়া আৰম্ভ কৰিলে৷ এই লুণ্ঠন প্ৰক্ৰিয়া অবাধ গতিত চলাই যাবৰ বাবেই ব্ৰিটিছসকলে অসমৰ যাতায়াত আৰু যোগাযোগ ব্যৱস্থা উন্নত কৰিব লগা হৈছিল৷ যাতায়াত আৰু যোগাযোগ ব্যৱস্থা উন্নত হোৱাৰ লগে লগে অসমৰ বিভিন্ন অঞ্চলৰ লোকৰ মাজত ভাব বিনিময় সুগম হৈ উঠিছিল আৰু এনে ভাব বিনিময়ে জাতীয় চেতনা সৃষ্টিত প্ৰভূত অৰিহণা যোগাইছিল৷\nইংৰাজী ভাষাৰ প্ৰসাৰ-প্ৰচলনেও অসমবাসীৰ মাজত জাতীয় চেতনা জগাই তুলিছিল৷ মাণিক চন্দ্ৰ বৰুৱাৰ দৰে সমাজসেৱীৰ নেৰানেপেৰা প্ৰচেষ্টাত অসমত চৰকাৰীভাৱে তদানীন্তন চিফ কমিছনাৰ হেনৰি কটনৰ নামেৰে এখন কলেজ স্থাপিত হয়৷ কটন কলেজ স্থাপনৰ মূল উদ্দেশ্য আছিল বিভিন্ন শ্ৰেণীৰ চৰকাৰী কৰ্মচাৰী আৰু কেৰাণীৰ সৃষ্টি কৰা, কিন্তু কালক্ৰমত এই কলেজখন জাতীয় জীৱনৰ এক প্ৰাণস্পন্দনলৈ পৰিণত হৈছিল৷ কটন কলেজ স্থাপন হোৱাৰ লগে লগে অসমৰ চুকে-কোণে অসংখ্য বিদ্যালয়ো স্থাপিত হ'ল৷ অসমত আৰ্বিভাৱ হোৱা শিক্ষিত প্ৰজন্মটোৱে উদাৰপন্থী বা গণতন্ত্ৰপ্ৰেমী মিল্টন, স্পেন্সাৰ, ৰুছো আদি পশ্চিমীয়া সাহিত্যিক-চিন্তাবিদৰ লেখা অধ্যয়ন কৰি জাতীয় চেতনাৰে উদ্দীপিত হৈছিল৷ অসমীয়া জাতীয়তাবাদ সৃষ্টিৰ ক্ষেত্ৰত ১৯০৩ চনত জন্ম লাভ কৰা অসম এছ'চিয়েচনৰ ভূমিকাও গুৰুত্বপূৰ্ণ আছিল৷ মাণিক চন্দ্ৰ বৰুৱা, ঘনশ্যাম বৰুৱা, জগন্নাথ বৰুৱা, প্ৰভাত চন্দ্ৰ বৰুৱা আদিয়ে গুৰি ধৰা সেই সংগঠনটোৱে গণতান্ত্ৰিক আৰু শান্তিপূৰ্ণভাৱে চৰকাৰৰ কাষত দাবী উত্থাপন কৰি অসমৰ স্বাৰ্থ ৰক্ষাৰ বাবে প্ৰচেষ্টা চলাইছিল৷ সংগঠনটোৱে অসমৰ স্বাধীনতা আন্দোলনৰো নেতৃত্ব দিছিল৷\nলক্ষণীয় যে ঊনবিংশ শতিকাৰ মাজভাগত অসমৰ সামাজিক, ৰাজনৈতিক, অৰ্থনৈতিক, ভাষিক, সাংস্কৃতিক আদি সকলো ক্ষেত্ৰতে দুৰ্যোগৰ সৃষ্টি হৈছিল৷ ১৮৩৬ চনত ব্ৰিটিছ প্ৰশাসনে অসমৰ বিদ্যালয়, আদালত আৰু চৰকাৰী কাৰ্যালয়ৰপৰা অসমীয়া ভাষাক আঁতৰাই বঙালী ভাষা প্ৰচলন কৰাই নহয়; প্ৰশাসনৰ পৃষ্ঠপোষকতা লাভ কৰা এক ক্ষমতাশালী চক্ৰই অসমীয়া ভাষা-সাহিত্যৰ গৌৰৱময় ঐতিহ্য আৰু বৈশিষ্ট্যক অস্বীকাৰ কৰি অসমীয়া ভাষাক বঙালী ভাষাৰ দোৱান হিচাপে প্ৰতিষ্ঠা কৰিবলৈ অপচেষ্টা চলালে৷ উল্লেখ্য যে তৎকালীন শিক্ষিত অসমীয়াসকলৰ মনত তেতিয়াও প্ৰবল জাতীয় চেতনা ক্ৰিয়াশীল হৈ উঠা নাছিল বাবে ব্ৰিটিছ প্ৰশাসনে অসমীয়া ভাষাক লৈ চলোৱা ষড়যন্ত্ৰৰ বিৰুদ্ধে কোনো তাৎক্ষণিক প্ৰতিবাদো হোৱা নাছিল৷ তাৎপৰ্যপূৰ্ণভাৱে সেই সময়ছোৱাত ধৰ্ম প্ৰচাৰৰ উদ্দেশ্যে অসমলৈ অহা খ্ৰীষ্টান মিছনেৰিসকলে বঙালী ভাষাৰ আগ্ৰাসনৰপৰা অসমীয়া ভাষাক ৰক্ষা কৰিবৰ বাবে উদ্যোগ লৈছিল৷ মিছনেৰিসকলে অসমীয়া ভাষাৰ স্বকীয় ভাষিক বৈশিষ্ট্যবোৰৰ বিষয়ে অৱগত হৈ এই ঐতিহ্যপূৰ্ণ আৰু পূৰ্ণাংগ ভাষাটোক জীয়াই ৰাখিবলৈ চেষ্টা চলোৱাৰ মাজেৰে খ্ৰীষ্টান ধৰ্ম প্ৰচাৰৰ পদক্ষেপ লৈছিল৷ তেওঁলোকে অসমীয়া ভাষাৰ হৃত গৰিমা পুনৰুদ্ধাৰৰ বাবে ভালেমান দীৰ্ঘম্যাদী আঁচনি গ্ৰহণ কৰিছিল৷ সেই আঁচনিবোৰৰ ভিতৰত ১৮৩৯ চনত উইলিয়াম ৰবিনছনৰদ্বাৰা প্ৰণীত প্ৰথম অসমীয়া ব্যাকৰণ আৰু ১৮৬৮ চনত ৰেভাৰেণ্ড মাইলছ ব্ৰনছনৰদ্বাৰা প্ৰণীত প্ৰথম অসমীয়া অভিধানৰ প্ৰকাশ অন্যতম আছিল৷ সেইদৰে, মিছনেৰিসকলে ১৮৪৬ চনত প্ৰকাশ কৰা প্ৰথম অসমীয়া আলোচনী ‘অৰুনোদই'ৰ জৰিয়তে অসমীয়া ভাষাই এক আধুনিক আৰ্হি লাভ কৰিলে৷\nপৰৱৰ্তী সময়ত অসমৰ নব্য শিক্ষিতসকলেও অসমীয়া ভাষাৰ হৃত গৰিমা ফিৰাই আনিবলৈ অহোপুৰুষাৰ্থ কৰিছিল৷ এই ক্ষেত্ৰত আনন্দৰাম ঢেকিয়াল ফুকন, হেমচন্দ্ৰ বৰুৱা, গুণাভিৰাম বৰুৱা আদিৰ নাম ল'ব লাগিব৷ এইসকলৰ প্ৰচেষ্টাৰ ফলত সুদীৰ্ঘ ৬৫ বছৰৰ পাছত ব্ৰিটিছ প্ৰশাসনে অসমৰ বিদ্যালয়, আদালত আৰু চৰকাৰী কাৰ্যালয়ত পুনৰ অসমীয়া ভাষা প্ৰচলন কৰে৷ অসমীয়া জাতীয়তাবাদ নিৰ্মাণ প্ৰকল্পক এক নতুন গতি দিয়ে লক্ষ্মীনাথ বেজবৰুৱা, চন্দ্ৰকুমাৰ আগৰৱালা, হেমচন্দ্ৰ গোস্বামী, পদ্মনাথ গোহাঞিবৰুৱা আদি শিক্ষিত যুৱ-ছাত্ৰসকলে৷ তেওঁলোকে অসমৰ লোকজীৱনৰ মাত-কথা, ভাব-ভাষা, আচাৰ-বিচাৰ আদিক নতুন দৃষ্টিৰে চোৱাৰ যি সযত্ন প্ৰসায় কৰিছিল, সেই প্ৰয়াসতেই নিহিত আছিল অসমীয়া জাতীয়তাবাদৰ নিৰ্মাণৰ আদৰ্শ৷ ঊনবিংশ শতিকাৰ শেষভাগত ‘জোনাকী' আলোচনীৰ প্ৰকাশৰপৰা কুৰি শতিকাৰ প্ৰায় তিনিটা দশকলৈ বেজবৰুৱাই আছিল জাতীয়তাবাদ নিৰ্মাণ প্ৰকল্পৰ মূল ব্যক্তি৷ উল্লেখ্য যে ‘আসাম বিলাসিনী', ‘টাইমছ অব আসাম', ‘ঊষা', ‘বন্তি' আদি কাকত-আলোচনীয়েও আপোন সভ্যতা তথা সংস্কৃতিৰ মহিমা প্ৰকাশ কৰি অসমবাসীক প্ৰবল জাতীয় চেতনাৰে আলোড়িত কৰিছিল৷\nঅসমীয়া জাতীয়তাবাদৰ নিৰ্মাণ প্ৰক্ৰিয়া অতীত গৌৰৱ, স্বদেশানুৰাগ আৰু ভাষিক চেতনাৰ আধাৰতে আৰম্ভ হ'লেও ঔপভাষিক বা আঞ্চলিক বিভেদ, ধৰ্মীয় আগ্ৰাসন, গোষ্ঠীচেতনা আদিৰপৰা উদ্ভূত কেতবোৰ সংঘাতে সেই প্ৰক্ৰিয়াত পদে পদে হেঙাৰ সৃষ্টি নকৰাও নহয়৷ মধ্যবিত্ত শ্ৰেণীৰ অত্যধিক ব্ৰিটিছ আনুগত্য আৰু বৰ্ণবাদী দৃষ্টিভংগীৰ বাবেও জাতীয়তাবাদ নিৰ্মাণ প্ৰক্ৰিয়াটো বাধাগ্ৰস্ত হৈ পৰিছিল৷ অনাৰ্য জনগোষ্ঠী অধ্যুষিত অসমভূমিত মধ্যযুগতে ধীৰে ধীৰে আৰম্ভ হোৱা আৰ্যীকৰণৰ প্ৰক্ৰিয়া ঊনবিংশ শতিকাৰ প্ৰাৰম্ভত একাংশ নব্য শিক্ষিত বৰ্ণহিন্দুৱে বিভিন্ন উপায়েৰে ত্বৰান্বিত কৰি তুলিব বিচাৰিছিল৷ ফলত বৰ্ণবাদ প্ৰথাই শক্তিশালী ৰূপ ধাৰণ কৰি অনাৰ্য জনগোষ্ঠীসমূহৰ স্বাভিমানত আঘাত হানিবলৈ ধৰাত সংশ্লিষ্ট জনগোষ্ঠীসমূহৰ নেতৃস্থানীয় প্ৰতিনিধিসকলে নিজৰ নিজৰ জনগোষ্ঠীৰ সাৰ্বিক বিকাশৰ স্বাৰ্থত বিভিন্ন পদক্ষেপ গ্ৰহণ কৰাৰ সমান্তৰালভাৱে বৰ্ণবাদৰ বিৰুদ্ধেও যুঁজ চলাই গৈছিল৷\nব্ৰিটিছ আমোলত পোনপ্ৰথমে গোষ্ঠীগত চেতনাৰে জাগ্ৰত হৈছিল পূৰ্বৰ ৰাজকীয় গৌৰৱ আৰু শৌৰ্য-বীৰ্য হেৰুৱাই ভূত-ভৱিষ্যতৰ চিন্তাত মুজুৰা পৰি থকা আহোম জনগোষ্ঠী৷ এই গোষ্ঠীচেতনাৰ অন্যতম কাৰণ হ'ল, আৰ্য জাত্যভিমানী বৰ্ণবাদীসকলে ৰাজ্যখনৰ প্ৰশাসনীয় কাম-কাজত সহায় কৰিবলৈ অহা একাংশ বঙালী আমোলাৰ লগ লাগি জনগোষ্ঠীটোক পদে পদে বিভিন্ন প্ৰকাৰে দলিত কৰিবলৈ অপচেষ্টা চলাইছিল৷ তেনে এক সন্ধিক্ষণতে আৰ্থিক-সামাজিক-মানসিকভাৱে পশ্চাদমুখী হোৱা সাধাৰণ আহোম জনগণৰ মাজত স্বাভিমান জগাই তুলিবলৈ পদ্মনাথ গোহাঞিবৰুৱা, ৰাধাকান্ত সন্দিকৈ আদিৰ প্ৰচেষ্টাত ১৮৯৩ চনত সদৌ অসম আহোম সভা গঠিত হৈছিল৷ আহোম সভাৰ আত্মজাগৰণৰ দৃষ্টান্ত গ্ৰহণ কৰি অসমৰ অন্যান্য অষ্ট্ৰীয়-মংগোলীয়-তিব্বতবৰ্মী জনগোষ্ঠীসমূহেও ১৯৩৪ চনত ট্ৰাইবেল লিগ গঠন কৰিছিল৷\nলক্ষণীয় যে এই জনগোষ্ঠীসমূহৰ মাজত গোষ্ঠীগত বা দলিত চেতনা বৃদ্ধি পালেও অসমীয়া পৰিচয় হ'লে কোনেও ত্যাগ কৰিব বিচৰা নাছিল৷ আহোমসকলৰ সুকীয়া পৰিচয়ৰ ভিত্তিত উন্নয়নৰ দাবী উত্থাপন কৰা পদ্মনাথ গোহাঞিবৰুৱাই স্পষ্টভাৱেই কৈছিল – তেওঁ ‘যদি বাৰ অনা অসমীয়া, চাৰি অনা আহোম'৷ সেইদৰে, ১৯৩৫ চনত ছাইমন কমিছনৰ আগত বড়োসকলে আৰ্জি পেচ কৰোঁতে বড়োসকলৰ নিজস্ব সাম্প্ৰদায়িক সমস্যাবোৰ ব্ৰিটিছ চৰকাৰৰ আগত উত্থাপন কৰিও দোহাৰিছিল যে তেওঁলোক অসমৰে অসমীয়াই৷ এই দুটা উদাহৰণেই প্ৰমাণ কৰে যে জনগোষ্ঠীসমূহৰ আত্মসবলীকৰণৰ প্ৰয়াস অসমীয়া জাতি গঠন বা জাতীয়তাবাদ নিৰ্মাণ প্ৰক্ৰিয়াৰ অন্তৰায় কাহানিও নাছিল৷ ‘বৈচিত্ৰ্যৰ মাজত ঐক্য' – এয়াই আছিল অসমীয়া জাতি গঠনৰ প্ৰধান বৈশিষ্ট্য৷ এই বিচিত্ৰতা হ'ল ভৌগোলিক আৰু বাৰেৰহণীয়া জনগোষ্ঠীয় বিচিত্ৰতা৷\nপৰিহাসৰ বিষয় যে তৎকালীন সমাজজীৱনৰ কেতবোৰ বিভ্ৰান্তি আৰু অৰ্ধসত্যৰ কণকঠীয়া পৰৱৰ্তী কালতো নাশ কৰিব নিবিচৰাৰ ফলত স্বাধীনতাৰ পৰৱৰ্তী সময়ছোৱাত অসমীয়া জাতীয়তাবাদৰ নিৰ্মাণ প্ৰক্ৰিয়া ক্ৰমশঃ স্থবিৰ হৈ আহিল৷ ১৯৬৮ চনত অসম বিধানসভাৰ আলোচনাত শেষবাৰৰ বাবে ভাগ লৈ মেঘালয়ৰ প্ৰথমজনা মুখ্যমন্ত্ৰী কেপ্টেইন ডব্লিউ এ চাংমাই কৈছিল – ‘আমি জনজাতিসকলে যদি ভাৰতীয় মূল সুঁতিত মিলিব লাগে, তেন্তে অন্য কোনো গৌণসুঁতিৰ জৰিয়তে কিয় যাব লাগে? আমি দেখোন পোনে পোনেই ভাৰতীয় মূল সুঁতিলৈ যাব পাৰোঁ৷' কথাষাৰ বৰ তাৎপৰ্যপূৰ্ণ৷ তথাকথিত মূলসুঁতিৰ আৰ্যাভিমানী ভাৰতীয় বা অসমীয়াসকলৰ অধিপত্যকামী মানসিকতাই যে বিংশ শতিকাতো তথাকথিত উপসুঁতিৰ অৰ্থাৎ তিব্বতবৰ্মী মংগোলীয় জনগোষ্ঠীসমূহক তিক্ত-বিৰক্ত কৰি আহিছিল, সেয়া এ চাংমাৰ বক্তব্যতে স্পষ্ট হৈ পৰে৷\nপাহাৰীয়া জনজাতিসকলৰ দৰে আত্মজাগৰণৰ এনে এক উপলব্ধি প্ৰকাশ কৰিবৰ বাবে অসমৰ ভৈয়ামৰ জনজাতিসকলৰ বাবে যথেষ্ট সময়ৰ প্ৰয়োজন হ'ল৷ কাৰণ, বেছিসংখ্যক পাহাৰীয়া জনজাতিয়ে খ্ৰীষ্টান ধৰ্মলৈ ধৰ্মান্তৰিত হৈ ইংৰাজী আধুনিক শিক্ষাৰ প্ৰভাৱত আত্মোত্থানৰ বাবে উদ্বুদ্ধ হোৱাৰ পৰিৱেশ লাভ কৰাৰ বিপৰীতে ভৈয়ামৰ জনজাতিসকলে হিন্দু ধৰ্মৰ স্তৰীকৃত সামাজিক জখলাৰ নিম্নস্থানত অৱস্থান কৰি (এওঁলোক কিন্তু ঐতিহাসিকভাৱে হিন্দুধৰ্মী নাছিল, নিজস্ব দেৱ-দেৱীৰ উপাসকহে আছিল) আত্ম উত্থানৰ যি বাট সন্ধান কৰিবলৈ বাধ্য হৈছিল, সেই বাট আছিল আত্মপলায়ন আৰু অধোগতিৰহে৷ পাহাৰীয়া জনজাতিসকলে আত্মনিয়ন্ত্ৰণৰ অধিকাৰ লাভ কৰাৰ সময়তহে অত বছৰে হিন্দু ধৰ্মৰ নিম্ন স্থান নিৰ্বিবাদে মানি অহা ভৈয়ামৰ জনজাতিসমূহে উপলব্ধি কৰিলে যে নিজস্ব কৃষ্টি-পৰম্পৰা বা ধৰ্মীয় পৰিচয় ত্যাগ কৰি হিন্দু ধৰ্মৰ কঠোৰ শৃংখলাত আত্মোত্তৰণৰ স্বপ্ন দেখি একো লাভ নাই, আত্মোত্তৰণৰ বাবে প্ৰয়োজন অৰ্থনৈতিক-সামাজিক-সাংস্কৃতিক স্বাধীনতা আৰু বিকাশ৷\nলক্ষণীয় যে অসমীয়া জাতিৰ সমস্যা আৰু অসমৰ ভিন্ন জনগোষ্ঠীসমূহৰ সমস্যা একেধৰণৰ নহয়৷ অসমীয়া জাতিটোৰ সমস্যা হ'ল মূলতঃ অসমীয়া ভাষা-সংস্কৃতিক কেন্দ্ৰ কৰি গঢ় লৈ উঠা জাতীয় চেতনাৰে উদ্দীপ্ত আৰু ঐক্যবদ্ধ হোৱাসকলৰ স্ববিকাশৰ আৰু অস্তিত্ব ৰক্ষাৰ সমস্যা৷ ইপিনে, পৃথকতাবাদী জনগোষ্ঠীসকলৰ সমস্যা হ'ল তেওঁলোকৰ অস্বীকৃত জাতীয় স্বীকৃতি আদায় কৰা আৰু সুকীয়া সীমাৰ ভিতৰত নিজৰ অস্তিত্ব ৰক্ষা আৰু বিকাশৰ ব্যৱস্থা কৰা৷ কিন্তু আমি পাহৰিলে নহ'ব যে কোনো বিশেষ জনগোষ্ঠীৰ সংস্কৃতিৰ সাঁচত এটা বৃহৎ আৰু সবল জাতি তথা জাতীয় চেতনা গঢ়ি উঠা কঠিন৷ জনগোষ্ঠীয় পৰিসৰ অতিক্ৰম কৰিহে এক আধুনিক জাতি গঢ়িব পৰা যায়৷ এই আপাহতে অসমীয়া পৰিচয় ত্যাগ কৰিব বিচৰা বা পৃথক স্বায়ত্তশাসন বা ৰাজ্যৰ দাবীত সৰৱ হৈ উঠা খিলঞ্জীয়া জনগোষ্ঠীসমূহৰ নেতাসকলে এই কথা বুজা উচিত যে বিশ্বায়নৰ যুগত কোনো জাতিসত্তাৰ বাবেই আছুতীয়া মুক্তি অবাস্তৱ কল্পনা মাথোন৷\nআজিৰ তাৰিখত স্থানান্তৰত উল্লেখ কৰি অহা ‘জনগোষ্ঠীসমূহৰ আত্মসবলীকৰণৰ প্ৰয়াস অসমীয়া জাতি গঠন প্ৰক্ৰিয়াৰ অন্তৰায় কাহানিও নাছিল' কথাষাৰ মনত ৰাখি আৰু ‘বৈচিত্ৰ্যৰ মাজত ঐক্য' নীতিক সৰোগত কৰি সেই অসমীয়াত্বকে আদৰণি জনাব লাগিব : যি অসমীয়াত্বই বড়ো, কাৰ্বি, কোচ-ৰাজবংশী আদি জনগোষ্ঠীৰ সুকীয়া অস্তিত্বক মুক্তচিত্তে স্বীকাৰ কৰি ল'ব পাৰিব৷ প্ৰাচীন অসমৰ সমাজ-সভ্যতাৰ ভেটি গঢ়োতা এই জনগোষ্ঠীসমূহৰ সুকীয়া অস্তিত্বক স্বীকৃতি দিলে যদি অসমীয়া ভাষা-সংস্কৃতি ধ্বংস হয়, তেন্তে সেয়া প্ৰকৃত অসমীয়াত্ব হ'ব নোৱাৰে৷ ভিন্ন জনগোষ্ঠীৰ সুকীয়া অস্তিত্বক স্বীকৃতি দিয়াৰ পাছতো যি অসমীয়াত্ব অক্ষয়-অব্যয় হৈ ৰ'ব, সিহে প্ৰকৃত অসমীয়াত্ব৷ অৰ্থাৎ, অসমীয়া জাতিৰ অস্তিত্ব সংঘীয় আধাৰতহে সংৰক্ষিত আৰু পৰিৱৰ্ধিত হ'ব৷ এনে এক উদাৰ দৃষ্টিভংগী গ্ৰহণ কৰিবৰ বাবে ‘অতি (মূলসুঁতি?) অসমীয়া কেন্দ্ৰিক' অহমিকা বৰ্ণহিন্দু সম্প্ৰদায়সমূহে ত্যাগ কৰিবই লাগিব৷ অতীতৰপৰা এনে অহমিকাই অসমীয়া মধ্যবিত্ত শ্ৰেণীক তিব্বতবৰ্মী জনগোষ্ঠীসমূহৰ সমাজিক প্ৰস্থিতি আৰু বিভিন্ন সমস্যাৰ প্ৰতি অহেতুকভাৱে সন্দেহবাদী, উদাসীন আৰু দমনমূলক কৰি আহিছে৷ অসম সাহিত্য সভাৰ দৰে তথাকথিত জাতীয় সংগঠনে স্বাধীনতাৰ পৰৱৰ্তী কালত জোৰকৈ অসমীয়াকৰণৰ অপচেষ্টা চলোৱাৰ পৰিণতিতে যে মিজো, খাছী, অৰুণাচলীসকল অসমৰপৰা আঁতৰি গ'ল বা বড়ো, কাৰ্বি আদি জনগোষ্ঠীয়ে আঁতৰি যাব বিচাৰিছে, সেই বাস্তৱ সত্যক কোনো কাৰণতে পাহৰি গ'লে নহ'ব৷\nবিষয় অসমৰ ৰাজনীতি জাতীয়তাবাদ\nNo Comments : "অসমীয়া জাতি আৰু জাতীয়তাবাদ : উদ্ভৱ আৰু বিকাশ- (টুনুজ্যোতি গগৈ)"


গুৱাহাটী – Gana Adhikar (গণ অধিকাৰ)\n9 hours ago\tউত্তৰ-পূৰ্বাঞ্চল, গুৱাহাটী, স্থানীয় 0\nউপায়ুক্তৰ এটা নিৰ্দেশনাই ব্যৱসায়ীৰ মাজত লগাইছে হাঁহাকাৰ। Rush, Long ques, Pandemonium outside Covid Screening Centers in Jorhat যোৰহাট নগৰৰ কভিড টেষ্ট চেণ্টাৰত টেষ্ট কৰিবলৈ আহি লোকসকলে কি দৰে ভিৰ কৰিছে চাওক এই প্ৰতিবেদন । Ganaadhikar. Com | Our Print Daily : Dainik Gana Adhikar Posted by Gana Adhikar on Sunday, …\n10 hours ago\tউত্তৰ-পূৰ্বাঞ্চল, গুৱাহাটী, ৰাষ্ট্ৰীয়-আন্তঃৰাষ্ট্ৰীয়, স্থানীয় 0\nTinsukia Reporter murdered, body found in his office এই বাৰ তিনিচুকীয়াত হত্যা হল সাংবাদিক । নিজ কার্যলয়তে বিজেন দ্বীপ নামৰ সাংবাদিক জনক হত্যা কৰি গল কোনো দুৰ্বৃত্তই । Ganaadhikar. Com | Our Print Daily : Dainik Gana Adhikar Posted by Gana Adhikar on Sunday,9August 2020 গণ বাৰ্তা, মৰাণ, …\n11 hours ago\tউত্তৰ-পূৰ্বাঞ্চল, গুৱাহাটী, স্থানীয় 0\nগণ বাৰ্তা সেৱা, সাপেখাতী, ৯আগষ্ট : টাই আহোম যুৱ পৰিষদ চমুকৈ টাইপা ৰ কেন্দ্ৰীয় সমিতিৰ সভাপতি দিলীপ গগৈ আৰু যুটীয়া সম্পাদকদ্বয় দিগন্ত তামুলী আৰু দ্বীপজ্যোতি দুৱৰা সহ এটা সজাঁতি দলে শনিবাৰে মূখ্যমন্ত্ৰী সৰ্বানন্দ সোনোৱালক সাক্ষাৎ কৰি বিভিন্ন দাবী সম্বলিত এক স্মাৰকপত্ৰ প্ৰদান কৰে ৷ আহোম সকলৰ বিভিন্ন সমস্যা ৰাজি সমাধান …\n13 hours ago\tগুৱাহাটী, স্থানীয় 0\nকাকডোঙাত সাংবাদিক সংস্থাৰ মত-বিনিময় সভা । গণ বাৰ্তা, দেৰগাঁও, ৯ আগষ্ট : বৃহত্তৰ কাকডোঙা সাংবাদিক সংস্থাই বিগত সময়চোৱাত সংবাদ প্ৰচাৰ কৰা লগতে বিভিন্ন দিশত ৰাইজৰ বাবে সেৱা আগবঢ়াই অহাৰ প্ৰয়াস কৰি আহিছে । বৰ্তমান সময়ৰ পৰিস্থিতি প্ৰতি লক্ষ্য ৰাখি সামাজিক দায়বদ্ধতা ৰক্ষা কৰি বৃহত্তৰ কাকডোঙা সাংবাদিক কাকডোঙা সমূহ অৰাজনৈতিক দল-সংগঠনৰ …\n13 hours ago\tউত্তৰ-পূৰ্বাঞ্চল, গুৱাহাটী, স্থানীয় 0\nগণবাৰ্তা বিশেষ, ডিব্ৰুগড়, ০৯ আগষ্ট : সদৌ অসম কবি সন্মিলনে জন্মলগ্নৰে পৰাই গ্ৰহণ কৰি অহা ভিন ভিন সময়ত ভিন ভিন কাৰ্যসূচীৰ অংশস্বৰূপে সাম্প্ৰতিক কৰ’ণা সংকটৰ সৈতে সহাৱস্থান কৰি ইতিমধ্যে সংগঠনটোৱে ঘোষণা কৰা এলানি ব্যতিক্ৰম ধৰ্মী অনলাইন কাৰ্যসূচীৰ এক অন্যতম অনুষ্ঠান ৰাষ্ট্ৰীয় কবি সন্মিলন । উল্লেখযোগ্য যে যোৱা ৮ আগষ্ট, শনিবাবে …\n14 hours ago\tগুৱাহাটী, স্থানীয় 0\nমাইনু মৰাণ, ডুমডুমা, ৯ আগষ্ট : তিনিচুকীয়া জিলাৰ শদিয়া মহকুমাত অব্যাহত আছে কুণ্ডিল নদীৰ ভয়ংকৰ খহনীয়া৷ মহকুমাটোৰ একাধিক গাঁও বান খহনীয়াৰ কৱলত পৰি নিঃশেষ হোৱাৰ উপক্ৰম হৈছে। শদিয়া মহকুমাৰ বিষ্ণুপুৰ পহুখোৱা,কয়লাবস্তি গাঁৱত বৰ্তমান খহনীয়াই কালৰূপ ধাৰণ কৰিছে৷ নৈখনৰ খহনীয়াৰ কবলত পৰি উক্ত গাঁও দুখনৰ প্ৰায় ১২ টা পৰিয়ালৰ ঘৰ-বাৰী, সা-সম্পত্তি …\n15 hours ago\tউত্তৰ-পূৰ্বাঞ্চল, গুৱাহাটী, স্থানীয় 0\nতিতাবৰৰ খেতিয়কক “স্বৰাজ’ নামৰ এটা এন জি অই , কঠিয়া বিতৰণ কৰাৰ দৃশ্য । ফটো – নেকিব আহমেদ ।\n1 day ago\tগুৱাহাটী, স্থানীয় 0\nষ্টাফ ৰিপৰ্টাৰ , যোৰহাট, ৮ আগষ্ট : যোৰহাট জিলাত পুনৰ তীব্ৰ গতিত বৃদ্ধি পাইছে কোৰো’না আক্ৰান্তৰ সংখ্যা। এই সপ্তাহত যোৰহাটত জিলাত ৫৬৫ জন লোকৰ শৰীৰত ধৰা পৰিছে মাৰাত্মক কোৰোনা ভাইৰাছৰ অৱস্থিতি । জিলা প্ৰশাসনে জনোৱা মতে ইয়াৰ ভিতৰৰ বেছি ভাগ লোকৰে নাই কোনো ভ্ৰমণ বৃত্তান্ত । যোৰহাট নগৰৰ ভিতৰত এই …\n1 day ago\tউত্তৰ-পূৰ্বাঞ্চল, গুৱাহাটী, স্থানীয় 0\nগণ বাৰ্তা, ডিব্ৰুগড়, ৮ আগষ্টঃ সাংবাদিক সুৰক্ষা মঞ্চৰ ডিব্ৰুগড় জিলা সমিতিয়ে এক প্ৰেছ বিবৃত্তিত নিউজ টাইম অসমৰ তিনিচুকীয়াৰ সংবাদদাতা আৰু দিন প্ৰতিদিন নামৰ ৱেব পৰ্টেলৰ স্বত্বাধিকাৰী বীজেন দ্বীপক কাৰ্যালয়ৰ ভিতৰতে সংঘটিত হোৱা হত্যাকাণ্ডক তীব্ৰ ভাষাৰে গৰিহনা দিয়াৰ উপৰিও উচ্চ পৰ্যায়ৰ তদন্তৰ দাবী জনাইছে। ডিব্ৰুগড় জিলা সাংবাদিক সুৰক্ষা মঞ্চৰ সভাপতি দিবাকৰ দত্ত, …\nগণ বাতা , নামৰূপ, ৮ আগষ্ট : নাহৰকটীয়াৰ ১২০নং বিধান সভা সমষ্টি অন্তৰ্গত সকলোৰে সু-পৰিচিত। যুগ যুগান্তৰ ধৰি সাৰ পানী যোগান ধৰি প্ৰাণী জগত তথা-মানব জাতিক উৎসাহিত কৰি অহা- বুঢ়ী-দিহিং নদীৰ পাৰত ঐতিহাসিক পাটকাই পাহাৰৰ উচ্চ শিখৰত জয়পুৰ টিপাম টিলাত আহোমৰ ৰীতি নীতি মতে বুৰঞ্জী প্ৰসিদ্ধ দেওশালী থানৰ সমীপত “চ্যাও চেং …


Knowledge Story|| টেবলেটৰ ষ্টীপত কিয় এনে খালী অংশ থাকে? ৯৫ শতাংশ মানুহেই দিছে ভুল উত্তৰ, আপুনি জানেনে? why-is-there-an-empty-space-in-the-medicine-streep-know-the-reason-hb– News18 assam\nHome » photogallery » lifestyle »Knowledge Story|| টেবলেটৰ ষ্টীপত কিয় এনে খালী অংশ থাকে? ৯৫ শতাংশ মানুহেই দিছে ভুল উত্তৰ, আপুনি জানেনে?\n*যদি আপুনি লক্ষ্য কৰে, ঔষধ যিমানেই ব্যয়বহুল হয়, সিমানেই ষ্টীপত খালী অংশ থাকে।\n| May 23, 2022, 17:42 IST\n*প্ৰতিদিনে, কম বেছি পৰিমাণে, আমি আন ঔষধ গ্ৰহণ কৰিব লগীয়া হয়। ফলস্বৰূপে, সকলোৰে ঘৰত কিছুমান প্ৰয়োজনীয় ঔষধ আছে। আৰু অসুস্থ হোৱাৰ কোনো অৰ্থ নাই। বৰ্তমান সময়ত আমাৰ দৈনন্দিন জীৱনত ঔষধ অবিহনে যেন গত্যন্তৰ নাই।\n*বহুসময়ত লক্ষ্য কৰা হয় যে ঔষধৰ পাতত কেৱল কিছুমান অংশ হে আছে। যদিও ঔষধৰ বাবে ঠাই আছে, ইয়াক খালী ৰখা হয়। আপুনি জানেনে সেই অংশবোৰ কিয় খালী ৰখা হৈছে? তাৰ কাৰণ কি? বহুলোকৰ মনত এনে প্ৰশ্ন থাকিব পাৰে, কিছুমানে পিছত পাহৰি গৈছে, কিছুমানে মনত পেলোৱা নাই।\nদৰাচলতে ঔষধৰ ষ্টীপবোৰ ইচ্ছাকৃতভাৱে ঠাইত খালী ৰখা হয়। এইটো নিৰ্মাতাৰ ফালৰ পৰা ভুল নহয়, বা পৃষ্ঠাটো ধুনীয়া দেখুৱাবলৈ এক কৌশল নহয়। ঔষধ নিৰ্মাণ কাৰী কোম্পানীবোৰে বিশেষ কাৰণত এই খালী অংশটো পৃষ্ঠাত ৰাখে।\nঔষধবোৰ পৃথিৱীৰ এমূৰৰ পৰা আনটো প্ৰান্তলৈ প্ৰেৰণ কৰা হয়। বিশেষকৈ জীৱন ৰক্ষাকাৰী ঔষধ। আৰু সেই ঔষধবিভিন্ন উপায়েৰে আন দেশত উপস্থিত হয়, অৰ্থাৎ ভূমি, পানী বা বায়ু। গতিকে পাতবোৰ এনেদৰে ডিজাইন কৰা হয় যাতে ঔষধটো ভাঙি নাযায় বা নষ্ট নহয়।\nজনা যায় যে ষ্টীপত যিমান অধিক খালী ঠাই থাকে, আন ঠাইলৈ প্ৰেৰণ কৰাটো সিমানেই সুবিধাজনক হয়। ঔষধটো অপচয় হোৱাৰ কোনো সম্ভাৱনা নাই।